text:
2017ལོའི་ཟླ་10པར་ཁུངས་སྣེ་རྙེད་པ་ནས་ད་བར། གཞིས་རྩེ་གྲོང་ཁྱེར་སྤྱི་བདེ་ལས་ཁུངས་ཀྱིས་མཱ་ཆེ་གེ་མོས་འགོ་གཙོ་བྱས་པའི་ཉེས་གསོག་ཤོག་ཁག་གི་ཁྲིམས་འགལ་ཉེས་གསོག་གྱོད་གཞིར་མྱུལ་ཞིབ་དང་དཔང་རྟགས་འཚོལ་བའི་ལས་དོན་སྤེལ་ཤུགས་ཆེ་རུ་བཏང་མཐར། ཉེས་གསོག་ཤོག་ཁག་གི་བྱེད་གཏེ་དང་ཁོངས་མི་8བཟུང་བ་དང་། ཁོང་ཚོས་བཟོས་པའི་གཙབ་གྲི་17དང་། ཤེལ་དུག་ཁེ་0.3 གློག་རྡུལ་རྒྱ་མ་1བཅས་འཕྲལ་དུ་གཞུང་བཞེས་བཏང་བ་དང་། འཕྲོག་བཅོམ་དང་། རྐང་བཙུགས་ནས་གནོད་འཚེ་བཏང་བ། བསྙད་འདོགས་རྒྱུ་འཕྲོག དུག་རྫས་ལྐོག་ཚོང་། མི་མང་བསྡུས་ནས་རྒྱན་བཙུགས་པ། རྐུ་བརྒྱབ་པ་སོགས་ཀྱི་ཉེས་དོན་གྱོད་གཞི་སྣ་ཚོགས་25རྩད་ཆོད་པ་མ་ཟད། གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་མི་དམངས་ཞིབ་དཔྱོད་ཁང་ལ་ཞིབ་བཤེར་ཞུ་གཏུག་རྒྱག་རྒྱུར་ཁྲིམས་ལྟར་རྩིས་སྤྲད་པ་རེད། དེས་གཞིས་རྩེ་གྲོང་ཁྱེར་གྱི་སྤྱི་ཚོགས་ཀྱི་བདེ་འཇགས་ཁོར་ཡུག་ལེགས་སུ་ནུས་ལྡན་ཕྱིན་པ་མ་ཟད། ནག་གཤེད་ཁྲིམས་འགལ་ཉེས་གསོག་ཤོག་ཁག་གི་ཧམ་ཤེད་ཚ་བའི་རྫིག་ཉམས་ལ་རྡུང་རྡེག་ནུས་ལྡན་བཏང་བ་རེད།
གཅིག མི་གཞན་གྱི་ཚབ་བྱས་ཏེ་བུ་ལོན་འདེད་ཁུལ་གྱིས་བསྙད་བཏགས་ནས་རྒྱུ་འཕྲོགས་པ།
2017ལོའི་ཟླ་10པར་གཞིས་རྩེ་གྲོང་ཁྱེར་སྤྱི་བདེ་ཅུས་ཀྱིས་ཚོགས་ཆེན་བཅུ་དགུ་པའི་བརྟན་ལྷིང་སྲུང་སྐྱོང་གི་བདེ་འཇགས་འགན་ལེན་གྱི་གྲལ་བཤེར་ཆེ་མོའི་ལས་དོན་སྤེལ་སྐབས་མཱ་ཆེ་གེ་མོས་འགོ་གཙོ་བྱས་པའི་ཤོག་ཁག་གིས་སྤྱི་ཚོགས་སྟེང་གི་འཁྱམ་པོ་བསྡུས་ཏེ་མི་གཞན་གྱི་ཚབ་ལ་བུ་ལོན་འདེད་པར་ཁ་གཡར་ནས་འཕྲོག་བཅོམ་དང་བསྙད་འདོགས་རྒྱུ་འཕྲོག་སོགས་ཁྲིམས་འགལ་ནག་ཉེས་བསགས་པའི་ཁུངས་སྣེ་ཞིག་རྩད་ཆོད།
དེའི་ཐད་གཞིས་རྩེ་གྲོང་ཁྱེར་སྲིད་ཁྲིམས་ཨུ་ལྷན་གྱི་ཧྲུའུ་ཅི་སྤྱི་བདེ་ཅུས་ཏང་ཨུད་ཀྱི་ཧྲུའུ་ཅི་ཀྲུའུ་ཅང་དང་གཞིས་རྩེ་གྲོང་ཁྱེར་སྲིད་ཁྲིམས་ཨུ་ལྷན་གྱི་ཧྲུའུ་ཅི་གཞོན་པ་སྤྱི་བདེ་ཅུས་ཀྱི་ཅུས་ཀྲང་ཉི་མ་ཚེ་རིང་གིས་འཕྲལ་དུ་ལས་བྱེད་ཉེན་རྟོག་པ་ཧྲག་སྒྲུག་བརྒྱབ་སྟེ་ཆེད་དམིགས་གྱོད་དོན་ཚོགས་ཆུང་བཙུགས་ནས་གྱོད་གཞིའི་མྱུལ་ཞིབ་དཔང་ལེན་སོགས་ཀྱི་ལས་དོན་ཕྱོགས་ཡོངས་ནས་སྤེལ་བ་རེད།
གཉིས། ས་ཆ་བཞི་རུ་དཔང་རྟགས་འཚོལ་བའི་ལས་དོན་ཟླ་བ་5ཙམ་སྤེལ་བ།
གཞིས་རྩེ་གྲོང་ཁྱེར་སྤྱི་བདེ་ཅུས་ཀྱིས་འཕྲལ་དུ་གཞིས་རྩེ་གྲོང་ཁྱེར་སྤྱི་བདེ་ཅུས་ཀྱི་ཅུས་ཀྲང་གཞོན་པ་ཕུར་བུ་དོན་གྲུབ་ཀྱིས་ཙུའུ་ཀྲང་གི་འགན་འཁུར་བ་དང་། གྲོང་ཁྱེར་ཅུས་ཀྱི་ཉེས་དོན་མྱུལ་ཞིབ་དང་། ལག་རྩལ་མྱུལ་ཞིབ། དྲ་རྒྱའི་ཉེན་རྟོག་པ་སོགས་འབྲེལ་ཡོད་སྡེ་ཚན་མཉམ་དུ་ཞུགས་པའི“9.04”ཆེད་དམིགས་གྱོད་དོན་ཚོགས་ཆུང་བཙུགས་ནས་དུས་འགོའི་ཉུལ་ཞིབ་བརྟག་དཔྱད་དང་དཔང་རྟཌ་འཚོལ་བའི་ལས་དོན་འབོར་ཆེན་བསྒྲུབས་པར་བརྟེན། ཤོག་ཁག་དེའི་ཉེས་གསོག་དོན་དངོས་ཁག་གཅིག་དང་ཤོག་ཁག་གི་ཁོངས་མིའི་བྱ་སྤྱོད་སྤེལ་ཡུལ་སོགས་ཀྱི་འབྲེལ་ཡོད་ཆ་འཕྲིན་གཞི་རྩའི་ཆ་ནས་རྩད་ཆོད། ཤོག་ཁག་དེའི་ཁོངས་མི་དུས་ཐོག་ཏུ་བཟུང་ནས་ཁྲིམས་འགལ་ཉེས་གསོག་གི་དོན་དངོས་ཕྱོགས་ཡོངས་ནས་ཞིབ་བཤེར་གསལ་པོ་ཐུབ་ཆེད། ཆེད་དམིགས་གྱོད་དོན་ཚོགས་ཆུང་གིས་འཛིན་བཟུང་ཇུས་གཞི་ཞིབ་ཚགས་བཟོས་ཏེ་སྔ་རྗེས་སུ་གཞིས་རྩེ་དང་། ལྷ་ས། སི་ཁྲོན་དང་དེ་བཞིན་ཁྲུང་ཆིང་སོགས་སུ་བསྐྱོད་ནས་ཉེས་གསོག་ཤོག་ཁག་གི་ཉེས་གསོག་དོགས་ཅན་གཏེ་པོ་མཱ་ཆེ་གེ་མོ་དང་། ཨ་ཆེ་གེ་མོ་ཆིང་། དབྱང་ཆེ་གེ་མོ། ཅི་ཆེ་གེ་མོ་ཐི། ཧོ་ཆེ་གེ་མོ་ཡིའུ། ལི་ཆེ་གེ་མོ། ཡང་ཆེ་གེ་མོ། ཁྲེན་ཆེ་གེ་མོ་བཅས་བཟུང་བ་རེད།
གསུམ། རྐུ་རྒྱག་མཁན་དང་། དུག་འཐེན་མཁན། དུག་འཚོང་མཁན་བཅས་ཀྱི་མི་ངན་མཉམ་དུ་འཛོམས་པ།
ཟླ་ལྔ་ལྷག་ཙམ་བརྟག་དཔྱད་བྱེད་པ་དང་། དཔང་རྟགས་འཚོལ་བ། འདྲི་རྩད་བྱེད་པ་སོགས་ཀྱི་ལས་དོན་སྤེལ་བ་ལས་རྩད་ཆོད་པར། 2017ལོ་ཚུན་ནས་ཉེས་གསོག་ཤོག་ཁག་གི་ཉེས་གསོག་དོགས་ཅན་གཏེ་པོ་མཱ་ཆེ་གེ་མོས(མིང་འདོགས་ལ་ཅོག་ཆང་ཟེར་བ་དང་། སློབ་འབྲིང་གི་རིག་གནས་ཆུ་ཚད)དང་། ཨ་ཆེ་གེ་མོ(མིང་འདོགས་ལ་ཨ་ཧྥ། ཡིག་རྨོངས། 2007ལོའི་ཟླ་4ཚེས་11ཉིན་རྐུ་བརྒྱབ་པའི་ནག་ཉེས་བསགས་པའི་དབང་གིས་སི་ཁྲོན་ཨེ་པན་དབྱིས་རིགས་རང་སྐྱོང་རྫོང་མི་དམངས་ཁྲིམས་ཁང་གིས་ཟླ་དྲུག་བཙན་ཉར་ལས་སྐུལ་བྱ་རྒྱུའི་ཐག་བཅད་པ་དང་། 2010ལོའི་ཟླ་1ཚེས་29ཉིན་རྐུ་བརྒྱབ་པའི་་ནག་ཉེས་བསགས་པའི་དབང་གིས་སི་ཁྲོན་ཞིང་ཆེན་གཡག་རྔ་གྲོང་ཁྱེར་ཐན་ཆོན་རྫོང་མི་དམངས་ཁྲིམས་ཁང་གིས་དུས་བཀག་བཙོན་འཇུག་ལོ་གཅིག་བྱ་རྒྱུའི་ཐག་བཅད་པ) དབྱང་ཆེ་གེ་མོ(མིང་འདོགས་ལ་དབྱང་ལིང་ཝ། སློབ་འབྲིང་གི་རིག་གནས་ཆུ་ཚད། 2016ལོའི་ཟླ་4ཚེས་11ཉིན་ཁྲིམས་འགལ་ངང་དུག་རྫས་འཁྱེར་བའི་ནག་ཉེས་བསགས་པའི་དབང་གིས་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་མི་དམངས་ཁྲིམས་ཁང་གིས་དུས་བཀག་བཙོན་བཅུག་ཟླ་དགུ་བྱ་རྒྱུའི་ཁྲིམས་ཐག་བཅད་པ) ཅི་ཆེ་གེ་མོ་ཐི(མིང་འདོགས་ལ་ཅུན་ཐི། སློབ་ཆུང་གི་རིག་གནས་ཆུ་ཚད། ལས་ཀ་མེད། 2007ལོའི་ཟླ་3ཚེས་12ཉིན་རྐུ་བརྒྱབ་པའི་ནག་ཉེས་བསགས་པའི་དབང་གིས་སི་ཁྲོན་ཞིང་ཆེན་ཨེ་པན་དབྱིས་རིགས་རང་སྐྱོང་རྫོང་མི་དམངས་ཁྲིམས་ཁང་གིས་དུས་བཀག་བཙོན་བཅུག་ལོ་གཅིག་དང་ཟླ་བ་དྲུག་བྱ་རྒྱུའི་ཁྲིམས་ཐག་བཅད་པ།
2009ལོའི་ཟླ་12ཚེས་11ཉིན་རྐུ་བརྒྱབ་པའི་ནག་ཉེས་བསགས་པའི་དབང་གིས་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་མི་དམངས་ཁྲིམས་ཁང་གིས་དུས་བཀག་བཙོན་བཅུག་ལོ་དྲུག་བྱ་རྒྱུའི་ཁྲིམས་ཐག་བཅད་པ། 2015ལོའི་ཟླ་10ཚེས་8ཉིན་རྐུ་བརྒྱབ་པའི་ནག་ཉེས་བསགས་པའི་དབང་གིས་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་མི་དམངས་ཁྲིམས་ཁང་གིས་དུས་བཀག་བཙོན་བཅུག་ལོ་གཅིག་དང་ཟླ་བ་གཅིག་བྱ་རྒྱུའི་ཁྲིམས་ཐག་བཅད་པ) ཧོ་ཆེ་གེ་མོ་ཡིའུ(མིང་འདོགས་ལ་ཧོ་ལའོ་ཡའོ། སློབ་འབྲིང་གི་རིག་གནས་ཆུ་ཚད། 2016ལོའི་ཟླ་4ཚེས་11ཉིན་དུག་བཙོངས་པའི་ནག་ཉེས་བསགས་པའི་དབང་གིས་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་མི་དམངས་ཁྲིམས་ཁང་གིས་དུས་བཀག་བཙོན་བཅུག་ཟླ་བ་བཅུ་བྱ་རྒྱུའི་ཁྲིམས་ཐག་བཅད་པ) ལི་ཆེ་གེ་མོ(སློབ་འབྲིང་གི་རིག་གནས་ཆུ་ཚད། 2012ལོའི་ཟླ་5ཚེས་10ཉིན་རྐུ་བརྒྱབ་པའི་ནག་ཉེས་བསགས་པའི་དབང་གིས་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་མི་དམངས་ཁྲིམས་ཁང་གིས་དུས་བཀག་བཙོན་བཅུག་ལོ་བཞི་དང་ཟླ་བ་བརྒྱད་བྱ་རྒྱུའི་ཁྲིམས་ཐག་བཅད་པ)སོགས་ཁྲིམས་ཆད་དུས་ཚད་བཙངས་ནས་གློད་འགྲོལ་བཏང་བའི་མི་དང་དུག་འཐེན་པ་ཡང་ཆེ་གེ་མོ་དང་ཁྲེན་ཆེ་གེ་མོ་སོགས་སྤྱི་ཚོགས་ཀྱི་འཁྱམ་པོས་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་སུ་ཁྲིམས་འགལ་གྱི་ཁེ་ཕན་ཐོབ་ཆེད་སྔ་རྗེས་སུ་འཕྲོག་བཅོམ་དང་། བསྙད་འདོཌ་རྒྱུ་འཕྲོག རྐང་བཙུཌ་ནས་གནོད་འཚེ་གཏོང་བ། རྒྱན་ཁང་འཛུགས་པ། དུག་རྫས་འཚོང་བ་སོགས་ཀྱི་ཁྲིམས་འགལ་ཉེས་གསོག་གི་བྱེད་སྤྱོད་ཐེངས་མང་སྤེལ་ཡོད་པ་རེད།
བཞི། ཤོག་ཁག་ངན་པ་ཁྲིམས་ཀྱི་དྲ་རྒྱར་བཅུག་པ།
2018ལོའི་ཟླ་2ཚེས་4ཉིན། གཞིས་རྩེ་གྲོང་ཁྱེར་བསམ་སྒྲུབ་རྩེ་ཆུས་སྤྱི་བདེ་ཅུས་ཀྱིས་ཉེས་གསོག་དོགས་ཅན་མཱ་ཆེ་གེ་མོ་དང་། ཨ་ཆེ་གེ་མོ་ཆིང་། དབྱང་ཆེ་གེ་མོ། ཅི་ཆེ་གེ་མོ་ཐི། ཧོ་ཆེ་གེ་མོ་ཡིའུ། ཁྲེན་ཆེ་གེ་མོ། ལི་ཆེ་གེ་མོ། ཡང་ཆེ་གེ་མོ་བཅས་མི་བརྒྱད་ཉེས་གསོག་ཤོག་ཁག་དང་འབྲེལ་བ་ཡོད་པ་དང་། འཕྲོག་བཅོམ་དང་། བསྙད་བཏགས་ནས་རྒྱུ་འཕྲོགས་པ། རྐང་བཙུགས་ནས་གཞན་ལ་གནོད་འཚེ་བཏང་བ། དུག་རྫས་བཙོངས་པ། མི་མང་བསྡུས་ནས་རྒྱན་བཙུགས་པ། རྐུ་བརྒྱབ་པ་སོགས་ཀྱི་ཁྲིམས་འགལ་ཉེས་མིང་ཐོག་ནས་གཞིས་རྩེ་གྲོང་ཁྱེར་བསམ་གྲུབ་རྩེ་ཆུས་མི་དམངས་ཞིབ་དཔྱོད་ཁང་ལ་ཞིབ་བཤེར་ཞུ་གཏུག་རྒྱག་རྒྱུའི་རྩིས་སྤྲད་པ་རེད།


c: text/html

text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཁྱོན་ཡོངས་ནས་ཚའོ་ཅ་པའོ་གནམ་ཐང་གི་ཉེ་འཁོར་ཧྲིལ་པོའི་ལྗང་སྒྱུར་ཆུ་ཚད་སྔར་ལས་མཐོར་འདེགས་སུ་གཏོང་བར་སྐུལ་འདེད་བྱེད་པ། “ལྗང་མདོག་སྒྲིག་ཡོལ་དང་གྲོག་རོང་ལྗང་སྒྱུར། མཁར་རྫོང་ལྗང་སྒྱུར”བཅས་ཀྱི་འཛུགས་སྐྲུན་ལ་ཤུགས་ཆེན་པོས་སྐུལ་འདེད་བཅས་བྱེད་ཆེད། ཧོར་གྲོང་ཧོར་རིགས་རང་སྐྱོང་ཁུལ་གྱིས་སྤྱིའི་མ་དངུལ་སྒོར་ཁྲི8075.85བཏང་སྟེ་ཙོང་ཆུའི་ལྷོ་བྱང་རྒྱུད་ཀྱི་ལྗང་སྒྱུར་ཡུར་ལམ་ཆུ་བེད་སྒྲིག་ཆས་ཀྱི་བཟོ་སྐྲུན་ལག་བསྟར་དོན་འཁྱོལ་བྱས། (ཧོར་གྲོང་རྫོང་མཐོ་ཀྲེ་སྡེ་བའི་རྒྱབ་ཕྱོགས་ཀྱི་རི་ཁུལ་ཧྲིལ་པོ་ཡིན།) ད་ལྟའི་ཆར་བཟོ་སྐྲུན་དེ་ཁྱོན་ཡོངས་ནས་ལེགས་འགྲུབ་བྱུང་ཞིང་ཁྱོན་ཡོངས་ནས་ཆུ་ཤར་གཏོང་ཐུབ་པ་མངོན་འགྱུར་བྱུང་ཡོད།
ཙོང་ཆུའི་ལྷོ་བྱང་རྒྱུད་ཀྱི་ལྗང་སྒྱུར་ཡུར་ལམ་ཆུ་བེད་སྒྲིག་ཆས་ཀྱི་བཟོ་སྐྲུན(ཧོར་གྲོང་རྫོང་མཐོ་ཀྲེ་སྡེ་བའི་རྒྱབ་ཕྱོགས་ཀྱི་རི་ཁུལ་ཧྲིལ་པོ།) དེ་ནི་ཧོར་གྲོང་རྫོང་ཧོང་ཡ་ཙི་ཀུའུ་གྲོག་རོང་གཡོན་རྒྱུད་ནས་གནམ་གྲུ་འབབ་ཐང་གི་བྱང་ངོས་རི་སྟེང་དུ་ཡོད་ལ། ཤར་དུ་ཧོང་ཡ་ཙི་ཀུའུ་རི་རྒྱུད་ནས་ནུབ་དུ་ཧྭ་ལ་གྲོག་རོང་། བྱང་དུ་ཚའོ་ཅ་པོ་གནམ་གྲུ་འབབ་ཐང་གི་བྱང་ངོས་རིམ་པ་དང་པོའི་རི་རྒྱུད། ལྷོ་རུ་གནམ་ཐང་གི་བྱང་རྒྱུད་ནས་རི་བོའི་ལྷོ་རྒྱུད་བར་ཡིན། དེ་ཡང་མ་ཅ་ཆུ་མཛོད་ནས་ཆུ་དྲངས་སྟེ་རང་འབབ་ཆུའི་ཡུར་ལམ་བརྒྱུད་ཧོར་གྲོང་རྫོང་གི་ཀའོ་ཀྲེ་རི་བོའི་རྒྱུད་ཀྱི་ལྗང་སྒྱུར་ཡུར་ལམ་ཆུ་བེད་གནད་དོན་ཐག་གཅོད་བྱས་ཤིང་། ཡུར་ལམ་རྒྱ་ཁྱོན་སྤྱི་ཆིངས1844ལ་ཚོད་འཛིན་ཐེབས་ཡོད། ཀའོ་ཀྲེ་རི་བོའི་རྒྱབ་ཕྱོགས་ཀྱི་ལྗང་སྒྱུར་བཟོ་སྐྲུན་དེ་ནི་ཞིང་ཆེན་ཡོངས་ཀྱི་སྐྱེ་ཁམས་བཟོ་སྐྲུན་གལ་ཆེན་ཞིག་ཡིན་པའི་ཆ་ནས་ལྗང་སྒྱུར་ཆུ་ཚད་ཁྱོན་ཡོངས་ནས་མཐོར་འདེགས་སུ་གཏོང་བར་སྐུལ་འདེད་བྱས་ཏེ་མཚོ་སྔོན་ཤར་རྒྱུད་ཀྱི་ལྗང་མདོག་སྒྲིབ་ཡོལ་སྒྲིག་འཛུགས་བྱེད་པའི་འཛུགས་སྐྲུན་གྱི་ནང་དོན་གཙོ་བོ་ཞིག་ཡིན་ངེས།
ཙོང་ཆུའི་ལྷོ་བྱང་རྒྱུད་ཀྱི་ལྗང་སྒྱུར་ཡུར་ལམ་ཆུ་བེད་སྒྲིག་ཆས་བཟོ་སྐྲུན་ཏེ། (ཧོར་གྲོང་རྫོང་མཐོ་ཀྲེ་སྡེ་བའི་རྒྱབ་ཕྱོགས་ཀྱི་རི་ཁུལ་ཧྲིལ་པོ་ཡིན།) ལག་བསྟར་དོན་འཁྱོལ་བྱས་པས། རྫོང་དེའི་ཀའོ་ཀྲེ་རི་བོའི་ལྟག་རྒྱབ་རི་ཁུལ་དུ་སྤྱི་ཆིངས1684ལྷག་ལ་ནགས་ཚལ་བཟོ་སྐྲུན་གྱི་ཡུར་ལམ་བཟོས་ཤིང་རྣམ་གྲངས་ས་ཁུལ་དེའི་ལྗང་མྱུག་གི་གསོན་ཚད་ཐད་ལ་ཧུར་ཐག་གི་བྱེད་ནུས་གལ་ཆེན་ཞིག་ཐོན་པར་འགན་བཅོལ་ཐོབ་པ་རེད།
ལོ་ཙཱ་བ། ལྷ་དཔལ་སྐྱབས།

robotstxt: allowed

filter: keep


text:
མཚོ་སྔོན་གསར་འགྱུར་དྲ་བའི་འཕྲིན། ཟླ11པའི་ ཚེས13 ཉིན།ཟླ12པའི་ཚེས4ཡི་རྩ་ཁྲིམས་དང་རྒྱལ་ཡོངས་ཁྲིམས་ལུགས་དྲིལ་བསྒྲགས་ཉིན་མོ་སླེབས་ལ་ཉེ་བའི་སྐབས། མཚོ་ནུབ་ཁུལ་གྱིས་ཁུལ་ཏང་ཨུའི་ཏང་གི་སློབ་གྲྭ་ནས་ཁུལ་ཐད་གཏོགས་ལས་ཁུངས་ཀྱི་རྫོང་དང་ཁྲུའུ་རིམ་པའི་ལས་བྱེད་པའི་རྩ་ཁྲིམས་དང་ཏང་ནང་གི་ཁྲིམས་སྲོལ་སློབ་སྦྱོང་བྱེད་པའི་ཆེད་དོན་གསོ་སྦྱོང་འཛིན་གྲྭ་སྤེལ་བ་རེད།
གསོ་སྦྱོང་འཛིན་གྲྭའི་ཐོག་མཚོ་ནུབ་ཁུལ་ཏང་ཨུའི་ཏང་གི་སློབ་གྲྭའི་དགེ་རྒན་ཆེན་མོ་སུའུ་ཀྲེ་ཆང་དང་མཚོ་སྔོན་མི་རིགས་སློབ་ཆེན་གྱི་དགེ་རྒན་ཆེ་མོ་བ་ཝང་ལི་མིང་བཅས་ནས་ཏང་སྲིད་འགོ་ཁྲིད་ལས་བྱེད་པའི་སྐྱེ་ཁམས་ཁོར་ཡུག་ལ་གནོད་སྐྱོན་བཟོས་པའི་འགན་འཁྲི་བདའ་འདེད་བྱེད་ཐབས( ཚོད་ལྟའི་ལག་བསྟར)དང་། གནས་བབ་གསར་པའི་འོག་གི་ཏང་ནང་ཁུལ་གྱི་ཆབ་སྲིད་འཚོ་བའི་ཚད་གཞི་འགའ་ཞིག ཀྲུང་གོ་གུང་ཁྲན་ཏང་གི་ཏང་ནང་ཁུལ་གྱི་ལྟ་སྐུལ་སྲོལ་ཡིག དེ་བཞིན་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་་སོགས་ཁྲིམས་ལུགས་ཁྲིམས་སྲོལ་ལ་དམིགས་ནས་སློབ་ཁྲིད་བྱས་པ་རེད།
རྒྱུས་ལོན་བྱུང་བ་ལྟར་ན།གསོ་སྦྱོང་དེ་ནི་མཚོ་ནུབ་ཁུལ་སྒྲིག་བཤེརཏ་ཨུ་ཡོན་ལྷན་ཁང་དང་། ཁུལ་ཏང་ཨུའི་རྩ་འཛུགས་པུའུ། ཁུལ་ཁྲིམས་ལུགས་ཁྱབ་གདལ་གཞུང་ལས་ཁང་བཅས་ཀྱིས་མཉམ་འབྲེལ་ཐོག་གཉེར་བ་ཞིག་ཡིན་ཞིང་། དམིགས་ཡུལ་ནི་ ཚོགས་ཆེན་བཅུ་དགུ་ པའི་བཅའ་ཁྲིམས་ལྟར་སྲིད་སྐྱོང་བ་དང་། ཁྲིམས་ལྟར་སྲིད་འཛིན་བཅས་ཀྱི་སྐོར་ལ་སློབ་སྦྱོང་གཏིང་ཟབ་དང་ལག་བསྟར་བྱས་ནས་ཐུན་མོང་ཐོག་སྐུལ་འདེད་བྱས་ཏེ་ཁྲིམས་སྐྱོང་རྒྱལ་ཁབ་དང་། ཁྲིམས་སྐྱོང་སྲིད་གཞུང་།ཁྲིམས་སྐྱོང་སྤྱི་ཚོགས་བཅས་གཞི་གཅིག་ཏུ་འཛུགས་སྐྲུན་བྱ་རྒྱུ་རྒྱུན་འཁྱོངས་དང་། ཁྲིམས་ལྟར་རྒྱལ་ཁབ་སྐྱོང་བ་དང་སྒྲིག་སྲོལ་ལྟར་ཏང་སྐྱོང་བ་གཅིག་གྱུར་གྱི་བླང་བྱ་གལ་ཆེན་གཞིར་བཟུང་། མཚོ་ནུབ་ཁུལ་གྱི་ཏང་ཡོན་འགོ་ཁྲིད་ལས་བྱེད་པའི་རྩ་ཁྲིམས་ཀྱི་འདུ་ཤེས་དང་ཁྲིམས་སྐྱོང་གི་འདུ་ཤེས་སྔར་བས་མཐོ་རུ་བཏང་ནས་སྔར་ལས་ལྷག་པའི་སྒོ་ནས་རྩ་ཁྲིམས་སློབ་སྦྱོང་དང་ཏང་ནང་གི་ཁྲིམས་སྲོལ་དང་ལམ་ལུགས་ཁོང་དུ་ཆུད་པ། ཁྲིམས་སྐྱོང་གི་བསམ་བློ་བཀོལ་སྤྱོད་དང་ ཁྲིམས་སྐྱོང་གིས་གནད་དོན་ཐག་གཅོད་བྱེད་པའི་ནུས་པ་ཇེ་མཐོར་བཏང་སྟེ། སྐྱེ་ཁམས་ཁོར་ཡུག་སྲུང་སྐྱོང་གི་འགན་འཁྲིའི་འདུ་ཤེས་སྔར་བས་ཤུགས་སྣོན་རྒྱག་པ་བཅས་ཏང་ཀྲུང་དབྱང་གི་ཐབས་ཇུས་བཀོད་སྒྲིག་གལ་ཆེན་དོན་ཐོག་ཏུ་འཁྱོལ་བར་འགན་སྲུང་ཏན་ཏིག་བྱ་ཕྱིར་རེད།
མཚོ་ནུབ་ཁུལ་ཨུ་ཡོན་ལྷན་ཁང་གི་སྡེ་ཚན་ཁག་དང་། ཁུལ་ཐད་གཏོགས་སྡེ་ཚན་ཁག་དང་། མི་དམངས་ཀྱི་ཚོགས་པ་ཁག ཀྲུང་དབྱང་། ཞིང་ཆེན་དུ་ཁུལ་ནས་བཅའ་སྡོད་གྱི་ལས་ཁུངས། ཚྭ་འདམ་གཞོང་འཁོར་རྒྱུག་དཔལ་འབྱོར་ཚོད་ལྟའི་ཁུལ་ཁྲུའུ་རིམ་པ་གཞོན་པ་ཡན་གྱི་ལས་བྱེད་པ་སོགས་གསོ་སྦྱོང་ནང་ཞུགས་པ་རེད།
ལོ་ཙཱ་བ། གཡང་སྐྱིད།


text:
སྔོན་གྱི་ས་སྐྱ་བའི་ཡིག་རྙིང་ཞིག་ནང་གསལ་བ《ཏཱ་ལའི་བླ་མ་ལྔ་པའི་རྣམ་ཐར་རང་རྩོམ》པོད་དང་པོའི་ཤོག་གྲངས20ནས་ཤོག་གྲངས21བར་དྲངས་པ་དང༌། ས་སྐྱའི་བདག་ཆེན་ངག་དབང་ཀུན་དགའ་བསོད་ནམས་ཀྱིས་བརྩམས་པའི《ས་སྐྱའི་གདུང་རབས་ངོ་མཚར་རིན་པོ་ཆེའི་བང་མཛོད》ཀྱི་ཤོག་གྲངས90པར་གསལ་བ་གཉིས་གནད་བསྡུས་བྱས་ཏེ་བཀོད་ན་ཡོན་རྒྱལ་རབས་ཀྱི་གོང་མ་ཧུ་པི་ལི་སེ་ཆེན་ཧན་གྱིས་འགྲོ་མགོན་འཕགས་པ་ལ་གསང་སྔགས་ཀྱི་དབང་ཐེངས་དང་པོ་ཞུས་པའི་དབང་ཡོན་དུ་བོད་ཁྲི་སྐོར་བཅུ་གསུམ་ཕུལ་བར་བཤད་པས། དེ་ལ་ཁྲི་སྐོར་རེ་ལ་ལྷ་སྡེ་བཞི་སྟོང་དང་མི་སྡེ་དྲུག་སྟོང་ཡོད་པ་དང༌། དེ་ཡང་ཁང་པ་ཀ་བ་དྲུག་གི་ས་ཡོད་པ། མི་བཟའ་མི་གཉིས། བུ་ཕོ་མོ་གཉིས། གཡོག་ཕོ་མོ་གཉིས་ཏེ་མི་དྲུག ཕྱུགས་རྟ་བོང་གཉིས། བ་ལང་ར་ལུག་རེ་རྣམས་དང༌། ཞིང་ཧོར་གྱི་སོན་ཁལ་བཅུ་གཉིས་ཀྱི་ས་ཡོད་པ་རྣམས་ལ་ཧོར་དུད་ཆུང་གཅིག་ཟེར་བ་ཡིན། དུད་ཆུང་ཉི་ཤུ་རྩ་ལྔ་ལ་དུད་ཆེན་གཅིག དེ་གཉིས་ལ་རྟ་མགོ་གཅིག དེ་གཉིས་ལ་བརྒྱ་སྐོར་གཅིག་དེ་བཅུ་ལ་སྟོང་སྐོར་གཅིག དེ་བཅུ་ལ་ཁྲི་སྐོར་གཅིག དེ་བཅུ་ལ་ཀླུས་གཅིག དེ་བཅུ་ལ་ཞིང་གཅིག་ཟེར་ཞིང༌། ཧོར་སེ་ཆེན་རྒྱལ་པོའི་མངའ་འོག་ཏུ་ཞིང་བཅུ་གཅིག་ཡོད་ཅིང༌། བོད་ཆོལ་ཁ་གསུམ་ལ་ཞིང་གཅིག་མ་ལོངས་ཀྱང༌། བླ་མ་བཞུགས་ས་དང་བསྟན་པ་དར་ས་ཡིན་པས་ཞིང་གཅིག་ཏུ་རྩིས་ནས་ཕུལ་བ་ཡིན་ནོ་ཞེས་གསལ་ཞིང༌། བོད་ཁྲི་སྐོར་བཅུ་གསུམ་ནང་དབུས་གཙང་གཉིས་མ་གཏོགས་མངའ་རིས་དང་མདོ་ཁམས་ཁུལ་འདིའི་ཁོངས་སུ་རྩིས་མེད། སྐབས་དེར་དབུས་གཙང་གཉིས་རྐྱང་པར་ཁྲི་སྐོར་བཅུ་གསུམ་རྩིས་སྟངས་དང༌། དེའི་ཐེམ་དུད་དང་མི་འབོར་བཅས་ཀྱི་རེའུ་མིག་གཤམ་གསལ།
གོང་དུ་གསལ་བའི་ཁྲི་སྐོར་བཅུ་གསུམ་གྱི་ཐེམ་དུད་ཀྱི་ཁ་གྲངས་ནི་ས་སྐྱ་བའི་ལོ་རྒྱུས་ཡིག་རྙིང་ནས《ཏཱ་ལའི་བླ་མ་སྐུ་ཕྲེང་ལྔ་པའི་རྣམ་ཐར་རང་རྩོམ》ནང་དྲངས་པ་ལྟར་ན། མངའ་རིས་མན་ཆད་ནས་ཞ་ལུ་ཡན་ཆད་ཀྱི་ཐེམ་དུད་ཞིབ་བཤེར་བྱེད་མཁན་རྒྱའི་མི་ཆེན་ཨར་མགོན་དང་དོ་བུ་ཨ་ནུ་གན་གཉིས་ཀྱིས་བརྩིས་ཤིང༌། ཞ་ལུ་ནས་འབྲི་གུང་ཡན་གྱི་ས་ཆའི་ཐེམ་དུད་ཞིབ་བཤེར་བྱེད་མཁན་ས་སྐྱ་བའི་སྦྱིན་བདག་སུ་ཐུ་ཨ་སྐྱིད་ཟེར་བ་དེས་རྩིས་པ་དང༌། དེ་མིན་གྱི་ས་ཆའི་ཐེམ་དུད་ཞིབ་བཤེར་བྱེད་མཁན་ནི་ས་སྐྱའི་དཔོན་ཆེན་དང་པོ་ཤཱཀྱ་བཟང་པོ་ཟེར་བ་ཡོན་རྒྱལ་རབས་ཀྱི་གོང་མས་ཟམ་གླུ་གུན་མིང་དབེན་ཧུའི་ཟེར་བའི་གོ་གནས་སྤྲད་པ་དེས་བརྩིས་པ་ཡིན་ཚུལ་ས་སྐྱའི་དེབ་ཐེར་ཤོག་དྲིལ་གྱི་ནང་འཁོད་པ་ལྟར་ཡིན་ཞེས་གསལ་བ་ལྟར་ན། སྐབས་དེར་ཐེམ་དུད་ཞིབ་བཤེར་ཞིབ་ཚགས་བྱས་པ་ལྟ་བུ་ཞིག་འདུག་རུང་གོང་གསལ་རེའུ་མིག་ལྟར་གཞིར་བཟུང་ན་དབུས་གཙང་ཁྲི་སྐོར་བཅུ་གསུམ་གྱི་ཐེམ་དུད་བསྡོམས་འབོར་བཞི་ཁྲི་གསུམ་སྟོང་དྲུག་བརྒྱ་བཅོ་ལྔ་དང༌། ཐེམ་དུད་རེར་མི་དྲུག་རེ་བརྩིས་པའི་མི་འབོར་ཉིས་འབུམ་དྲུག་ཁྲི་ཆིག་སྟོང་དྲུག་བརྒྱ་དགུ་བཅུ(ཁྲི་ཉི་ཤུ་རྩ་དྲུག་དང་ཆིག་སྟོང་དྲུག་བརྒྱ་དགུ་བཅུ)ལས་མེད་པས། ད་དུང་དེའི་ཐོག་སྟོད་མངའ་རིས་སྐོར་གསུམ་ལ་དེ་ལས་མི་གྲངས་ཉུང་ཞིང༌། སྨད་མདོ་ཁམས་སྒང་གསུམ་དབུས་གཙང་གཉིས་ལས་མི་འབོར་མང་བས་མངའ་རིས་སྐོར་གསུམ་དང་སྨད་མདོ་ཁམས་སྒང་གསུམ་བསྡོམས་པའི་མི་འབོར་དེ་དབུས་གཙང་གཉིས་ལས་ལྡབ་གཅིག་དང་ཕྱེད་ཀ་ཡོད་པར་བརྩིས་ན་ཡང་མི་འབོར་ཁྲི་དྲུག་ཅུ་རེ་ལྔ་དང་བཞི་སྟོང་ཉིས་བརྒྱ་ཉི་ཤུ་རྩ་ལྔ་ལས་མེད་ལ། དེའི་ཐོག་གོང་གི་དབུས་གཙང་ཁྲི་སྐོར་བཅུ་གསུམ་གྱི་མི་འབོར་བསྡོམས་གྲངས་དེ་བསྣན་ན་ཡང་སྐབས་དེའི་བོད་ཀྱི་མི་འབོར་དགུ་འབུམ་ཆིག་ཁྲི་ལྔ་སྟོང་དགུ་བརྒྱ་བཅོ་ལྔ(ཁྲི་དགུ་ཅུ་གོ་གཅིག་དང་ལྔ་སྟོང་དགུ་བརྒྱ་བཅོ་ལྔ)ལས་མེད་སྟབས་སྐབས་དེར་བོད་ལ་མི་འབོར་དེ་ཙམ་ལས་མེད་པ་ཨེ་ཡིན་སྙམ་པའི་དོགས་གནས་ཀྱི་གཞིར་འདུག་པས་ལོ་རྒྱུས་མཁས་ཅན་ཚོས་བརྟག་དཔྱད་གནང་རྒྱུའི་དཔྱད་གཞིར་བཀོད།


text:
ཞིན་ཧྭ་གསར་འགྱུར་ཁང་གིས་པེ་ཅིན་ནས་ཟླ10པའི་ཚེས8ཉིན་བསྒྲགས་པའི་གསར་འགྱུར་ལྟར་ན། ཞི་ཅིན་ཕེན་གྱིས་ནན་གསུངས་དོན། འཕེལ་རྒྱས་ཀྱི་བསམ་གཞི་གསར་བ་ལག་ལེན་དུ་བསྟར་ནས། དེང་རབས་ཅན་དུ་འགྱུར་བའི་དཔལ་འབྱོར་གྱི་མ་ལག་བསྐྲུན་དགོས།
ཞི་ཅིན་ཕེན་གྱིས་བསྟན་དོན། འཕེལ་རྒྱས་གཏོང་རྒྱུ་འདི་ངེས་པར་དུ་བློ་བརྟན་འགྱུར་མེད་ཀྱི་སྒོ་ནས་སྲིད་སྐྱོང་རྒྱལ་དར་གྱི་ཏང་གི་ལས་འགན་ཨང་དང་པོར་བརྩི་དགོས་ཤིང་། སྤྱི་ཚོགས་ཀྱི་ཐོན་སྐྱེད་ནུས་ཤུགས་བཅིངས་འགྲོལ་དང་དར་སྤེལ་གཏོང་བ་མཐའ་འཁྱོངས་དང་། སྤྱི་ཚོགས་རིང་ལུགས་ཀྱི་ཚོང་རའི་དཔལ་འབྱོར་བཅོས་སྒྱུར་གྱི་ཁ་ཕྱོགས་མཐའ་འཁྱོངས་བྱས་ཏེ། དཔལ་འབྱོར་རྒྱུན་མཐུད་དང་སྐྱོན་བྲལ་ངང་ནས་འཕེལ་རྒྱས་འགྲོ་བར་སྐུལ་འདེད་གཏོང་དགོས།
ཞི་ཅིན་ཕེན་གྱིས་གསུངས་དོན། རང་རྒྱལ་གྱི་དཔལ་འབྱོར་འཕེལ་རྒྱས་མགྱོགས་པོ་ཡོང་བའི་རིམ་པ་ནས་སྤུས་ཚད་མཐོ་བའི་འཕེལ་རྒྱས་ཀྱི་དུས་རིམ་དུ་བསྒྱུར་ཏེ། འཕེལ་རྒྱས་གཏོང་སྟངས་བརྗེ་བསྒྱུར་དང་། དཔལ་འབྱོར་གྲུབ་ཚུལ་ལེགས་བསྒྱུར། འཕར་སྣོན་གྱི་སྒུལ་ཤུགས་བརྗེ་བསྒྱུར་བཅས་ཀྱི་འགག་སྒྲོལ་དུས་རིམ་དུ་གནས་ཡོད། དེང་རབས་ཅན་དུ་འགྱུར་བའི་དཔལ་འབྱོར་མ་ལག་འཛུགས་སྐྲུན་བྱེད་པ་ནི་འགག་སྒོ་སྒྲོལ་བའི་ཁ་ཚ་དགོས་གཏུག་གི་བླང་བྱ་དང་རང་རྒྱལ་འཕེལ་རྒྱས་སུ་གཏོང་བའི་འཐབ་ཇུས་ཀྱི་དམིགས་འབེན་ཡིན་པས། ངེས་པར་དུ་སྤུས་ཚད་ཨང་དང་པོར་འཇོག་པ་དང་ཕན་འབྲས་དམིགས་བཀར་མཐའ་འཁྱོངས། མཁོ་སྤྲོད་ཕྱོགས་ཀྱི་གྲུབ་ཚུལ་རང་བཞིན་གྱི་བཅོས་སྒྱུར་གཙོ་གནད་དུ་བཟུང་ནས། དཔལ་འབྱོར་འཕེལ་རྒྱས་ཀྱི་སྤུས་ཚད་གསར་སྒྱུར་དང་། ལས་ཆོད་གསར་སྒྱུར། སྒུལ་ཤུགས་གསར་སྒྱུར་བཅས་ལ་སྐུལ་འདེད་གཏོང་བ་དང་། གཙོ་རྒྱུ་ཀུན་འདུས་ཀྱི་ཐོན་སྐྱེད་ལས་ཆོད་ཆེ་རུ་གཏོང་བ། དངོས་གཞིའི་དཔལ་འབྱོར་དང་། ཚན་རྩལ་གསར་གཏོད། དེང་རབས་དངུལ་རྩ། མི་ཤུགས་ཐོན་ཁུངས་བཅས་མཐུན་སྦྱོར་ངང་ནས་འཕེལ་རྒྱས་ཡོང་བའི་ཐོན་ལས་ཀྱི་མ་ལག་འཛུགས་སྐྲུན་གང་ཐུབ་དང་གང་མགྱོགས་སུ་གཏོང་བ། ཚོང་རའི་ལམ་སྲོལ་ཕན་གོ་ཆོད་པ་དང་། ཕྲ་མཐོང་བྱེད་པོར་གསོན་ཤུགས་ལྡན་པ། སྤྱི་ཁོག་སྙོམས་སྒྲིག་ཚད་ལྡན་བཅས་ཀྱི་དཔལ་འབྱོར་སྒྲིག་སྲོལ་འཛུགས་གང་ཐུབ་བྱས་ནས། རང་རྒྱལ་གྱི་དཔལ་འབྱོར་གསར་གཏོད་ནུས་པ་དང་འགྲན་རྩོད་ནུས་པ་རྒྱུན་ཆད་མེད་པར་ཆེ་རུ་གཏོང་དགོས།
མཁོ་སྤྲོད་ཕྱོགས་ཀྱི་གྲུབ་ཚུལ་རང་བཞིན་གྱི་བཅོས་སྒྱུར་ཟབ་ཏུ་སྤེལ་དགོས། དེང་རབས་ཅན་དུ་འགྱུར་བའི་དཔལ་འབྱོར་མ་ལག་འཛུགས་པར། ངེས་པར་དུ་དཔལ་འབྱོར་འཕེལ་རྒྱས་སུ་གཏོང་བའི་ཤུགས་འདོན་ཡུལ་དེ་དངོས་གཞིའི་དཔལ་འབྱོར་ཐད་ལ་བཞག་ནས། མཁོ་སྤྲོད་ཕྱོགས་ཀྱི་མ་ལག་གི་སྤུས་ཚད་མཐོ་རུ་གཏོང་བ་འདི་འགག་སྒྲོལ་གྱི་ཕྱོགས་གཙོ་བོར་བརྩིས་ཏེ། རང་རྒྱལ་གྱི་དཔལ་འབྱོར་སྤུས་ཚད་ཀྱི་བཟང་ཆ་མངོན་གསལ་ཇེ་ཆེར་གཏོང་དགོས།
གསར་གཏོད་ཅན་གྱི་རྒྱལ་ཁབ་འཛུགས་སྐྲུན་ཇེ་མགྱོགས་སུ་གཏོང་དགོས། འཛམ་གླིང་གི་ཚན་རྩལ་མདུན་གྲལ་ལ་དམིགས་ནས། རྨང་གཞིའི་ཞིབ་འཇུག་བྱེད་ཤུགས་ཆེ་རུ་གཏོང་བ་དང་། སྔ་བལྟས་རང་བཞིན་གྱི་རྨང་གཞིའི་ཞིབ་འཇུག་དང་། སྣེ་ཁྲིད་རང་བཞིན་གྱི་གསར་དུ་གཏོད་པའི་ཐོག་མའི་གྲུབ་འབྲས་འགག་སྒྲོལ་ཆེན་པོ་ཡོང་བར་བྱེད་དགོས།
ཞང་དང་གྲོང་ཚོ་དར་རྒྱས་གཏོང་བའི་འཐབ་ཇུས་དོན་འཁྱོལ་བྱེད་དགོས། ཞིང་ལས་དང་གྲོང་གསེབ་ཞིང་པ་གསུམ་གྱི་གནད་དོན་ནི་རྒྱལ་ཇུས་དམངས་འཚོར་ཐུག་པའི་རྩ་བའི་རང་བཞིན་གྱི་གནད་དོན་ཡིན་པས། "ཞིང་གསུམ"གྱི་གནད་དོན་ངེས་པར་དུ་ཐག་གཅོད་ཡག་པོར་བྱེད་རྒྱུ་འདི་ཐོག་མཐའ་བར་གསུམ་དུ་ཏང་ཡོངས་ཀྱི་ལས་ཀའི་གལ་ཆེའི་ནང་གི་དོན་ཆེན་དུ་བརྩིས་ནས། ཞིང་ལས་དང་གྲོང་གསེབ་སྔོན་ལ་འཕེལ་རྒྱས་གཏོང་རྒྱུ་མཐའ་འཁྱོངས་བྱེད་དགོས། གྲོང་གསེབ་ཀྱི་གཞི་རྩའི་གཉེར་སྐྱོང་ལམ་ལུགས་སྲ་བརྟན་དང་འཐུས་ཚང་དུ་གཏོང་དགོས། ས་ཞིང་འགན་གཙང་ལེན་བརྟན་པོ་ཡོང་བ་དང་ཡུན་རིང་འགྱུར་མེད་ཡོང་བ་སྲུང་སྐྱོང་བྱེད་པ་དང་། ས་ཞིང་འགན་གཙང་ལེན་དུས་ཡུན་ཡང་བསྐྱར་ལོ་ངོ་སུམ་ཅུ་རིང་ནར་འགྱང་དུ་གཏོང་རྒྱུ་ཡིན་པས། རྒྱལ་ཁབ་ཀྱི་འབྲུ་རིགས་བདེ་འཇགས་ལ་འགན་ལེན་བྱས་ཏེ། ཀྲུང་གོ་བའི་འཚོ་རྟེན་རང་ཉིད་ཀྱི་ལག་ཏུ་དམ་པོར་འཛིན་དགོས། གྲོང་གསེབ་ཀྱི་གཞི་རིམ་དང་རྨང་གཞིའི་ལས་དོན་སྒྲུབ་ཤུགས་ཆེ་རུ་གཏོང་དགོས། ཞིང་ལས་ཤེས་པ་དང་། གྲོང་གསེབ་ལ་དགའ་བ། ཞིང་པར་དགའ་བ་བཅས་ཀྱི"ཞིང་གསུམ"ལས་དོན་པའི་དཔུང་ཁག་ཅིག་གསོ་སྐྱོང་བྱེད་དགོས།
ས་ཁོངས་མཐུན་སྦྱོར་ངང་འཕེལ་རྒྱས་གཏོང་བའི་འཐབ་ཇུས་ལག་ལེན་དུ་བསྟར་དགོས། གསར་བརྗེའི་གནས་རྙིང་ཁུལ་དང་། མི་རིགས་ས་ཁུལ། མཐའ་མཚམས་ས་ཁུལ། དབུལ་ཕོངས་ས་ཁུལ་བཅས་མགྱོགས་མྱུར་ངང་འཕེལ་རྒྱས་གཏོང་བར་རྒྱབ་སྐྱོར་བྱེད་ཤུགས་ཇེ་ཆེར་གཏོང་བ་དང་། བྱེད་ཐབས་སྤྱོད་ཤུགས་ཆེ་རུ་བཏང་ནས་ནུབ་རྒྱུད་གསར་སྤེལ་ཆེན་པོར་གནས་བབ་གསར་བ་ཆགས་པར་བྱེད་པ། བཅོས་སྒྱུར་ཟབ་སྤེལ་བྱས་ཏེ་བྱང་ཤར་སོགས་བཟོ་ལས་ཀྱི་གནས་གཞི་རྙིང་བ་དར་རྒྱས་ཇེ་མགྱོགས་སུ་གཏོང་བ། དགེ་མཚན་འདོན་སྤེལ་བྱས་ནས་དབུས་རྒྱུད་ས་ཁུལ་དར་རྒྱས་ཡོང་བར་སྐུལ་འདེད་གཏོང་བ། གསར་སྐྲུན་གྱིས་ཁྲིད་སྟོན་བྱས་ནས་ཤར་རྒྱུད་ས་ཁུལ་དམིགས་སུ་བཀར་ཏེ་སྔོན་ལ་འཕེལ་རྒྱས་ཡོང་བ་བྱས་ནས། ས་ཁོངས་མཐུན་སྦྱོར་ངང་འཕེལ་རྒྱས་གཏོང་བའི་ལམ་སྲོལ་གསར་བ་སྔར་བས་ཕན་གོ་ཆོད་པ་འཛུགས་དགོས།
སྤྱི་ཚོགས་རིང་ལུགས་ཀྱི་ཚོང་རའི་དཔལ་འབྱོར་སྒྲིག་སྲོལ་མགྱོགས་མྱུར་ངང་འཐུས་ཚང་དུ་གཏོང་དགོས། དཔལ་འབྱོར་སྒྲིག་སྲོལ་བཅོས་སྒྱུར་ནི་ངེས་པར་དུ་ཐོན་དབང་ལམ་ལུགས་འཐུས་སྒོ་ཇེ་ཚང་དུ་གཏོང་བ་དང་རྒྱུ་རྐྱེན་གཙོ་བོ་ཚོང་ར་ཅན་དུ་བགོ་སྒྲིག་བྱ་རྒྱུ་གཙོ་གནད་དུ་བཟུང་སྟེ། ཐོན་དབང་ཕན་གོ་ཆོད་པར་སྐུལ་སྤེལ་དང་། རྒྱུ་ཆ་གཙོ་བོ་རང་མོས་ངང་འཁོར་རྒྱུག རིན་གོང་འཕར་ཆག་གི་འགྱུར་བ་གང་ལ་གང་འཚམ་ཡིན་པ། འགྲན་རྩོད་འདྲ་མཉམ་དང་སྒྲིག་རིམ་ལྡན་པ། ཁེ་ལས་བཟང་ལེན་ངན་དོར་བཅས་མངོན་འགྱུར་བྱེད་དགོས།
ཕྱོགས་ཡོངས་ནས་སྒོ་འབྱེད་ཅན་གྱི་གནས་བབ་གསར་བ་ཆགས་པར་སྐུལ་འདེད་གཏོང་དགོས། ཀྲུང་གོས་སྒོ་མོ་ཆེན་པོ་འབྱེད་པ་ཇེ་ཆེར་གཏོང་བ་ལས། སྒོ་རྒྱག་མི་སྲིད། "རྒྱུད་གཅིག་ལམ་གཅིག"འཛུགས་སྐྲུན་གཙོ་གནད་དུ་བཟུང་སྟེ། ནང་དུ་འདྲེན་པ་དང་ཕྱི་རུ་གཏོང་བ་གལ་ཆེན་དུ་བརྩི་བ་མཐའ་འཁྱོངས་དང་། མཉམ་གྲོས་མཉམ་སྐྲུན་མཉམ་སྤྱོད་བཅས་ཀྱི་རྩ་དོན་བརྩི་སྲུང་དང་། གསར་གཏོད་བྱེད་ནུས་ཇེ་ཆེར་བཏང་ནས་སྒོ་འབྱེད་མཉམ་ལས་བཅས་བྱས་ཏེ། སྐམ་མཚོ་དང་ཕྱི་ནང་མཉམ་འགུལ་དང་། ཤར་ནུབ་ཕྱོགས་གཉིས་ཕན་ཚུན་གཉིས་ཕན་སྒོ་འབྱེད་ཀྱི་རྣམ་པ་ཆགས་པར་བྱེད་དགོས།
ཞི་ཅིན་ཕེན་གྱིས་ནན་གྱིས་གསུངས་དོན། སྤྱི་ཚོགས་ཀྱི་ཐོན་སྐྱེད་ནུས་ཤུགས་བཅིངས་འགྲོལ་དང་འཕེལ་རྒྱས་གཏོང་རྒྱུ་ནི་སྤྱི་ཚོགས་རིང་ལུགས་ཀྱི་ངོ་བོའི་བླང་བྱ་ཡིན་པས། ང་ཚོས་སྤྱི་ཚོགས་ཡོངས་ཀྱི་གསར་སྐྲུན་ནུས་པ་དང་འཕེལ་རྒྱས་ཀྱི་གསོན་ཤུགས་སྐུལ་སྤེལ་བཏང་ནས། སྤུས་ཚད་སྔར་ལས་བཟང་བ་དང་། ཕན་ཆོད་སྔར་ལས་ཆེ་བ། སྔར་ལས་འདྲ་མཉམ་ཡིན་པ། སྔར་ལས་རྒྱུན་མཐུད་རུང་བ་བཅས་ཀྱི་འཕེལ་རྒྱས་ཡོང་བར་བརྩོན་དགོས།།


text: 2016ལོའི་ཟླ་དགུ་པར། སི་ཁྲོན་ཞིང་ཆེན་ལུའུ་ཀྲོའུ་གྲོང་ཁྱེར་གྱི་འདབ་པ་རྫོང་ལ་རོགས་སྐྱོར་བྱེད་མཁན་ལས་དོན་ཚོགས་ཆུང་ཁག་བཞི་པས་ར་ལམ་གྲོང་ཚོ་བདམས་ནས་ཁ་གཏད་དབུལ་སྐྱོར་བྱས་ཏེ་ཕྱོགས་ཁག་གི་མ་དངུལ་སྒོར་ཁྲི་300ལྷག་ཙམ་གྲབས་གསོག་བྱས་ནས་ཡུལ་བབ་དང་བསྟུན་པ་དང་ཡུལ་སྐོར་དབུལ་སྐྱོར་ལ་བརྟེན་ནས་གྲོང་ཚོ་གསར་པ་འཛུགས་སྐྲུན་བྱ་རྒྱུ་འཆར་འགོད་དང་གཏན་འཁེལ་བྱས་ཡོད། གཞུང་ལམ་འཛུགས་སྐྲུན་དང་། གྲོང་མིའི་འཚོ་སྡོད་ཁོར་ཡུག་ལེགས་གཏོང་། ཡུལ་སྐོར་སྒྲིག་བཀོད་འཛུགས་སྐྲུན། ཡུལ་ལྗོངས་ལེགས་གཏོང་། སྔོ་ཚལ་དྲོད་ཁང་ཆེ་མོ་དང་སྒོ་ཕྱུགས་གསོ་ཚགས་ཁྱབ་གདལ་བཏང་བ་དང་། ལོ་གཅིག་ལྷག་ཙམ་འཛུགས་སྐྲུན་བྱས་པ་བརྒྱུད། ར་ལམ་གྲོང་ཚོའི་རྣམ་པ་གསར་རྐྱང་དུ་གྱུར་ཞིང་། འདི་ནི་ཟླ་11ཚེས་7ཉིན་ར་ལམ་གྲོང་ཚོའི་གྲོང་མི་སྒྲོལ་མ(གཡོན་གྱི་དང་པོ)དང་བཟའ་ཟླ་ཝ་ཤིས(དཀྱིལ)ཀྱིས་རང་ཁྱིམ་གྱི་སྔོ་ཚལ་དྲོད་ཁང་དུ་ལས་ཀ་བྱེད་པའི་གནས་ཚུལ་ཡིན་པ།


text:
སྤྱིར་བོད་ཀྱི་རིག་གནས་ལ་ཆ་རྒྱུས་ཅུང་ཡོད་པའི་མི་ཞིག་ཡིན་ནས་བཟུང་རྒྱལ་མོ་རོང་དེ་བོད་རིགས་ཡིན་མིན་སྐོར་ལ་ཐེ་ཚོམ་ཏིལ་འབྲུ་ཙམ་ཡང་ཟ་མི་དགོས་རུང་། དེང་སྐབས་རྒྱ་ཡིག་ལ་མཁས་ཉམས་ཆེ་བའི་མི་རེ་ཟུང་གིས་སྐད་བརྡ་རིག་པ་སོགས་ཀྱི་ཁུངས་ལུང་མང་དག་དྲངས་ནས་རྒྱལ་རོང་གི་སྐད་དེ་བོད་སྐད་ལས་གཞན་པའི་སྐད་རིགས་ཤིག་ཡིན་པ་དང་རྒྱལ་རོང་བོད་རིགས་ཀྱང་ཧ་ལམ་མ་ཡིན་པའི་འཁྱོག་གཏམ་རྙོག་འཛིང་ཆེ་བ་མང་དག་སྤེལ་བཞིན་འདུག གལ་ཏེ་རྒྱལ་རོང་སྐོར་ལ་ཞིབ་འཇུག་གནང་མཁན་ཚོས་རྒྱའི་ཡིག་ཚང་ཁོ་ན་ལ་གཞིར་བཟུང་ན་རྒྱལ་རོང་གི་ལོ་རྒྱུས་ཁུངས་གཙང་མ་ཞིག་བཙལ་དཀའ་བ་ང་ཚོས་ཤེས་བཞིན་པ་ལྟར་རེད། དེ་བས་ང་ཚོས་རྒྱལ་རོང་ལ་ཞིབ་འཇུག་གནང་སྐབས་ཐོག་མར་བན་བོན་གྱི་གནའ་དཔེ་དང་། ཞང་བོད་ཀྱི་གནའ་བོའི་ཤེས་རིག་ལོ་རྒྱུས་མང་དག་དཔྱད་གཞིར་འཛིན་ན་གཞི་ནས་བན་བོན་གྱི་ཕྱོགས་རིས་བྲལ་བའི་རྒྱལ་རོང་གི་ལོ་རྒྱུས་ཡང་དག་པ་ཞིག་ཤེས་ཐུབ་རྒྱུ་གདོན་མི་ཟའོ། །འུ་ཅག་རྗེས་རབས་པ་ཚོས་རྒྱལ་རོང་སྐོར་ལ་མུ་མཐུད་ནས་མཐོང་ཆེན་དང་ཞིབ་འཇུག་ལེགས་པོ་ཞིག་མ་བྱས་ན་ནམ་ཞིག་བོད་མི་རང་གིས་རྒྱལ་རོང་གི་ལོ་རྒྱུས་འབྱུང་ཁུངས་ཡང་དག་པ་ཞིག་བཤད་མི་ཤེས་པར་གྱུར་ནས་ལོ་རྒྱུས་འཁྱོག་བཤད་བྱེད་མཁན་དེ་དག་གི་བཤད་སྟངས་དེ་ཚད་མར་འཛིན་པའི་ཉེན་ཁ་ཆེ་འདུག་པར་དོགས་ནས་འདིར་གནའ་བོའི་བན་བོན་སྐོར་གྱི་དཔྱད་གཞིའི་ཡིག་རིགས་མང་དག་བཙལ་བ་དང་རྒྱལ་རོང་ཡུལ་དུ་ཐེངས་མང་སོང་ནས་རྒྱལ་རོང་བོད་ཡིན་པས་མ་ཚད་རྒྱལ་རོང་ལ་ཞང་བོད་ཀྱི་ཕུན་སུམ་ཚོགས་པའི་རིག་གནས་ཡོད་ཚུལ་སྐོར་ཅུང་ཟད་བཤད་པར་བྱའོ། །
《གངས་རྒྱལ་ཏི་སེའི་དཀར་ཆག》ཞེས་པ་ལས། གངས་ཀྱི་རྒྱལ་པོ་ཏི་སེ་ཞེས་བྱ་བ། །ཆུ་བོ་བཞི་ཡང་དེ་ཡི་རྨང་ནས་འབབ། །ལན་གསུམ་བསྐོར་ན་མཚམས་མེད་ལྔ་ཡང་དག །གཏན་ཚིགས་དེའི་ཕྱིར་གངས་ཀྱི་རྒྱལ་པོ་ཞེས། །ཐོག་མར་ཞང་ཞུང་སྒོ་ཕུག་བར་གསུམ་ཞེས། །ཕུག་ཏེ་ཞང་ཞུང་རྒྱལ་གཤེན་བཅོ་བརྒྱད་དེ། །བར་ལ་དབུས་གཙང་ལྷོ་བྱང་ཀུན་ཏུ་ཤེས། །སྒོ་དེ་སུམ་པ་གླིང་གི་གྱིམ་ཤོད་དུ། །སྦས་པའི་ཤོད་ཆེན་བཅོ་བརྒྱད་རྒྱལ་མོ་རོང་། །ས་ཀུན་ཞང་ཞུང་མི་རྣམས་ཞང་ཞུང་གྲགས། །ཞེས་པའི་ཚིག་འདིས་ཤར་རྒྱལ་མོ་ཚ་བ་རོང་དེ་ཡ་ཐོག་གི་དུས་ནས་ཞང་ཞུང་གི་མངའ་ཁོངས་སུ་གཏོགས་ཡོད་པ་གསལ་པོ་ཤེས་ཐུབ།
སྤྱི་ལོའི་སྔོན་གྱི་དུས་རབས་ཉི་ཤུ་བའི་ལོ་རབས་གཉིས་པའི་ནང(སྤྱི་ལོའི་སྔོན་གྱི་1917ལོ)ཤིང་བྱི་གཅིག་དཀར་གྱི་ལོའི་ཟླ་བ་དང་པོའི་ཚེས་བཅོ་ལྔའི་ཉིན་བོན་གྱི་སྟོན་པ་གཤེན་རང་མི་བོ་ཆེ་དེ་ཉིད་ཞང་ཞུང་ཡུལ་དུ་སྐུ་འཁྲུངས་པ་ནི《མདོ་གཟེར་མིག》དང་། 《ལེགས་བཤད་རིན་པོ་ཆེའི་གཏེར་མཛོད》《ཞང་བོད་ལོ་རྒྱུས་ཏི་སེའི་འོད་སྣང》《བོད་ཀྱི་ལོ་རྒྱུས་པད་མའི་རྭ་གའི་ལྡེ་མིག》སོགས་ཀྱི་འདོད་པ་གཅིག་མཐུན་ཡིན། སྐབས་དེར་ཞང་ཞུང་རྒྱལ་པོ་ཁྲི་ཨེར་གསེར་གྱི་བྱ་རུ་ཅན་ཟེར་བ་དེས་ཞང་ཞུང་སྒོ་ཕུག་བར་གསུམ་སྟེ་གངས་རི་ར་བས་བསྐོར་བའི་ལྗོངས་ཀུན་དབང་བསྒྱུར་བྱས་ནས་རིམ་བཞིན་རྒྱལ་རབས་བཅོ་བརྒྱད་བྱུང་ཡོད་པ་དང་། དུས་མཚུངས་སུ་གཤེན་རབ་མི་བོ་ཆེས་གཡུང་དྲུང་བོན་དང་རིག་གནས་སྤེལ་ཏེ་ཡུལ་འདི་བོན་གྱི་ཤེས་རིག་གིས་དབང་བསྒྱུར་བྱེད་པའི་སྲོལ་རྒྱུན་གྱི་བརྒྱུད་པ་ལ་བོན་གྱི་བླ་རབས་བཅོ་བརྒྱད་དང་རིང་བརྒྱུད་བླ་རབས་ཉེར་བཞི་སོགས་བྱུང་ཡོད། སྟོན་པ་གཤེན་རབ་མི་བོ་ཆེས་བདུད་ཁྱབ་པ་ལག་རིང་སོགས་བདུད་རྣམས་འདུལ་དུས་སུ་བོད་དུ་ཐོག་མ་ཞབས་བཅགས་ནས་ཀོང་པོ་ཕོན་རི་སོགས་རྒྱལ་མོ་དམུ་རྡོའི་རི་ནས་སྟོང་རྒྱུང་སོགས་བཞུགས་པའི་འདུལ་ཞིང་དུ་གཟིགས་ཚུལ་ནི་ཡོངས་གྲགས་གྱི་ལོ་རྒྱུས་རྣམས་ལས་ཞང་ཞུང་དང་རྒྱལ་རོང་བར་འབྲེལ་བ་ཡོད་པ་གསལ་པོ་མཐོང་ཐུབ།
ཡ་ཐོག་ཞང་བོད་མི་རིགས་དང་རྒྱལ་རོང་གི་རིགས་རུས་སྐོར།
རླངས་དཔལ་གྱི་སེང་གེའི་ཞལ་ནས། ལར་སྐྱེས་པའི་མིས་རང་གི་སྐྱེ་རྒྱུད་མ་ཤེས་ན། ནགས་ཁུང་གི་སྤྲེའུ་འདྲ། མི་རང་གི་ཆོ་འབྲང་མ་ཤེས་ན། གཡུ་འབྲུག་ཟོལ་མ་འདྲ། ཡབ་མེས་ཀྱི་ཆེ་རྒྱུད་མ་ཤེས་ན། མོན་ཕྲུག་ཡལ་བོར་དང་འདྲ། ཞེས་གསུངས་པ་ལྟར་ན་མི་རིགས་རང་གིས་རང་ཉིད་ཀྱི་ལོ་རྒྱུས་ཡང་དག་པ་ཞིག་མ་ཤེས་ན་ཧ་ཅང་ངོ་ཚ་བའི་གནས་སུ་གྱུར། དེས་ན་འདིར་བཤད་བྱ་གཙོ་བོ་ནི་རྒྱལ་རོང་གི་སྐོར་ཡིན་པས་ཐོག་མར་རྒྱལ་རོང་གི་རིགས་རུས་དང་། རྒྱལ་རོང་གི་ལོ་རྒྱུས། རྒྱལ་རོང་གི་སྐད་ཡིག རྒྱལ་རོང་གི་རིག་གནས། རྒྱལ་རོང་གི་རྒྱལ་རབས་སོགས་ངོ་སྤྲོད་བྱ་རྒྱུ་དགོས་གལ་ཆེ་འདུག་སྙམ།
ད་ལྟར་འཛམ་གླིང་དུ་གངས་ཆེན་མོ་ཏི་སེའི་བརྒྱུད་ནས་འགྲོ་བ་མིའི་རིགས་རིམ་བཞིན་ཆད་པ་ཡིན་པའི་ཡོངས་གྲགས་ཀྱི་འདོད་པ་ལྟར་ན་རི་བོ་ཆེན་པོ་དེའི་ཉེ་འགྲམ་དུ་འཚོ་བ་རོལ་བཞིན་པའི་བོད་ཀྱི་མི་རིགས་འདི་ནི་གདོད་མའི་མི་རིགས་ཡིན་པ་སྨོས་མ་དགོས། སྔོན་བྱོན་མཁས་དབང་རྣམས་ཀྱིས་གཏམ་དང་དེབ་ཐེར་དག་ཏུ་ཁ་བ་ཅན་དང་། གངས་ཅན་པ། ཞང་ཞུང་། བྷོ་ཊ། སུམ་རྩེན་ཡུལ། བོན། བོད་ལ་སོགས་པའི་མིང་གི་བརྗོད་སྲོལ་དུ་མ་རྣམས་དེང་གི་དུས་རབས་འདིར་ཀུན་གྱི་སྣང་ངོར་གཏན་འཇགས་སུ་གྱུར་པའི་ཐ་སྙད་ནི་བོད་རིགས་ཟེར་བ་འདི་ཡིན་ནོ། །དེང་སྐབས་བོད་ཀྱི་ལོ་རྒྱུས་བཤད་སྐབས་ཐོག་མ་ཡ་ཐོག་ཞང་ཞུང་ལ་ཁུངས་གཏུག་དགོས་པ་ནི་བོད་ཀྱི་མཁས་དབང་དགེ་འདུན་ཆོས་འཕེལ་དང་ནམ་མཁའི་ནོར་བུ་སོགས་ཀྱིས་གསལ་པོར་བཤད་ཟིན་པས་འདིར་ངལ་བར་བྱ་བའི་དགོས་པ་མི་འདུག་སྙམ།
ཞང་ཞུང་གི་མི་རྒྱུད་ལས་ཆད་པའི་རུས་ཆེན་གྱི་གཙོ་བོ་ནི། བསེ་ཁྱུང་སྦྲ་ཞེས་སུ་གྲགས་པ་དེ་ཡིན། སྤྱིར་བཏང་བསེ་ཁྱུང་སྦྲ་ཞེས་པ་དེ་སྦྲ་ལ་བསེ་ཁྱུང་ཞེས་པའི་ཁྱད་ཆོས་ཀྱི་ཚིག་སྦྱར་བའི་ཟོལ་འདྲ་བ་སྣང་མོད། དོན་དུ་སྦྲའི་ནང་ཁོངས་སུ་གཏོགས་པའི་རུས་ཆེན་བྱེ་བྲག་པ་འགའི་ཐ་སྙད་ཅིག་ཡིན་ལ། ཞང་ཞུང་གི་མི་རྒྱུད་དེ་དག་གཙོ་ཆེར་ཁྱུང་གི་རུས་ཆེན་ལས་གྱེས་པ་ཡིན་སྟབས། ཡུལ་ལའང་ཁྱུང་སྡེ་ཟེར། སྤྱི་རྒྱལ་མོ་རོང་གི་རྗེ་འབངས་ཐམས་ཅད་ཀྱི་གདུང་རྒྱུད་ཡང་དག་པ་ཐམས་ཅད་ནི་སྦྲ་ཁོ་ན་ཡིན་པར་བཞེད་ལ། རིགས་དེ་རྣམས་ལ་རྒྱལ་རོང་རང་སྐད་ཀྱིས་ང་ཤུལ་ཙ་ང་ཤིས་ཙ་ངས་ཕུ་ཉེ་ཡང་ཟེར་རོ། །བོད་མི་བུ་གདོང་དྲུག་གི《རུས་མཛོད་མེ་ཏོག་སྐྱེད་ཚལ》ཞེས་བྱ་བ་ལས། བསེ་ཁྱུང་སྦྲ་ནི། སྔོན་སྤྲེའུ་བྱང་ཆུབ་སེམས་དཔའ་རང་གི་མི་ཚན་བཞིར་བཅད་པའི་ནང་གི་བསེ་ཞེས་པ་དེ་ཡིན། དེ་ལ་བསེ་ཁྱུང་སྦྲ་ཞེས་ཟེར་ཏེ། ཇི་སྐད་དུ། སྦྲ་མིང་སྣ་ཅན་ཞེས་པ་ཕྱུག་དཔལ་ཆེ། །ཞེས་དང་། གནའ་སྒྲུང་ལས། འགག་དོག་མོ་གསུམ་ནི་སྦྲ་ལ་ཐོབ། །སྦྲ་དཔའ་རྩལ་ཆེ་བ་དེ་ནས་བྱུང་། །ཞེས་སོགས་ཀྱི་དཔེ་མཚོན་གྱིས་མདོ་ཁམས་འདི་ནི་རོང་ཆེན་བཞིའི་བྱེ་བྲག་ཤར་རྒྱལ་མོ་རོང་སོགས་རོང་གི་འགག་དོག་མོར་གནས་པའི་དོན་ཡིན་པ་ཤེས་ཐུབ།
དམ་པ་ཁྱུང་གི་གདུང་རབས་དངོས་རྒྱལ་རོང་དུ་མཆེད་ཚུལ་ནི། ཀུན་ཏུ་བཟང་བོའི་སྤྲུལ་བ་རིག་སྣང་འོད་ཀྱི་རྒྱལ་ཞེས་བྱ་བས་འགྲོ་བའི་དོན་ལ་དགོངས་ནས་སྐུ་གསུང་ཐུགས་ལས་སྤྲུལ་བའི་བྱ་ཁྱུང་གསུམ་ཞང་ཞུང་གི་ཁ་ཡུག་མེ་ཏོག་མཛེས་པའི་ཚལ་འབབ། དེ་ལ་ཞང་ཞུང་གི་མི་རྣམས་ངོ་མཚར་སྐྱེས་ནས་མཐོང་མ་མྱོང་བའི་འདང་ཆགས་ཟེར་བ་ལ་རྒན་པོ་ཁ་ཅིག་ན་རེ། རྭ་ཅོ་འདུག་པས་ཁྱུང་ཕོ་ཡིན་འདུག་ཟེར། དེར་ཁྱུང་གསུམ་དབྱིངས་སུ་འཕུར་ནས་སོང་བའི་ཤུལ་དུ་བལྟས་པས་སྤར་མོ་ས་ལ་རེག་པའི་དྲོད་རླངས་ལས་སྒོ་ང་དཀར་ནག་སོགས་ཁག་བཞིར་འདྲིལ་བ་བརྡོལ་བའི་ནང་ནས་མཚན་དང་ལྡན་པའི་ཁྱེའུ་རེ་རེ་བྱུང་བས་མིང་ཡང་ཁྱུང་ཕོ་ཞེས་བཏགས་སོ། །ཆེ་བ་ཁྱུང་དཀར་ཐོག་ལ་འབར། དེ་འོག་བྱུང་བསེ་ལྷ་ཁྱུང་། དེ་འོག་ཁྱུང་འཕགས་ཁྲ་མོ། ཆུང་བ་དམུ་ཁྱུང་རྒྱན་ཞེས་གྲགས། དེ་དག་གི་རིན་ཆེན་བླ་རྡོའི་ཕ་བོང་རེ་རེ། མ་བརྩིགས་པའི་རིན་ཆེན་སྐུ་མཁར་རེ་རེ། མ་བསྐྱིལ་བའི་གཡུ་ཡི་མཚོ་མོ་རེ་རེ། དེ་རྣམས་ཀྱིས་མངའ་བདག་ཏུ་མཛད་ཅིང་། མཁར་རེ་རེ་བཞེངས། ཐང་སྟག་ཁྱུང་འཕགས་ཁྲ་མོས་ཀྱང་གསས་ཁང་ལྷ་རྩེ་གུང་ནང་བཞེངས་ཤིང་། ཚེའི་རིག་འཛིན་བརྙེས་པས་ཞང་བོད་ཀྱི་རྒྱལ་རབས་རིམ་བྱོན་གྱི་བླ་ཡི་མཆོད་གནས་མཛད་པའི་མཐར་གཡུ་འབྲུག་སྔོན་མོའི་ཆིབས་སུ་བཞོན་ཏེ་མདོ་སྨད་རྒྱལ་མོ་རིང་དུ་བྱོན་ནས་རྒྱལ་རོང་གི་བྲོ་ཟ་ལྷ་མོ་མདངས་ལྡན་མ་ཁབ་ཏུ་བཞེས། དེ་ལས་བུ་འབོར་བཞི་འཁྲུངས་པས་གཡུང་དྲུང་བུ་བཞི(ཀུན་སློང་བུ་ཙ། ཁྲོ་ཙ། དབང་ཙ། དགེ་ཤིས་ཙ།)རུ་གྲགས་སོ། །བཤད་སྲོལ་དེ་ནི་ལྷ་སྒྲུང་གི་ཟོལ་ཅུང་འདྲེས་རུང་བོད་ཀྱི་ལོ་རྒྱུས་ནང་གི་ཡོངས་གྲགས་ཀྱི་བཤད་སྲོལ་ཞིག་ཡིན་ལ། དོན་དངོས་ལ་གཞིགས་ན། ཁྱུང་འཕགས་ཁྲ་མོས་གཡུང་དྲུང་བོན་གྱི་བསྟན་པ་རྒྱལ་རོང་དུ་སྤེལ་ཕྱིར་ཁོང་མི་གཅིག་པུ་མ་ཡིན་པར་ཁོང་དང་མཉམ་དུ་ཞང་ཞུང་གི་ཤེས་རིག་དང་། ལག་རྩལ་པ། གཡུང་དྲུང་བོན་ཆོས་སྤེལ་མཁན་སོགས་ཀྱི་ཕུལ་བྱུང་རིག་གནས་པ་མང་དག་ཁྲིད་ནས་རྒྱལ་མོ་ཚ་བ་རོང་དུ་གནས་སྤོས་ཡོང་བ་ཤེས་ཐུབ། དེ་ཡང《བོན་གྱི་ཤེར་ཕྱིན་སྟོང་ཕྲག་བརྒྱ་བ》ཡི་མཇུག་བྱང་ལས། དལ་འབྱོར་སྟོབས་ཆེན་ཁྲོ་ཆེན་རྒྱལ་པོ་ཡི། །གདུང་རབས་ལོ་རྒྱུས་མདོ་ཙམ་ཞིག་བསྟན་ན། །སྔོན་ཚེ་སྟག་གཟིག་འོལ་མོའི་གླིང་ཆེན་དུ། །དམུ་རྒྱལ་འཁོར་ལོ་དབང་བསྒྱུར་ཡང་ཡུམ་ལ། །སྲས་དྲུག་འཁྲུངས་པའི་གཅེན་པོ་དམུ་ཡི་རྗེ། །དེ་ནས་མི་རབས་མང་པོ་སོང་རྗེས་སུ། །ཐང་སྟག་ཁྱུང་འཕགས་ཁྲ་མོ་ཞེས་བྱ་དེས། །རྫུ་འཕྲུལ་གོམ་པས་མདོ་ཁམས་ཀུན་ཏུ་བཀོད། །ཤར་ཕྱོགས་རྒྱལ་མོ་རོང་གི་ཡུལ་དུ་བྱོན། །ལྷ་མོ་དཀར་མོ་མདངས་ལྡན་ཁབ་ཏུ་བཞེས། །དེ་ནས་དབུ་འབོར་གཡུང་དྲུང་བུ་བཞི་དང་། །བུ་དྲུག་བུ་བརྒྱད་ལ་སོགས་གྲོལ་ཚུལ་རྣམས། །ཞིབ་པར་རྒྱལ་རབས་ཤེལ་དཀར་ཕྲེང་བ་གསལ། །ཞེས་སོགས་ལས་ཁྱུང་གི་རུས་རྒྱུད་དེ་ནི་མདོ་སྨད་དང་རྒྱལ་མོ་རོང་དུ་མཆེད་ནས་ཁྲོ་སྐྱབས་རྒྱལ་པོ་ཡང་དམ་པ་ཁྱུང་གི་གདུང་རྒྱུད་ཡིན་ཚུལ་གསལ་པོར་བཏོན་ཡོད།
འོ་ན་ཁྱུང་འཕགས་ཁྲོ་མོ་རྒྱལ་རོང་ཡུལ་ལ་མ་ཕེབས་པའི་གོང་དུ་རྒྱལ་རོང་ས་གནས་སུ་གདོད་མའི་མི་རིགས་གང་འདྲ་ཡོད་དམ་ཞེ་ན། རོང་བྲག་གནས་འགོ་དགོན་པའི་མཆོག་སྤྲུལ་ངག་དབང་བསྟན་པའི་རྒྱལ་མཚན་གྱིས་གསུངས་པ་ལྟར་ན། ད་ལྟ་རོང་བྲག་གི་ཉ་ག་དང་། སྤྲོ་སྣང་། ཇ་གྱུ། བྲག་སྟེང་སོགས་རྒྱལ་མོ་དམུ་རྡོའི་ཉེ་སྐོར་གྱི་མི་རྣམས་ཀྱི་རུས་ནི་སྔོན་ཆད་སྒ་དང་སྒོ་ཡིན་ཟེར། རྒྱལ་རོང་ས་གནས་ཀུན་ཏུ་ཨ་མྱེས་སྒོ་གདོང་ཞེས་པའི་གཏམ་རྒྱུད་ངོ་མཚར་བ་ཞིག་བཤད་སྲོལ་ཡོད་འདུག ཨ་མྱེས་སྒོ་གདོང་གི་ཕའི་རུས་རྒྱུད་སྒ་དང་མའི་རུས་རྒྱུད་སྒོ་ཡིན་པའི་བཤད་སྲོལ་དང་། ད་དུང་ས་གནས་དེ་དག་གི་ཉིན་སྲིང་གཉིས་ལས་ཉིན་མོར་གནས་པའི་མི་རྣམས་ཀྱི་རུས་རྒྱུད་སྒ་དང་སྲིང་ངོར་གནས་པའི་མི་རྣམས་ཀྱི་རུས་རྒྱུད་སྒོ་ཡིན་པའི་བཤད་སྲོལ་འདུག དེ་ལའང་རྒྱུ་མཚན་ཅུང་འདུག་སྙམ་སྟེ། རྒྱལ་རོང་ལ་སྒ་རུས་ཡོད་པ། དཔེར་ན། ཤྰཀྱ་མཆོག་ལྡན་གྱིས་མཛད་པའི《རོང་སྟོན་ཆེན་མོའི་རྣམ་ཐར》ལས། བདག་ཉིད་ཆེན་པོ་འཁྲུངས་ཡུལ་ནི། སྤྲུལ་བའི་ལོ་ཙྰ་བ་བེེ་རོ་ཙ་ན་ནས་ཡུན་རིང་མོར་བཞུགས་ཤིང་བྱིན་གྱིས་བརླབས་པའི་ས། ཤར་རྒྱལ་མོ་དངུལ་ཆུའི་འགྲམ་གྱི་ཡུལ་ལྗོངས་དགེ་མཚན་ལྡན་པ་ཞིག་གོ །རིགས་ནི་རུས་ཆེན་སྒ་ཞེས་པའོ། །ཞེས་འབྱུང་བ་ལྟར་རོ། །གཞན་ཡང་། 《འབྱུང་རྩིས་ཉེར་མཁོ་བུམ་བཟང》ལས། གདོང་ནི་ས་ཁམས་ཤ་ལ་བླ། །འབྲུ་ནི་ཆུ་ཁམས་གཡག་ལ་བླ། །སྦྲ་ནི་ལྕགས་ཁམས་རྐྱང་ལ་བླ། །སྒོ་ནི་མེ་ཁམས་ར་ལ་བླ། །སྒ་ནི་ཤིང་ཁམས་ལུག་ནི་བླ་ཞེས་པས། སྒ་ཡི་བླ་ནི་ལུག་དང་། སྒོ་ཡི་བླ་ནི་ར་ཡིན་པར་བསྟན། དོན་དུ་རྒྱལ་རོང་གི་གནས་མང་ཆེ་བ་བྲག་རོང་སོགས་འགག་དོག་པོའི་ཡུལ་དུ་གནས་པས་ར་ལུག་འཚོ་སྐྱོང་བདེ་ཞིང་། ཁ་ལ་ར་ལུག་འོ་མ་འཐུང་ཞིང་། རྒྱབ་ཏུ་ར་ལུག་སྤུ་ལས་བཟོས་པའི་ལྭ་བ་དང་ར་ལུག་པགས་པ་གྱོན་སྲོལ་ད་ལྟའང་མ་ཉམས་པར་ཡོད། གནས་ཆེན་རྒྱལ་མོའི་དམུ་རྡོའི་བླ་ཡང་ར་ཡིན་པ་དང་། རྒྱལ་མོ་དམུ་རྡོའི་གཞི་བདག་གི་ཐང་ཀའི་རི་མོ་ལའང་ར་སྤུས་བཟོས་པའི་སྟོད་ཁེབས་མནབས་པ་ཞིག་འབྲི་སྲོལ་འདུག ཚོད་དཔག་བྱས་པར་གཞིགས་ན། གདོད་མའི་རྒྱལ་རོང་བ་ནི་ཟས་སུ་རི་དྭགས་བདའ་བ་དང་། ཤིང་འབྲས། སྔོ་རིགས་སོགས་ལ་འཚོ་བ་བརྟེན་དགོས་སྟབས་ཕལ་ཆེར་ས་མཐོ་ས་དང་། བྲག་གཟར་ས་སོགས་སུ་འཚོ་བ་སྐྱེལ་བཞིན་ཡོད་པ་འདྲ། སྐབས་དེར་གདོད་མའི་བོན་ཆོས་སོགས་ཀྱང་མང་དག་དར་ཞིང་། ཁྱུང་འཕགས་ཁྲ་མོ་རྒྱལ་རོང་ཡུལ་དུ་ཕེབས་རྗེས་ཁྱུང་གི་གདུང་རྒྱུད་རྣམས་ཆུ་རྒྱུད་དང་ཞིང་ས་སོགས་ས་ཆ་བདེ་སར་ཆགས། འོག་གི་རྒྱལ་རོང་གི་རྒྱལ་ཕྲན་ཁག་གི་རྒྱལ་པོའི་རྒྱལ་རྒྱུད་ཀྱང་ཁྱུང་གི་གདུང་རྒྱུད་གཙང་མ་བསྐོས་པའི་སྲོལ་དར། དེ་ནས་བཟུང་ཁྱུང་གི་གདུང་རྒྱུད་དེ་རྒྱལ་རོང་ཡུལ་ཁམས་ཙམ་དུ་མ་ཟད། མི་ཉག་དང་རེབ་གོང་། ཉག་རོང་སོགས་སུ་མཆེད་དོ། །
ཞང་ཞུང་གི་སྐད་ཡིག་དང་རྒྱལ་རོང་གི་སྐད་ཡིག་སྐོར།
《རྒྱལ་རོང་གི་ལོ་རྒྱུས་རབ་གསལ་མེ་ལོང》ལས། གངས་ཅན་བོད་དེ་ཁམས་སམ་མདོ་སྨད་དབུས། །ཤར་ངོས་ཆུ་བཞི་སྒང་དྲུག་ལ་ཆགས་ཏེ། །འབྲི་རྫ་སྒང་དང་ཚ་སྒང་སྨར་ཁམས་སྒང་། །སྤོར་འབོར་སྒང་དང་རབ་སྒང་རྨ་རྫ་སྒང་། །རྔུལ་ཆུ་ཟླ་ཆུ་འབྲི་ཆུ་རམ་ཆུའི་རྒྱུད། །ཚ་རོང་ཀོང་རོང་སྟག་རོང་རྒྱལ་མོ་རོང་། །རོང་བཞི་ཤོད་བརྒྱད་ཁོག་དགུ་གྲགས་པ་ལ། །མི་རྒྱུད་དབྲ་འབྲུ་ལྡོང་གསུམ་སྒོ་དང་བཞི། །ནུ་བོ་དཔལ་ཟླ་གཉིས་དང་མི་ཚོ་དྲུག །ཞང་ཞུང་སྐད་རིགས་མང་ཡང་བསྡུས་པ་ནི། །ཕུག་པའི་སྐད་དང་སྒོ་པའི་སྐད་དང་གཉིས། །བར་བའི་སྐད་དང་ཕལ་བའི་སྐད་བཞི་ལས། །ཞང་ཞུང་སྨར་གྱི་སྐད་དེ་སྒོ་པའི་སྐད། །ཞེས་པ་སོགས་ཀྱིས་རྒྱལ་མོ་རོང་གི་སྐད་དེ་ཞང་ཞུང་སྒོ་པའི་སྐད་ཡིན་ཚུལ་བསྟན་ཡོད། སྤྱིར་ལོ་རྒྱུས་ཀྱི་རིན་ཐང་གཙོ་བོ་ནི་ཤེས་རིག་དང་རང་གི་སྐད་ཡིག་རང་རྐྱ་ཐུབ་པ་ཞིག་ཡོད་མེད་ལ་ཐུག་ཡོད། དེ་དག་གི་རྩ་བ་ནི་སྐད་ཡིག་ཡིན་ཞིང་། རྒྱལ་མོ་རོང་གི་ལོ་རྒྱུས་ཞིབ་འཇུག་གནང་མཁན་གྲགས་ཅན་རྒྱལ་རོང་བ་བྲག་བར་དཔལ་ལྡན་དང་བཙན་ལྷ་ངག་དབང་སོགས་ཀྱིས་གསུང་རྒྱུར། སྔོན་ནས་ད་ལྟའི་བར་མདོ་སྨད་རྒྱལ་རོང་གི་སྐད་དེ་ཞང་ཞུང་བོད་སྐད་ཁོ་ན་ཡིན་པས་བརྡ་རྙིང་མ་འགྱུར་བ་ཤས་ཆེ་བས། ཞང་བོད་ཀྱི་སྐད་རང་ཡིན། དཔེར་ན། ལུང་བ་ལ‘གྱེས་ཁ’། ཡུལ་ལ‘ཁྱུང་’། ཡུལ་དཔོན་ལ‘ཁྱུང་རོ’ ། རུ་དཔོན་ལ‘ད་རོ’ ། འགྲོ་ལ‘འདོང་’ ། ཤ་ལ‘རྒྱ་རི’ ། གཅིག་ལ‘ཏེ’ ། བདུན་ལ‘སྣེ’ སོགས་མང་ངོ་། །ཀྲུང་དབྱང་མི་རིགས་སློབ་ཆེན་གྱི་བོད་རིག་པ་ཞིབ་འཇུག་གླིང་གི་དབུ་གཙོ། ཞང་བོད་རིག་གནས་ཀྱི་ཞིབ་འཇུག་པ་གྲགས་ཅན་དགེ་རྒན་ཆེན་མོ་བ་ཚེ་རིང་ཐར་གྱིས་ཉེ་ཆར་དར་མདོ་རུ་ཞང་བོད་དང་རྒྱལ་རོང་སྐོར་གྱི་ཆེད་ཁྲིད་གནང་སྐབས། སྔོན་ཆད་འཇར་པན་སོགས་ཕྱི་རྒྱལ་གྱི་སྐད་བརྡ་རིག་པར་ཞིབ་འཇུག་གནང་མཁན་གྱི་མཁས་པ་མང་དག་གིས་ཀྱང་རྒྱལ་རོང་སྐད་དེ་བོད་སྐད་མ་ཡིན་པའི་བཤད་སྲོལ་བཏོན་ཡོད། འོན་ཏེ། ཉེ་རབས་སུ་ཁོ་ཚོས་རྒྱལ་རོང་སྐད་དེ་ཞང་ཞུང་གི་སྐད་ཡིན་པའི་ར་སྤྲོད་གསལ་པོ་བྱུང་ཡོད་གསུང་གིན་འདུག བོད་ཀྱི་མཁས་དབང་ཐུབ་བསྟན་ཕུན་ཚོགས་ཀྱིས་རྒྱལ་སྤྱིའི་ཚོགས་ཆེན་ཞིག་གི་ཐོག མཁས་པ་ཚོས་རྒྱལ་རོང་སྐད་དེ་བོད་སྐད་མ་ཡིན་པའི་བཤད་སྲོལ་ལ་ལམ་སང་ལན་བཏབ་རྒྱུར། སྐད་བརྡ་རིག་པ་ཁོ་ནའི་ཐོག་ནས་རྒྱལ་རོང་སྐད་དེ་བོད་སྐད་མ་ཡིན་ཟེར་ན་རྒྱུ་མཚན་དེ་འདྲ་མི་འདུག མི་རིགས་ཤིག་གི་སྐད་ལ་ཞིབ་འཇུག་ཡང་དག་པ་བྱ་དགོས་ན་མི་རིགས་དེའི་ལོ་རྒྱུས་འཕེལ་རིམ་གསལ་པོ་ཞིག་ཤེས་དགོས། དཔེར་ན། ཤིང་དང་ལོ་མ་གཉིས་ཕྱིའི་རྣམ་པའི་ཐོག་ནས་ཐོག་ནས་མི་འདྲ་བས་དེ་ཁ་ཁ་རེད་ཟེར་ན་མི་འགྲིག རྒྱལ་རོང་གི་སྐད་དེ་ས་འོག་ཏུ་ནུབ་པའི་ཤིང་གི་རྩ་བ་དང་། དབུས་གཙང་གི་སྐད་དེ་ཤིང་གི་ལོ་མ་ལྟ་བུ་རེད་ཅེས་པའི་ལྟ་བ་བཏོན་པ་རེད།
སྤྱིར་རྒྱལ་རོང་ཡུལ་དུ་ད་ལྟའང་ཡུལ་ལུང་མི་འདྲ་བ་ལ་ཡུལ་སྐད་མི་འདྲ་བ་མང་དག་བྱུང་ཞིང་གཙོ་བོ་བཙན་ལྷ་དང་བྲག་སྟེང་སོགས་ནི་ཞང་ཞུང་སྐད་དང་། རོང་མིའི་སྐད་ནི་ཁམས་ཕྱོགས་ཀྱི་སྐད། དགེ་ཤིས་ཙ་སོགས་ནི་ས་གནས་རང་གི་སྐད་ཡིན་པའི་བཤད་སྲོལ་འདུག དཔེར་ན་རོང་བྲག་གི་བྲག་སྟེང་སོགས་ཀྱིས་བུ་མོ་ལ‘མི་ཙྭ་ཕོ’དང་། བུ་ལ‘ཀུ་ཆི་ཕོ’ཟེར། གནས་འགོ་དང་དགེ་ཤིས་ཙ་སོགས་ཀྱིས་བུ་མོ་ལ‘སི་མེ’དང་། བུ་ལ‘སྦུ་བྱི’ཟེར། རོང་མི་ཚོས་བུ་མོ་ལ‘བུ་མོ’དང་། བུ་ལ‘བུ’ཞེས་ཁམས་སྐད་དང་ཧ་ཅང་མཚུངས། མཁས་པ་ཁ་ཤས་ཀྱིས“རྒྱ་གར་རྒྱ་ནག་བོད་དང་ཞང་ཞུང་སྐད། །ཅུང་ཟད་འདྲེས་མ་རྒྱལ་མོ་རོང་གི་སྐད། །”ཟེར་བ་ལའང་རྒྱུ་མཚན་གཏན་ནས་མེད་པ་ག་ལ་ཡིན། སྤྱིར་ཧ་ལམ་མི་ལོ་བཞི་སྟོང་ཙམ་གྱི་དུས་རབས་ཀྱི་འཕེལ་འགྱུར་ཁྲོད་སྐད་ཅུང་འདྲེས་འགྲོ་བ་ཡང་འཇིག་རྟེན་གྱི་ཆོས་ཉིད་ཡིན་པས་རིགས་རུས་དང་སྲོལ་ལུགས། སྐད་ལུགས་མི་འདྲེས་པ་ཞིག་ག་ལ་ཡོད་སྲིད། རྒྱལ་རོང་གི་སྐད་ཀྱང་ཚ་ཁོག་རང་མིའི་སྐད་དང་། ཞང་ཞུང་སྐད། ཁམས་སྐད་དང་ཨ་མདོའི་སྐད། རྒྱ་གར་སྐད་དང་རྒྱ་ནག་སྐད་སོགས་འདྲེས་ཀྱང་སྲིད། འོན་ཏེ། རྒྱལ་རོང་ནི་སྔོན་ནས་རི་ལུང་དོག་ཅིང་བྲག་གཟར་བ། མཁར་རྫོང་བཙན་པ་སོགས་ཀྱིས་ཕྱིའི་ཡུལ་དང་འབྲེལ་འདྲིས་དེ་ཙམ་མི་ཆེ་བས་ཡུལ་སྲོལ་དང་སྐད་བརྡ། རིག་གནས་སོགས་ལ་གཞན་པའི་ས་གནས་ལྟ་བུའི་འགྱུར་ལྡོག་དེ་འདྲ་ཆེན་པོ་ཐེབས་མ་ཐུབ། དཔེར་ན་དབུས་གཙང་ལྟ་བུ་ནི་ཆོས་དང་རིག་གནས་ཀྱི་ལྟེ་བ་ཡིན་པས་འཕེལ་རྒྱས་ཧ་ཅང་མྱུར་བས་ད་ལྟ་སྐད་ཀྱང་འགྱུར་བ་ཆེན་པོ་བྱུང་ཟིན་པ་ནི་ཚང་མས་མཁྱེན་གསལ་ལྟར་རེད།
གལ་ཏེ་སྐབས་དེའི་ཞང་ཞུང་གི་སྐད་ཡང་དག་པ་ཞིག་དེ་རིང་བར་རྒྱུན་གནས་ཐུབ་ཡོད་ཚེ་རྒྱལ་རོང་མ་གཏོགས་ས་གནས་གང་ལའང་དེའི་ཆ་རྐྱེན་ལྡན་མེད་པ་འདྲ། རྒྱུ་མཚན་གང་ལགས་ཟེར་ན། ཞང་ཞུང་སྐད་དང་རིག་གནས་ཀྱི་འབྱུང་ཁུངས་མངའ་རིས་ཡིན་ཡང་ཆབ་སྲིད་དབང་བསྒྱུར་དང་། བན་བོན་ཆོས་ལུགས་ཀྱི་འཐབ་རྩོད་འོག་མངའ་རིས་ནི་ཞང་ཞུང་རིག་གནས་གཏོར་བརླག་ཐེབས་ཆེ་ཤོས་ཀྱི་ས་ཆ་ཞིག་ཏུ་གྱུར་ནས་སྐད་དང་རིག་གནས་རྩ་བརླག་ཏུ་གྱུར་པའི་གནས་སུ་ལྷུང་། འོན་ཏེ། རྒྱལ་རོང་ཡུལ་ལ་རྒྱ་ནག་གོང་མ་ཆན་ལུང་གི་སྔོན་དུ་བོན་གྱི་རིག་གནས་ལ་བར་ཆད་ཆེན་པོ་མ་ཐེབས་པས་ཞང་ཞུང་གི་སྐད་དང་རིག་གནས་མ་ཉམས་པར་གནས་ཐུབ་པར་བྱུང་། དཔེར་ན་ལེགས་སྦྱར་གྱི་སྐད་དེ་སྐབས་དེར་རྒྱ་གར་ལ་དར་ཁྱབ་ཆེ་རུང་ད་ལྟ་རྒྱ་གར་ལ་དེ་ཤེས་མཁན་གྱི་མཁས་པ་ཉུང་ཤོས་ཙམ་མ་གཏོགས་ཧ་ཅང་ཉུང་། འོན་ཏེ། བོད་ལ་ད་དུང་དེའི་རྒྱུན་མ་ཉམས་པར་གནས་ཡོད་པ་ནི། རྒྱལ་རོང་དུ་ཞང་ཞུང་གི་སྐད་དང་རིག་གནས་ད་དུང་གནས་ཡོད་པ་གཅིག་མཚུངས་ལྟ་བུ་རེད་སྙམ། ད་ལྟ་རྒྱལ་རོང་གི་སྐད་དེ་ས་གནས་གཞན་དག་གི་བོད་པ་ཚོས་ཅུང་ཉན་དཀའ་བས་དེ་བོད་མ་རེད་ཟེར་ན་ག་ལ་འགྲིག རྒྱལ་རོང་གི་སྐད་དེ་ཞང་བོད་རང་སྐད་དང་བརྡ་སྤྲོད་ཀྱི་སྤྱི་འགྲོས་དང་ཧ་ཅང་མཐུན་ནོ། །དོན་དུ་རྒྱལ་མོ་རོང་ལ་སྐད་བརྡ་གོ་བདེ་མིན་གྱི་ཡུལ་སྐད་མང་རུང་ཚང་མ་བོད་རང་ཉིད་ཀྱི་སྐད་ལས་མི་རིགས་གཞན་པའི་སྐད་མིན་པ་ཁོ་ཐག་ཆོད་དོ། །
སི་ཏུ་པཎ་ཆེན་གྱིས《སུམ་རྟགས་འགྲེལ་ཆེན》ལས། ཁམས་ཕྱོགས་ཀྱི་ཨ་མདོ་དང་རྒྱལ་རོང་སོགས་བྱང་ཤར་གྱི་ས་ཆ་རྣམས་སུ་འཁོད་པའི་སྐྱེ་བོ་དག་ལའང་གནའ་བོའི་དུས་སུ་ཡུལ་དབུས་ནས་བྱུང་བའི་ཀློག་ཚུལ་མ་ཉམས་པ་ཡིན་གྲགས་པའི་ཡི་གེ་འདོན་ཚུལ་དང་། དེ་དག་གི་ཡུལ་སྐད་བཅས་ལའང་ཅུང་ཉམས་ཆེ་ཙམ་ལས་འཕུལ་རྟེན་སོགས་སྒྲ་དག་པར་འདོན་པ་བྱུང་བ་མངོན་སུམ་གྱིས་གྲུབ་ཅེས་གསུངས་སོ། །མཁས་དབང་དམུ་དགེ་བསམ་གཏན་གྱིས་ཀྱང་མ་གཞི་རྒྱལ་རོང་གི་སྐད་འདི་བོད་སྐད་རང་ཡིན་པ་ངེད་ཅག་བོད་རང་མཚན་པ་དང་བོད་ཡིག་ཤེས་པ་དག་གིས་བལྟས་ན་ཤིན་ཏུ་གསལ། བོད་སྐད་དང་བོད་ཡིག་མི་ཤེས་ཤིང་། རྒྱལ་རོང་གི་སྐད་ཀྱང་མི་ཤེས་པ་འགའ་ཞིག་གིས་བྱུང་རྒྱལ་དུ་སྨྲ་བས་དོན་དངོས་ལྕགས་ལྟ་བུ་དག་བསྒྱུར་ག་ལ་ནུས་ཞེས་གསུངས་པ་ནི་ཧ་ཅང་རྒྱུ་མཚན་དང་ལྡན་ནོ། །དེང་སྐབས་བོད་ཡིག་དང་རྒྱལ་རོང་སྐད་ཙམ་མི་ཤེས་མཁན་གྱིས་རྒྱལ་རོང་བོད་རིགས་མ་ཡིན་པ་དང་། རྒྱལ་རོང་སྐད་དེ་བོད་སྐད་མ་ཡིན་པ་སོགས་ཀྱི་རྩོམ་ཡིག་སྤེལ་བཞིན་འདུག དཔེར་ན། ལོ་ཤས་སྔོན་དུ་འབར་ཁམས་དགེ་འོས་སློབ་གྲྭའི་རྒྱ་རིགས་དགེ་རྒན་ལིང་ཤམ་རུང་ཞེས་པས་རྒྱལ་རོང་སྐད་དེ་བོད་སྐད་མ་ཡིན་ཞེས་པའི་དེབ་ཅིག་བརྩམས་ནས་དཔེ་སྐྲུན་བྱེད་གྲབས་ཡོད་པའི་སྐབས་སུ། ལྷོ་ནུབ་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་བཙན་ལྷ་ངག་དབང་གིས་ཞང་ཞུང་དང་རྒྱལ་རོང་སྐད་ཀྱི་ཚིག་མཛོད་ཅིག་པར་དུ་བསྐྲུན་པ་མཐོང་དུས་ཁོའི་དེབ་དེ་པར་སྐྲུན་བྱ་རྒྱུའི་སྤོབས་པ་ཡེ་ནས་ཉམས་སོ། །མ་འོངས་པ་ལའང་དེ་ནང་བཞིན་གྱི་གནས་ཚུལ་འབུད་སྲིད་པ་ནི་དམུ་དགེ་བསམ་གཏན་ལགས་ཀྱིས་གསུངས་པ་དེ་ནང་བཞིན་ལགས།
རྒྱལ་རོང་གི་ཡི་གེ་ནི་ཞང་ཞུང་གི་ཡི་གེ་ཡིན་པ་བཤད་མ་དགོས་པར་གསལ་ཞིང་། རྒྱལ་རོང་ནི་ཡ་ཐོག་དུས་ནས་ཞང་ཞུང་གི་ཁོངས་སུ་གཏོགས་པས་སྐབས་དེར་སྤྱོད་རྒྱུའི་ཡི་གེ་ནི་ཞང་ཞུང་གི་དུས་རབས་རིམ་བྱུང་གི་ཡི་གེ་ཡིན་པར་སྨོས་མ་དགོས། ཞང་ཞུང་གི་ཡི་གེ་བྱུང་ཚུལ་ནི《ལེགས་བཤད་རིན་པོ་ཆེའི་མཛོད》དང་ནམ་མཁའི་ནོར་བུའི《ཞང་བོད་གནའ་རབས་ཀྱི་ལོ་རྒྱུས་ནོར་བུའི་མེ་ལོང》སོགས་ལས་བོད་ཀྱི་ཡི་གེ་ནི་མི་ལོ་སུམ་སྟོང་དགུ་བརྒྱ་ཙམ་གྱི་སྔོན་རོལ་ནས་བོན་གྱི་སྟོན་པ་གཤེན་རབ་མི་བོ་ཆེས་ཡི་གེའི་སྲོལ་གསར་བ་བཏོད་ཚུལ་ཞིབ་པར་གསུངས་ཡོད། གཞན་ཡང་། མདོ་ལས། ཡི་གེ་སུམ་ཅུ་བོན་གྱི་ཁོག་ཡང་ཕུབ། །མགོ་ཡིས་ལམ་དྲངས་ཤད་ཀྱིས་མདོར་ཡང་བཅད། །ཚེག་གིས་བར་ཕྱེ་མི་འཁྲུགས་གསལ་བར་སྙོམས། །གུག་འགྲེང་ན་རོ་ཞབས་ཀྱུ་ཡ་སྟ་ཡིས། །སྐབས་སྦྱོར་དོན་དུ་ཡན་ལག་རྒྱས་པར་བཏགས། །ཞེས་པས་དག་པ་ལྷའི་ཡི་གེ་སྟག་གཟིག་སྤུངས་ཡིག་ཏུ་བསྒྱུར། དེ་ཞང་ཞུང་ཡིག་རྒན་དུ་བསྒྱུར། དེ་སྨར་སྦྲག་ཏུ་བསྒྱུར་ཞེས་སོགས་རྒྱས་པར་གསུངས་ཟིན་པས་འདིར་མ་སྤྲོས། ད་ལྟ་རྒྱལ་རོང་གི་བོན་པོའི་དགོན་སྡེ་རྣམས་ཀྱི་སྒོ་སྟེང་དང་ནང་གི་གདུང་མའི་སྟེང་ལ་ཡི་གེ་སུམ་ཕབས་ཤིག་འབྲི་སྲོལ་ཡོད་པ་ནི་ཐོག་མར་སྟག་གཟིག་སྤུངས་ཡིག་དང་། དེའི་འོག་སྨར་ཆེན་ནམ་སྨར་ཆུང་། དེའི་འོག་ད་ལྟའི་བོད་ཡིག་འབྲི་སྲོལ་འདུག་པ་ཁོ་ནས་སྔོན་ཆད་ཞང་ཞུང་གི་ཡི་གེ་སྟག་གཟིག་སྤུངས་ཡིག་དང་། སྨར་ཆེན་སྨར་ཆུང་སོགས་སྤྱོད་བཞིན་ཡོད་པ་ཤེས་ཐུབ། གནས་འགོ་སྤྲུལ་སྐུས་སྔོན་ཆད་བྲག་ཁུང་ནང་དུ་སྦས་པའི་རྒྱལ་རོང་ཡུལ་གྱི་དཔེ་རྙིང་ཤོག་གྲངས་སུམ་ཁྲི་ཙམ་ཉར་ཚགས་བྱས་ཡོད་པའི་ནང་དུ་སྨར་ཆེན་སྨར་ཆུང་གིས་བྲིས་པ་ཧ་ཅང་མང་པོ་ད་ལྟའང་མཐོང་ཐུབ། ད་དུང་རྒྱལ་རོང་ཡུལ་དུ་ཞང་ཞུང་ཡི་གེ་སྨར་ཆེན་སྨར་ཆུང་སོགས་ལས་གཞན་པའི་ས་གནས་རང་ཉིད་ཀྱི་ཡིག་གཟུགས་མི་འདྲ་བ་ཞིག་ཡོད་པ་ནི་ད་ལྟ་མཐོང་བཞིན་པའི་སྐུ་འབུམ་བྱམས་པ་གླིང་དུ་རྒྱལ་མོ་ཚ་བ་རོང་གི་ཡི་གེ་ཞེས་པའི་ཀ་དཔེ་ཞིག་ཡོད་པ་དེ་ལགས། དོན་དངོས་ཡི་གེ་དེ་དུས་རབས་གང་ཞིག་ཏུ་དར་བའི་ལོ་རྒྱུས་ཁ་གསལ་པོ་མི་འདུག་རུང་། མཁས་དབང་བཙན་ལྷ་ངག་དབང་གིས་ཡི་གེ་དེ་ནི་བེེ་རོ་ཙ་ན་ནས་བརྩམས་པ་ཡིན་པའི་བཤད་སྲོལ་འདུག་གསུངས། གཞན་རྡོ་རིང་པཎྚིཏའི་རྣམ་ཐར་ནང་ཁོང་གིས་རྡོ་རིང་བསྟན་འཛིན་དཔལ་འབྱོར་ལས་རྒྱལ་མོ་ཚ་བ་རོང་གི་ཡི་གེ་སྦྱོང་ཚུལ་བཀོད་འདུག གནས་འགོ་དགོན་པའི་མཆོག་སྤྲུལ་ངག་དབང་བསྟན་པའི་རྒྱལ་མཚན་གྱིས་གསུངས་པ་ལྟར་ན་སྔོན་ཆད་རྒྱལ་རོང་དུ་ཤིང་ཐུར་བསྒྲིགས་ནས་སྦྱོང་རྒྱུའི་ཡི་གེ་ཞིག་ཡོད་པའི་ལོ་རྒྱུས་གསུང་གིན་འདུག དེ་ནི་ཕལ་ཆེར་སྐུ་འབུམ་བྱམས་པ་གླིང་གི་རྒྱལ་མོ་ཚ་བ་རོང་གི་ཡི་གེ་དེ་ཡིན་པ་འདྲ་སྙམ།
ཞང་བོད་ཤེས་རིག་དང་རྒྱལ་རོང་གི་རིག་གནས་ལག་རྩལ་སྐོར།
གཤེན་རབ་མི་བོ་ཆེ་འཇིག་རྟེན་འདིར་སྐུ་བལྟམས་པའི་དུས་ནས་བཟུང་། ཁོང་གིས་བསྟན་པའི་བོན་གྱི་བྱེ་བྲག་ཇི་སྙེད་པ་དང་། དེ་དང་འབྲེལ་བའི་ཤེས་རིག་རྒྱ་ཆེ་ལ་གྲངས་མང་བ་དུ་མ་ཞིག་དར་རྒྱས་བཏང་མྱོང་བ་དང་། དེ་དག་ཀྱང་གནའ་བོའི་ལོ་རྒྱུས་ཙམ་ཞིག་མ་ཡིན་པར་ཤེས་རིག་གི་རྒྱུན་དེ་དག་མི་རབས་ནས་མི་རབས་སུ་རྒྱུན་མ་ཆད་པར་འཚོ་སྐྱོང་བྱས་པས་མང་དག་ཅིག་ནི་ད་ལྟའི་དུས་སུའང་བོད་རྒྱལ་མོ་རོང་གི་དམངས་ཁྲོད་དུ་འཚོ་བཞིན་ཡོད་པ་དང་། ད་ལྟ་ལའང་ལག་ལེན་དུ་བསྟར་བཞིན་དུ་ཡོད་པ་འདི་དག་ལས་ལྷག་པའི་བདེན་དཔང་ཞིག་ག་ལ་དགོས། 《ལེགས་བཤད་སྐལ་བཟང་མགྲིན་རྒྱན》ལས་གཏོ་བུ་འབུམ་སངས་དཔྱད་བུ་ཁྲི་ཤེས་ཟུང་། །སྲས་འཁྲུངས་གསས་ཆེན་རུ་བཞི་སྤྱན་དྲངས་ནས། །སྒོ་བཞི་མཛོད་ལྔའི་བོན་བསྟན་ཡོངས་སུ་སྤེལ། །ཞེས་པ་དག་གིས་ཞང་རྒྱལ་ཡ་ཐོག་གི་བོན་རབས་བྱུང་ཚུལ་གྱི་སྐབས་སུ་གསལ་བར་བཤད་པའི་བསྒྲགས་པ་གསུམ་གྱི་དཔེའུ་རྩེ་དང་སྒོ་བཞི་མཛོད་ལྔའི་བོན་རྣམས་བསྟན་ཡོད་པར་གསལ་ཞིང་། ཡང《སྐལ་བཟང་མགྲིན་རྒྱན》ལས། བསྟན་པའི་གཞི་མ་བཟོ་རིག་པ་གཏན་ལ་ཕབས་ཏེ་གར་མ་ལི་ཤོ་སོགས་འཛམ་གླིང་མཁས་པའི་རྒྱན་དྲུག་དཔལ་བསྟན། ཞེས་མཁས་པ་གར་མ་ལི་ཤོ་སོགས་ཀྱིས་གཙོས་པའི་མཁས་པ་མི་དྲུག་གིས་ཞུས་པའི་ངོར། གཤེན་རབ་མི་བོ་ཆེས་བཟོ་རིག་པའི་སྐོར་རྣམས་བསྟན་པར་གསལ་བ་དང་། རྩིས་དང་སྨན་ལ་སོགས། །འགྲོ་ལ་ཉེ་བར་ཕན་ཅིང་གསོ་བ་དང་། །ལྐོག་གྱུར་མངོན་གསལ་བོད་སྡེ་དུ་མ་གསུངས། །ཞེས་པས་གསལ་བས་པྲ་ལྟོས་མོ་དང་། ཕྱྭ་གཉེན། ཇུ་ཐིག བརྒྱག ཡེ་མཁྱེན་དགྲ་བླའི་མངོན་ཤེས། ཡེ་རྗེ་སྨོན་པའི་རྨི་ལམ། ཡེ་དབང་ལྷའི་བཀའ་བབས། སྣང་མཐོང་རྩིས། སྤར་ཁ་དང་སྨེ་བའི་གླིང་སྐོར། ཇུ་ཞག་རྟེན་འབྲེལ། ནད་གསོ་སྨན་དཔྱད། དཔྱད་འབུམ་ཁྲ་བོ། སྨན་འབུམ་དཀར་ནག འཆི་བསླུའི་གཏོ་སོགས་ཀྱི་ཤེས་རིག་ཀྱང་སྟོད་མངའ་རིས་ནས་སྨད་རྒྱལ་མཚམས་རྒྱལ་མོ་རོང་གི་བར་ལ་ཐུག་གི་བར་མ་ཁྱབ་པ་མེད་པར་གྱུར་ནས་བོན་གྱི་ཤེས་རིག་དར་རྒྱས་ཆེན་པོ་བྱུང་ཡོད།
གཉའ་ཁྲི་བཙན་པོའི་དུས་སུ་བོད་ཁམས་ཀྱི་དབུ་བརྙེས་ཤིང་། དེ་ནས་བཟུང་བོད་ཀྱི་བཙན་པོ་རིམ་བྱོན་ནས་ཁྲི་སྲོང་ལྡེ་བཙན་མ་བྱོན་གྱི་བར་དུ་རྒྱལ་སྲིད་སྐྱོང་བྱེད་ཀྱི་གཞི་རྩའི་ཤེས་རིག་ནི་སྒྲུང་དང་ལྡེའུ་བོན་གསུམ་ཡིན་པ་རླུང་ལྟར་གྲགས། དེ་རྗེས་ནང་བ་སངས་རྒྱས་པའི་ཆོས་དང་རིག་གནས་བོད་ཡུལ་དར་ནས་ནང་ཆོས་ཀྱི་ཤེས་བྱ་རིག་གནས་ཀྱང་རྒྱལ་རོང་དུ་དར་ཁྱབ་ཆེན་པོ་བྱུང་། མཁས་དབང་ནམ་མཁའི་ནོར་བུས་གངས་ཅན་གྱི་ལྗོངས་འདིར་མིའི་འགྲོ་བ་ཐོག་མར་དར་བའི་དབུ་ཚུགས་པ་ནས་བཟུང་ད་ལྟའི་བར་དུ་དུས་རབས་ཇི་ཙམ་ཞིག་བརྒལ་ཡོད་པ་དང་། བོད་ཀྱི་མི་རིགས་ལ་ཆེས་རྙིང་མའི་རང་གཤིས་ཅི་འདྲ་ཞིག་ཡོད་པ་ནི་གཙོ་ཆེར་གནའ་བོའི་རིག་རྫས་སོགས་ལ་བརྟེན་ནས་ངེས་ཤེས་བརྙེད་དགོས་པ་དེ་རེད་ཅེས་གསུངས་པ་བཞིན། གནའ་བོའི་རྒྱལ་རོང་ཡུལ་དུ་ཤེས་རིག་དང་། རིག་གནས། བཟོ་རྩལ་སོགས་ཅི་འདྲ་ཞིག་དར་ཡོད་པའང་གནའ་བོའི་རིག་རྫས་ལ་བརྟེན་ནས་ཤེས་དགོས་པ་མ་གཏོགས་ང་ཚོས་མི་ལོ་བཞི་སྟོང་ཙམ་སོང་བའི་མི་རྒན་ཞིག་གདན་འདྲེན་ཞུས་ནས་ལོ་རྒྱུས་འདྲི་བའི་ཆ་རྐྱེན་ནི་ག་ལ་ལྡན། གནད་དོན་དེར་ཡང་དག་པའི་ངེས་ཤེས་རྙེད་པ་གདོད་མའི་སྤྱི་ཚོགས་ཀྱི་རིག་དངོས་ནས་དབྱེ་ཞིབ་ནན་པོར་བྱས་ན། 1983ལོར་འབར་ཁམས་རྫོང་འབར་གཞུང་ནས་རྙེད་པའི་རུས་སྒྲོམ་ཆེ་ཆུང་གཉིས་ལས་གཟིའི་རིགས་རྙེད་ཅིང་མཁས་ཆེན་ཚོས་རུས་སྒྲོམ་ཆུང་བ་དེ་ལོ་ལྔ་སྟོང་ཡན་དང་ཆེ་བ་དེ་ལོ་ངོ་ཁྲི་གཅིག་ཡན་གྱི་ལོ་རྒྱུས་ཡོད་པར་བཞེད། ཆུ་ཆེན་རྫོང་གི་སྤུ་དམ་ཞེས་པའི་ས་ཆ་ནས་རྡོ་སྒམ་དུར་སྦས་དུ་མ་རྙེད་པའི་རྡོ་ལེབ་ཐོག་བོན་གྱི་སྙིང་བོ་རྣམ་གསུམ་བརྐོས་ཡོད་པ་དང་། ཡང་འབར་ཁམས་རྫོང་ཀྱོམ་ཀྱོའི་ཁོ་ནུ་དང་བྲོ་ཤོན་ཞེས་པའི་ས་ཆ་ནས་དུར་སྒམ་དང་རྫ་ཆས་བསྲེགས་ས་གཞི་རྒྱ་མི་ཆུང་བ་ཞིག་རྙེད། དུས་རབས་ཉི་ཤུ་བའི་ལོ་རབས་དྲུག་ཅུ་ཙམ་དུ་རོང་བྲག་གི་སྤྲོ་སྣང་ས་ཆ་ནས་བུར་སྒམ་དང་རྫ་ཆས་སོགས་ཀྱི་དངོས་པོ་མང་དག་རྙེད་པས་སི་ཁྲོན་གྱི་གནའ་རྫ་རྟོག་ཞིབ་པ་ཚོས་ལོ་བཞི་སྟོང་ནས་ལྔ་སྟོང་ཡན་མན་གྱི་ལོ་རྒྱུས་ཡོད་པའི་ཁས་ལེན་བྱས་ཤིང་། དངོས་པོ་ཚང་མ་ད་ལྟ་སི་ཁྲོན་ཞིང་ཆེན་གྱི་དངོས་མང་བཤམས་སྟོན་ཁང་དུ་བཞག་ཡོད། རྒྱལ་རོང་ཡུལ་ནས་རྙེད་པའི་གནའ་ཤུལ་དེ་དག་ཐོག་ནས་རྒྱལ་རོང་བ་རྣམས་བོན་དང་བོན་གྱི་ཤེས་རིག་གཏན་ཁེལ་གྱི་གནས་སྡོད། ཞིང་ལས་གཙོ་གཉེར་ཐོག་སྒོ་ཕྱུགས་གསོ་ཞིང་རྔོན་པ་བྱེད་པའི་དོན་དངོས་མཚོན་པ་དང་། ལག་ཤེས་བཟོ་རྩལ་ཡང་ཆུ་ཚད་ངེས་ཅན་ཞིག་ཏུ་སླེབས་ཡོད་པ་མངོན་གསལ་དུ་མཐོང་ཐུབ། སྔོན་ཆད་རྒྱལ་རོང་ཡུལ་འདིར་མཚན་ཉིད་པ་དང་། མཁན་པོ། དགེ་བཤེས། སྨན་པ། རི་མོ་བ། གླུ་གར་བ། ལོ་རྒྱུས་པ། ཟློས་གར་བ་སོགས་དང་། དགའ་ལྡན་ཁྲི་བ་རྐྱང་བ་ཡང་བདུན་ཙམ་བྱོན་ནས་བན་བོན་གྱི་ཆོས་དང་རིག་གནས་བོད་ཀྱི་ཡུལ་གྲུ་ཀུན་ཏུ་དར་ཞིང་རྒྱས་པར་མཛད། ལྷག་པར་དུ་རྒྱལ་རོང་ཡུལ་དུ་ལག་རྩལ་དར་རྒྱས་ཆེན་པོ་བྱུང་ཡོད་པ་ནི་ས་འོག་ནས་བཏོན་པའི་དངོས་པོ་དང་། ད་ལྟ་དམངས་ཁྲོད་དུ་ཉར་ཚགས་བྱས་ཡོད་པའི་རྫ་ཆས་རིགས་དང་། ལི་ཆས། རྡོ་ཆས། འཚེམ་བཟོ་སོགས་ལས་ཤེས་ཐུབ། རོང་བྲག་གི་གནས་འགོ་སྤྲུལ་སྐུ་བསྟན་པའི་རྒྱལ་མཚན་གྱིས་ལོ་ཉི་ཤུ་ཙམ་གྱི་རིང་དུ་རོང་བྲག་གཙོས་པའི་རྒྱལ་རོང་ས་ཆ་ནས་ཐོན་པའི་རྫ་ཆས་དང་། ལི་ཆས། ཟངས་ཆས། ཤིང་ཆས། གསེར་དངུལ་གྱི་བཟོས་རྫས། དམངས་ཁྲོད་ཀྱི་སྤྱོད་ཆས་སོགས་རྒྱུན་ཆད་ལ་ཉེ་བའི་གནའ་རྫས་གལ་ཆེན་སྣ་ཁ་ཆིག་ཁྲི་ཙམ་དང་། གནའ་དཔེ་ཤོག་དེབ་ཁྲི་སུམ་ཅུ་ཙམ་ཉར་ཚགས་བྱས་ཡོད་པ་རྐྱང་བའི་ཐོག་ནས་བལྟས་ན། རྒྱལ་རོང་ཡུལ་དུ་བོད་ཀྱི་རྩེར་སོན་གྱི་བཟོ་རྩལ་དང་ཤེས་རིག་རིག་གནས་དར་རྒྱས་བྱུང་ཡོད་པའི་རྗེས་ཤུལ་མཐོང་ཐུབ། རྒྱལ་རོང་གི་རྡོ་རྩིག་ནི་རིང་མོ་ཉིད་ནས་བཟུང་ཚོམས་ཆེན་དགུ་ཐོག་ཡོད་ཅེས་རྒྱའི་དེབ་ཐེར་དུ་བཀོད་ཡོད། ད་ལྟའི་མཁར་རྫོང་མཐོན་པོ་དེ་དག་ལ་བལྟས་ན་ལག་རྩལ་རྩེར་སོན་ཡིན་ཚུལ་གསལ་བོར་ཤེས་ཐུབ། མཁར་དེ་དག་དེ་འདྲ་བརྟན་པོ་ཡིན་པ་ཡང་མཁར་རྩིག་སྟངས་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ཡོད་ཅིང་། མཁར་རྩིག་སྐབས་ཟུར་བཞི་ཡར་བཀྱགས་ནས་བརྩིགས་པ་སོགས་ཀྱི་ལག་རྩལ་བཅུ་གཉིས་ཙམ་ཡོད། མཁར་རྩིག་བྱེད་ཀྱི་རྡོ་ཆས་འདེམས་སྐབས་རྡོའི་རི་མོ་དང་བཟོ་ལྟ་ལ་ཕོ་མོའི་དབྱེ་བ་ཡོད་ཅིང་། མཁར་རྩིག་སྐབས་རྡོ་དེ་དག་ཕོ་རྡོ་མོ་རྡོ་བསྡེབས་ནས་རྩིག་དགོས་པ་ལས་གང་མོས་སུ་རྩིག་པ་ཞིག་མ་ཡིན། 1772ལོར་བླ་བྲང་གི་ཚོམས་ཆེན་འདུ་ཁང་ཀ་བ་བརྒྱད་ཅུ་ཅན་དེ་ཇེ་ཆེར་གཏོང་དུས། སོ་མང་རྒྱལ་མོས་ཆེད་མངགས་ཀྱི་རྩིག་དཔོན་བཞི་སོགས་རྡོ་རྩིག་པ་དུ་མས་བརྟན་ཅིང་མཛེས་པ་བསྒྲུབས་ཚུལ་གུང་ཐང་བསྟན་པའི་སྒྲོན་མེའི་གསུང་འབུམ་དུ་གསལ། དེ་ལས་ཡུལ་འདིའི་འབག་དང་གསོབ། འཇིམ་བཟོ། གསེར་དངུལ་མགར་བ་དག་ནི་ལག་རྩལ་ཁྱད་དུ་འཕགས་ཤིང་བཟོ་རྩལ་རྨད་དུ་བྱུང་ངོ་། །
རྒྱལ་མོ་ཚ་བ་རོང་དང་མོ་བཟའ་རྒྱལ་བོའི་སྐོར།
ད་ལྟ་རྒྱ་ཡིག་གི་རྩོམ་ཡིག་ཁ་ཤས་ནང་རྒྱལ་རོང་ཡུལ་ལ“ཤར་ཕྱོགས་ཀྱི་བུད་མེད་རྒྱལ་ཁབ”ཞེས་པའི་བཤད་སྲོལ་མང་དག་ཅིག་ཡོད་འདུག འོན་ཏེ། རྒྱ་བོད་ཀྱི་ལོ་རྒྱུས་ཡིག་ཚང་མང་དག་ནང་དེའི་སྐོར་གྱི་ནང་དོན་གསལ་ཆ་མི་ལྡན་ཞིང་། “ཤར་ཕྱོགས་ཀྱི་བུད་མེད་རྒྱལ་ཁབ”ཅེས་པ་ལ་ངེས་འཛིན་བྱེད་སྟངས་མི་འདྲ་བ་མང་དག་བྱུང་འདུག དོན་དུ་རྒྱལ་རོང་ཡུལ་གྱི་དམངས་ཁྲོད་དུ“མོ་བཟའ་རྒྱལ་བོ”ཞེས་པའི་བཤད་སྲོལ་ཞིག་ཡོད་འདུག བཤད་སྲོལ་དེ་དང་རྒྱ་ཡིག་ནང་བཀོད་པའི“ཤར་ཕྱོགས་ཀྱི་བུད་མེད་རྒྱལ་ཁབ”ཅེས་པ་དང་གཉིས་དོན་གཅིག་པ་ཡིན་མིན་ད་དུང་ཁ་ཚོན་གཅོད་མི་ཐུབ། འོན་ཏེ། རོང་བྲག་གི་སོག་པའི་ཡུལ་དུ་མོ་བཟའ་རྒྱལ་མོ་ཞིག་ལོ་བརྒྱའི་སྔོན་གྱི་བར་དུ་གནས་ཡོད་ཚུལ་ད་ལྟའི་མི་རྒན་ཚོས་གསལ་པོར་བཤད་རྒྱུ་འདུག་ལ། རྒྱལ་རོང་བྲག་སྟེང་རྒྱལ་བོའི་བློན་པོ་འཕེལ་ཡར་ཞེས་པ་ནི་བྲག་སྟེང་རྒྱལ་བོའི་བློན་རབས་བཅུ་གསུམ་གྱི་བློན་རྒྱུད་ཡིན་པས་ཁོ་རང་རྒྱལ་རོང་གི་གནའ་བོའི་ལོ་རྒྱུས་ལ་ཧ་ཅང་རྒྱུས་མངའ་ཆེ་བས། འཕེལ་ཡར་གྱིས་གནས་འགོ་སྤྲུལ་སྐུ་བསྟན་པའི་རྒྱལ་མཚན་ལ་དེའི་སྐོར་གྱི་གཏམ་རྒྱུད་མང་པོ་ཞིག་བཤད་འདུག ཨ་མྱེས་སྒོ་གདོང་གི་གཏམ་རྒྱུད་ནི་རྒྱལ་རོང་ཡུལ་ཕྱོགས་ཀུན་གྱི་རིས་མེད་ཀྱི་བཤད་སྟངས་ཤིག་ཡིན། བཤད་སྲོལ་ལ་ཨ་མྱེས་སྒོ་གདོང་དགུང་ལོ380ཙམ་བཞུགས་པ་དང་། བུ་རྒྱུད་སུམ་ཅུ་ཙམ་ཡོད་པར་ཟེར། ཚོད་རྩིས་བྱས་ན་ད་བར་ཧ་ལམ་ལོ་བརྒྱད་སྟོང་ཙམ་སོང་ཡོད་པ་ནི་དམངས་ཁྲོད་ཀྱི་ཡོངས་གྲགས་བཤད་སྲོལ་ཞིག་ཡིན་པ་ལས་ལོ་བརྒྱད་སྟོང་སྔོན་གྱི་ལོ་རྒྱུས་ཀྱི་ཡིག་ཚང་ཞིག་ག་ལ་རྙེད་ཐུབ། ཨ་མྱེས་སྒོ་གདོང་གིས་རྒྱལ་རོང་ཡུལ་ཕྱོགས་ལེགས་པོ་སྐྱོང་བའི་བཀའ་དྲིན་མི་བརྗེད་པའི་ཕྱིར་དུ་རྗེས་རབས་པ་ཚོས་ལོ་སར་གྱི་དུས་ཆེན་དང་། གོ་རེ་ལ་ཐེལ་ཙེ་རྒྱག་པ། ཁོའི་སྤྱོད་ཆས་མང་དག་ལ་དཔེ་བྱས་ནས་ལི་ཆས་དང་རྫ་ཆས་ཀྱི་དངོས་པོ་མང་དག་བཟོས་པ། ད་དུང་ཨ་མྱེས་སྒོ་གདོང་གི་འཆམ་རྒྱག་རྒྱུ་དང་གསོལ་མཆོད་བྱ་རྒྱུ་སོགས་ཀྱི་དྲན་གསོའི་བྱ་བ་མང་དག་ཅིག་ད་བར་སྤེལ་བཞིན་ཡོད། བཤད་སྲོལ་ལ་ཨ་མྱེས་སྒོ་གདོང་འདས་རྗེས་བུ་རྣམས་ཀྱིས་ཕྱོགས་སོ་སོ་ནས་རྒྱལ་རོང་ཡུལ་ཕྱོགས་མུ་མཐུད་ལེགས་པོར་སྐྱོང་། འོན་ཏེ། དུས་རབས་མང་པོའི་རྗེས་སུ་རིམ་བཞིན་ཕྱི་ནང་གི་ཡུལ་སྡེའི་བར་གྱི་འཁྲུག་རྩོད་ཇེ་མང་དུ་བྱུང་ནས་མཐར་ཡུལ་ཕྱོགས་མང་པོར་གྱེས་ནས་བོད་སིལ་པོའི་དུས་སྐབས་ནང་བཞིན་གྱི་དུས་རབས་མང་དག་ཅིག་བརྒལ་ཡོད། སྐྱེས་པ་རྣམས་ཀྱང་དགྲ་འཁྲུག་མང་པོའི་ནང་ཤི་རྒྱུ་ཇེ་མང་ཕྱིན་ནས་རྒྱལ་རོང་གི་མི་གྲངས་ཀྱང་ཇེ་ཉུང་དུ་ཕྱིན་ཏེ་བུད་མེད་མང་དག་ཡུགས་སར་ལུས། དེ་ནས་རིམ་བཞིན་ས་གནས་ཁག་གི་ཡུལ་དཔོན་དང་རྒྱལ་བོ་མང་དག་བུད་མེད་ཀྱིས་དཔོན་འགོ་བཟུང་ནས་རིམ་བཞིན་མོ་བཟའ་རྒྱལ་བོ་ཆེ་ཆུང་མང་དག་བྱུང་། དཔེར་ན། རོང་བྲག་གི་གནས་འགོ་དང་། སྟོང་སྐོར། སོག་པོ་སོགས་དང་། གཞན་ཡང་ཆུ་ཆེན་དང་། བཙན་ལྷ་སོགས་རྒྱལ་མོ་དམུ་རྡོའི་ཉེ་འཁོར་གྱི་ཡུལ་ཕྱོགས་མང་དག་ལ་མོ་བཟའ་རྒྱལ་བོ་སུམ་ཅུ་ཙམ་གྱི་གྲངས་འདྲེན་ཐུབ་ཀྱིན་འདུག མོ་བཟའ་རྒྱལ་བོ་དེ་དག་ལས་ཆེས་ཐོབ་ཐང་ཆེ་བ་ནི་ལྷ་མོ་མདངས་ལྡན་མ་ཡིན་ཞིང་། དེའི་རྒྱལ་ས་ནི་བཙན་ལྷའི་ཕྱོགས་ཀྱི་རྒྱལ་མོ་རི(གྱེར་མོའང་ཟེར)ཞེས་པའི་ས་ཆར་ཆགས་ཡོད་ཟེར། ཁྱུང་འཕགས་ཁྲ་མོའི་བཙུན་མོ་ལྷ་མོ་མདངས་ལྡན་མ་ནི་ཆེས་མཐའ་མའི་རྒྱལ་རོང་གི་མོ་བཟའ་རྒྱལ་བོ་དེ་ཡིན་ཞིང་། དེའི་སྔོན་དུ་མོ་བཟའ་རྒྱལ་བོའི་རྒྱལ་རབས་ཅི་ཙམ་བྱུང་བའི་ལོ་རྒྱུས་དང་གཏམ་རྒྱུད་ཁ་གསལ་ཞིག་བཤད་ཤེས་མཁན་མི་འདུག འོན་ཏེ། ད་ལྟའི་རྒན་པོ་ཚོས་རིན་ཆེན་སྨན་དང་། ཀླུ་རྒྱལ་སྨན། རྣལ་འབྱོར་སྐྱིད་སོགས་ཀྱི་མོ་བཟའ་རྒྱལ་མོ་ཁ་ཤས་ཀྱི་མིང་བཤད་ཤེས་ཀྱིན་འདུག དེ་ཚོའི་བཤད་སྟངས་ལ་གཞིགས་ན། མོ་བཟའ་རྒྱལ་མོ་དེ་དག་ནི་ལྷ་མོ་མདངས་ལྡན་མའི་སྔོན་གྱི་རྒྱལ་མོ་དག་གི་མིང་རེད་ཟེར། མོ་བཟའ་རྒྱལ་བོ་དེ་དག་བྱུང་བའི་དུས་རབས་ནི་ཕལ་ཆེར་ཨ་མྱེས་སྒོ་གདོང་འདས་རྗེས་ནས་ཁྱུང་འཕགས་ཁྲ་མོ་རྒྱལ་རོང་ཡུལ་དུ་མ་བྱོན་པའི་བར་དུ་བྱུང་ཡོད་པའི་བཤད་སྲོལ་འདུག མཁས་དབང་ཁ་ཤས་ཀྱིས་སུམ་པ་རྒྱལ་བོ་མདོ་སྨད་དུ་འཐོར་ནས་རྒྱལ་རོང་ཡུལ་དུ་བུད་མེད་རྒྱལ་བོའི་ལུགས་སྲོལ་དར་བ་དེ་སུམ་པ་དང་འབྲེལ་བ་ཡོད་ཚུལ་གསུངས་འདུག
རྒན་རབས་ཚོའི་བཤད་ཚུལ་ལྟར་ན། མོ་བཟའ་རྒྱལ་བོ་དེ་དག་ལ་རྒྱུད་པ་མེད་རྐྱེན་རྒྱལ་རྒྱུད་ཆད་སྐབས་རྒྱལ་རོང་གི་རྒྱལ་ཕྲན་གཞན་གྱི་མོ་བཟའ་རྒྱལ་བོ་ཆུང་ཆུང་དག་བདམས་བསྐོས་བྱས་ནས་རྒྱལ་བོ་ཆེ་བའི་རྒྱལ་སྲིད་དུ་དབང་བསྐུར་བཞིན་ཡོད། མོ་བཟའ་རྒྱལ་བོའི་ནང་ཁུལ་དུ་སྒྲིག་ལམ་ཧ་ཅང་བཙན་པ་དང་རྒྱལ་མོ་ཚོས་མག་པ་ལེན་ཞིང་ཁྱིམ་འཛིན་མི་ཆོག ད་དུང་བུད་མེད་ཀྱི་དམག་མི་མང་དག་ཡོད་པས་དེ་དག་གིས་ཀྱང་ཁྱིམ་ཐབས་བཟུང་མི་ཆོག དགྲ་བོ་དང་འཐབ་འཛིང་བྱེད་སྐབས་སྐྱེས་པ་ལྟ་བུའི་མདའ་གྲི་མདུང་སོགས་ཀྱི་འཐབ་རྩལ་ལ་མི་མཁས་རུང་། དུག་འདྲེན་པ་སོགས་ཀྱི་ངན་ཐབས་གཞན་དག་མང་བས་སྐད་གྲགས་ཧ་ཅང་ཆེ་ཟེར། ད་ལྟའི་བཙན་ལྷའི་ཕྱོགས་ཀྱི་མོ་བཟའ་རྒྱལ་བོ་ཞིག་ནི་ཆེད་དུ་དུག་བཟོ་མཁན་ཡིན། རྒྱལ་བོ་དེས་ས་སྟོང་དུ་ཁང་བ་ཞིག་བརྒྱབ་ནས་ཤིང་གྲུ་བཞི་ཞིག་ཁང་ཐོག་ཏུ་འདོགས། དེའི་ཐོག་རྒྱལ་རོང་ཡུལ་དུ་ཡོད་པའི་དུག་ཤུགས་ཆེ་བའི་སྦྲུལ་ནག་དུག་འཇོམས་ཞེས་པའི་དུག་སྦྲུལ་མང་དག་དཔྱངས་ནས་ཉིན་བདུན་ནས་བཅོ་ལྔའི་བར་འོག་ཏུ་མེ་སྦར་ནས་དུ་བ་འདོན། དུག་སྦྲུལ་འོག་ཏུ་ལྕགས་ལས་གྲུབ་པའི་སྣོད་འཇོག་སྐབས་དུག་སྦྲུལ་གྱི་དུག་ཚང་མ་སྣོད་ནང་འཛག་བཞིན་ཡོད། དུག་སྦྲུལ་ལས་ཕྱུངས་པའི་དུག་ནང་ད་དུང་དུག་རྩྭ་ཁ་ཤས་བསྲེས་ནས་ཞིབ་མོར་འཐག་རྗེས་དུག་རྒོད་པོ་ཡོང་ཐུབ། བཟོས་ཟིན་པའི་དུག་དེ་གླང་ཐུག་གི་རྭ་ཅོའི་ནང་བླུག་ན་དུག་དེ་བས་ཇེ་རྒོད་ཡོང་བ་དང་ཉར་ཚགས་བྱེད་བདེ། དུག་དེ་ནི་མོ་བཟའ་རྒྱལ་མོ་ཚོས་དགྲ་བོ་ཆམ་དུ་ཕབས་པའི་ཐབས་ཤེས་གཙོ་བོ་ཞིག་ཡིན་ཟེར། སྐབས་དེའི་བུད་མེད་ཚོའི་གྱོན་ཆས་ནི་ད་ལྟའི་བོད་གོས་དང་འདྲ་ཞིང་། མང་ཆེ་བས་ར་ལུག་སྤུ་ཡིས་བཟོས་པའི་ལྭ་བ་གྱོན་རྒྱུའི་སྲོལ་ཡོད་པ་དང་། ར་ལུག་གི་གྱོན་པ་བཟོ་སྟངས་ལ་ཐུན་མིན་གྱི་བཟོ་རྩལ་ཞིག་ཀྱང་ཡོད་ཟེར། སྐབས་དེའི་བུད་མེད་ཚོའི་འཚོ་བ་ལ་དཀའ་ངལ་ཆེ་བ་དང་། གཏན་འཇགས་ཀྱི་ཁྱིམ་གཞིས་ཀྱང་མེད་པས་སྡུག་བསྔལ་མང་དག་གིས་མནར་ནས་མཐར་བུད་མེད་དེ་དག་མེ་ཏོག་དང་མཉམ་རྒས་དང་མེ་ཏོག་དང་མཉམ་ཤི་འགྲོ་བའི་གཏམ་རྒྱུད་མང་དག་བཤད་རྒྱུ་འདུག ཆུ་ཆེན་གྱི་གཡུང་དྲུང་ལྷ་རྩེའི་མདུན་གྱི“རྨོ་བྱོ་ཀོ་ཀོ”ཞེས་པའི་ས་གནས་ཉམས་དགའ་ཞིང་། མེ་ཏོག་མང་པོ་བཀྲ་ཡོད་ས་ཞིག་ཏུ་བུད་མེད་ཚོ་དབྱར་དུས་དེར་སོང་ནས་རྩམ་པ་སོགས་ཀྱི་ཟས་རིགས་ཕྲན་བུ་ཙམ་ཟས་ཚར་རྗེས་མེ་ཏོག་དང་མཉམ་དུ་ཤི་འགྲོ་བ་རེད་ཟེར། (“རྨོ་བྱོ་ཀོ་ཀོ”ནི་རྒྱོལ་རོང་གི་སྐད་ཡིན་ཞིང་། དོན་དུ་བུད་མེད་ཚོ་ཤི་སའི་ས་གོར་གོར་ཞེས་པའི་དོན་ཡིན།)ད་ལྟ་གནས་འགོ་དགོན་གྱི་རི་མགོ་ཞིག་ནའང་“རྨོ་བྱོ་ཀོ་ཀོ་”ཞེས་པའི་ས་ཆ་ཞིག་འདུག དེ་དག་གི་བཤད་ཚུལ་ཙམ་ལ་བལྟས་ན། སྐབས་དེའི་སྤྱི་ཚོགས་དང་བུད་མེད་ཚོའི་འཚོ་བ་ཅི་འདྲའི་ཉམ་ཐག་པ་ཞིག་ཡིན་ཚུལ་ཤེས་སླ།
རྒན་པོ་ཁ་ཤས་ཀྱི་བཤད་ཚུལ་ནི། སྔོན་ཆད་རྒྱལ་རོང་ཡུལ་དེ་དག་མོ་བཟའ་རྒྱལ་བོ་མང་དག་གིས་བཟུང་རྐྱེན། སྐྱེས་པའི་གྲངས་ཉུང་བ་དང་སྐྱེས་པ་འཇོན་ཐང་ཅན་དར་མི་ཐུབ་པས་བུད་མེད་ཀྱི་བསྟན་པ་དར་ཆེ་བས་ཁྱུང་འཕགས་ཁྲ་མོ་ཆེད་དུ་རྒྱལ་རོང་འཕྲལ་སྐྱོབ་བྱེད་པའི་ཕྱིར་དུ་ལྷ་མོ་མདངས་ལྡན་མ་ཁབ་ཏུ་བཞེས་ནས་བོན་གྱི་བུ་འབོ་བཞི་འཁྲུངས་པ་དང་། རྒྱལ་རོང་གི་རྒྱལ་ཕྲན་གཞན་དག་གི་མོ་བཟའ་རྒྱལ་མོ་རྣམས་ལའང་ཁྱིམ་གཞིས་བཙུགས་བཅུག་ནས་དམ་པ་ཁྱུང་གི་གདུང་རྒྱུད་སྤེལ་ཏེ་རིམ་བཞིན་རྒྱལ་རོང་རྒྱལ་ཁབ་བཅོ་བརྒྱད་དུ་གྱེས་པ་རེད་ཟེར། བཤད་སྟངས་དེ་དག་ལ་གཞིགས་ན། ཨ་མྱེས་སྒོ་གདོང་སྐབས་སུ་རྒྱལ་རོང་གི་རོང་བྲག་སོགས་རྒྱལ་མོ་དམུ་རྡོའི་ཉེ་འཁོར་དུ་སྒ་རིགས་དང་སྒོ་རིགས་མང་བའི་བཤད་ཚུལ་ཡོད་ཅིང་། ཕྱིས་ཀྱི་དུས་རབས་ནང་སྒ་དང་སྒོའི་རིགས་ཧ་ཅང་ཉུང་བའི་རྒྱུ་མཚན་གཙོ་བོ་ནི་དགྲ་འཁྲུག་ནང་དུ་སྐྱེས་པ་མང་དག་ཤི་ནས་དེའི་རིགས་རྒྱུད་ཀྱང་རྒྱུན་ཆད་ལ་ཉེ་བར་གྱུར། ཁྱུང་འཕགས་ཁྲ་མོས་ཁྱུང་པོ་སོགས་ནས་སྦྲ་རིགས་ཅན་གྱི་མི་མང་པོ་རྒྱལ་རོང་དུ་ཁྲིད་ནས་མོ་བཟའ་རྒྱལ་མོ་དེ་དག་གཙོས་པའི་རྒྱལ་རོང་བུད་མེད་རྣམས་དང་གཉེན་སྒྲིག་བྱས་རྗེས་སུ་རྒྱལ་རོང་ཡུལ་དུ་སྦྲ་རིགས་ཀྱི་བརྒྱུད་པ་མང་དག་འཕེལ་ཡོད་པའི་རྒྱུ་མཚན་ཤེས་ཐུབ།
ཞང་ཞུང་དང་རྒྱལ་རོང་གི་རྒྱལ་རབས་བྱུང་ཚུལ་སྐོར།
《གཡུང་དྲུང་བོན་གྱི་བསྟན་པའི་འབྱུང་ཁུངས་ཉུང་བསྡུས》ཞེས་པ་ལས་ཞང་ཞུང་གི་རྒྱལ་རབས་ནི་དང་པོ་མི་ལོ་ཆིག་ཁྲི་བརྒྱད་སྟོང་ཙམ་གྱི་སྔོན་དུ། གསས་ཆེན་ཧོས་ཀྱི་གདུང་རྒྱུད་གཅིག་འཛམ་གླིང་དབུས་སུ་ཆས་པས། སྟོད་ལ་སེང་གི་ས་གནས་ལྷོ་བྱང་གངས་མུ་ཝེར་དང་། ཕྱ་ཝེར། པྲ་ཕུད། ཡོ་ཆ་སོགས་བཟུང་། སྨད་སུམ་པ་གླང་གི་གྱིམ་ཤོད་ཤོད་ཆེན་བཅོ་བརྒྱད་ཡན། ཞང་ཞུང་སྒོ་བ་ཁྲི་སྡེ་བརྒྱད་ཅུ་དབང་བསྒྱུར་བའི་ཨིས་རྗེ་ཁྲི་ཝེར་གནམ་ཐོག་གི་གདུང་རྒྱུད་ཀྱིས་བཟུང་བ་ཡིན། གཤེན་རབ་མི་བོ་ཆེས་བསྟན་སྤེལ་མཛད་པའི་སྐབས་སུ་ཞང་ཞུང་གི་རྒྱལ་བོ་ཧོས་རྗེ་ཁྲི་ཝེར་ནོར་འཛིན་ཞེས་པས་གངས་ཅན་ལྗོངས་ཕལ་ཆེར་དབང་བསྒྱུར་བ་ཞིག་ཡིན་པར་གསུངས། ཡ་ཐོག་ཞང་ཞུང་རྒྱལ་བརྒྱུད་ཀྱི་ཁུངས་དེ་གསས་ཆེད་ཧོས་ཀྱི་བརྒྱུད་པ་ལས་ཆད་ཅིང་། དེ་ནས་ཧོས་རྗེ་ཁྲི་ཝེར་ནོར་འཛིན་ནམ་ཁྲི་ཝེར་གསེར་གྱི་བྱ་རུ་ཅན་ཞེས་སུ་གྲགས་པ་དེའི་བར་དུ་གདུང་རྒྱུད་ཀྱི་རིམ་པ་མང་པོ་ཞིག་བྱུང་ཡོད་པར་གསལ། ཧ་ལམ་ལོ་གྲངས་སུམ་སྟོང་དགུ་བརྒྱ་ཙམ་འདས་པའི་སྔ་རོལ་དུ་བྱུང་བའི་གཤེན་རབ་མི་བོ་ཆེའི་སྦྱིན་བདག་ཞང་ཞུང་སྲིད་པའི་རྒྱལ་བོ་ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་ཞེས་པའི་རྒྱལ་བོ་དེ་ནས་ཞང་ཞུང་ལོ་རྒྱུས་ཀྱི་དབུ་འཛུགས་དགོས་ཤིང་རྒྱལ་བོའི་དེའི་མངའ་འོག་ཏུ་གྱུར་པའི་ཞང་ཞུང་སྒོ་ཕུགས་བར་གསུམ་ནི་གནའ་བོའི་ཞང་ཞུང་རྒྱལ་ཁམས་སུ་ངོས་འཛིན་དགོས།
རྒྱལ་རོང་གི་རྒྱལ་བོ་ཐོག་མ་བྱུང་ཚུལ་ནི། བསྟན་པའི་སྦྱིན་བདག་ལི་ཝེར་ནམ་མཁའ་རྒྱལ། །དེ་ནས་ད་བར་བཞེངས་བྱེད་སྦྱིན་པའི་བདག །དལ་འབྱོར་སྟོབས་ལྡན་རབ་བརྟན་རྒྱལ་བོ་ཡིན། །གདུང་རབས་ལོ་རྒྱུས་མདོ་ཙམ་བསྟན་པ་ལ། །སྔོན་ཚེ་རྒྱལ་མོ་ཚ་བའི་རོང་ཆེན་དེ། །ཞང་ཞུང་སྦྲ་ལས་མཆེད་པའི་རྗེ་འབངས་ཀུན། །ཀུ་རུ་ཞེས་པ་འབྱོ་བ་གནས་སྤོར་བའོ། །ཞེས་དང་། བྲག་སྒོམ་པ་བསྟན་པ་རབ་རྒྱས་ཀྱིས་མཛད་པའི《མདོ་སྨད་ཆོས་འབྱུང》ལས་ཀྱང་། ཞང་ཞུང་སྦྲ་ལས་ཆད་པའི་རྒྱལ་རོང་ལ་ཞང་ཞུང་གི་རྒྱལ་རྒྱུད་དང་རྒྱལ་རོང་གི་རྒྱལ་བོ་རྣམས་ཀྱང་ཕལ་ཆེར་རབ་བརྟན་གྱི་རྒྱུད་ནས་ཆད་པ་ཡིན། ཞེས་གསུངས་སོ། །
གཡུང་དྲུང་བོན་གྱི་བཀའ་ཁམས་བརྒྱད་གཏན་ལ་ཕབ་པའི་སྟོང་ཕྲག་བརྒྱ་བར། གངས་ཆེན་ཤར་ཕྱོགས་རྒྱལ་མོ་རོང་གི་ཞིང་ཁམས་བདེ་ལེགས་དཔལ་ལ་འགོད་པར་དགོངས་ནས་མ་གཡོས་ངང་ལས་གཡོ་བ་ཡེ་ཤེས་ཀྱི་འོད་རབ་ཏུ་སྤྲོས་པས་སྲིད་པ་གནམ་ནས་བསྐོས་པའི་ཞང་ཞུང་སྲིད་པའི་རྒྱལ་བོ་ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་ལྷ་དབང་བརྒྱ་བྱིན་གྱི་གདུང་རྒྱུད་ཞང་ཞུང་ཏ་རོག་ཡུལ་ནས་བདུད་འདུལ་དཔལ་གྱི་རྒྱལ་བོ་ཉི་ཤེལ་འོད་ཀྱི་བྱ་རུ་ཅན་དང་ལིག་ཝེར་གྱེར་གྱི་རྒྱལ་བོ་ཟླ་ཤེལ་འོད་ཀྱི་བྱ་རུ་ཅན་ནས་ཐུགས་རྒྱུད་བསྐུལ་བས་མཆེད་པར། སྐྱབས་མེད་དཀོས་ཐག་པ་ཤར་རྒྱལ་མོ་རོང་གི་འགྲོ་བའི་མགོན་དུ་འབྱོན་པར་དགོངས་ནས་བཀའ་བསྩལ་ལོ། །དེ་ནས་འོད་ཀྱི་མི་དཀར་པོ་རྫུ་འཕྲུལ་རྩལ་གྱིས་རྒྱལ་མོ་དམུ་རིའི་རྩེ་ལ་ཕེབས་ནས་གཟིགས་ཚེ། འདི་ལྟར་གསུངས་སོ། །ལྷ་སྲས་ཉིད་དང་ཉིད་ཀྱི་བརྒྱུད་པ་ཡིས། །ཤར་རོང་གདན་ས་གནམ་ཕྱེད་གོས་སུ་མནབས། །ས་ཕྱེད་གདན་བཏིང་སྒང་རིང་དགུ་དབང་བའི། །ལྟས་བཟང་གཟིགས་པས་དགྱེས་ཤིང་བཞུགས་པར་སྣང་། །དེའི་ཚེ་བོན་གྱི་བླ་མ་ཅོ་བོན་གྱིམ་བུས་ལྷ་སྲས་བྱོན་པ་མཁྱེན་ཀྱང་མི་མཁྱེན་པ་བརྫུས་ནས། དྲི་བས་གསུངས་པ་ལ་ཁྱོད་མིའམ་ལྷ། ཡང་ན་འདྲེ་གང་ཡིན་ནམ། ཁོ་ན་རེ། བདག་ནི་ལྷ་བུ་མཁའ་འགྱིང་ལྷ་ཡིས་མངགས། །དབུ་ནག་མི་རྗེ་ས་དང་མི་ཡི་བདག །ལེགས་ཉེས་འབྱེད་པའི་ཕྱག་མཁས་ཐིག་འཛིན་ནོ། །ཞེས་གསུངས། དེ་ནས་ཅོ་བོན་སོགས་ཀྱིས་ལྷ་སྲས་དེ་རྒྱལ་བོར་བཀུར་ནས། གྱད་རྡོ་ཕ་བོང་མང་བ་དེ་ཡི་སྟེང་། །རྫུ་འཕྲུལ་མི་བཞིས་ཕོ་བྲང་དེ་ལ་བརྩིགས། །རྒྱལ་བོ་བཞུགས་པའི་ཁྲི་ཡང་ལེགས་པར་བཤམས། །ལུང་བའི་ཕྱོགས་བཞི་དབུས་ལྔ་གཡུ་ཐོག་ལྔ། །བརྩིགས་པས་ཕོ་བྲང་གཡུ་རྩེ་ཞེས་སུ་གྲགས། །ལྷ་སྲས་གོང་དུ་ཀུན་གྱིས་སྤྱི་རྗེ་བཀུར། །བཙན་པོ་གཉའ་གནོན་ཉམ་ཐག་མཐའ་ནས་སྐྱོང་། །མགྱོགས་ཀྱིས་སྔོན་བཅད་དཔུང་གི་ཁ་ལོ་བསྒྱུར། །ལིག་ཝེར་བཙན་ན་རབ་བརྟན་རྒྱལ་བོར་གྲགས། །རིགས་མིན་བཙུན་མ་ཙུང་ནི་ཁབ་ཏུ་བཞེས། །དེའི་ཚེ་མི་འགྱུར་འགྲན་མེད་བརྟན་བཅུ་འཛོམས། །བླ་རི་མི་འགྱུར་མཁའ་འགྱིང་ལྷ་ཡི་རི། །བླ་ཆུ་མི་འགྱུར་རྒྱལ་མོ་དངུལ་མདངས་རྒྱུན། །ཡུལ་ལྗོངས་མི་འགྱུར་བརྟན་པ་ཀ་ལིང་ཀ །གནས་བྱིན་མ་འགྱུར་སྣམ་སྣང་རྡོ་ཡི་སྐུ། །རྟེན་མཆོག་མི་འགྱུར་སྐུ་བདེ་འབྱུང་བའི་གནས། །ས་གཞི་མི་འགྱུར་དཔལ་གྱི་གྲོང་ཁྱེར་ཆེ། །རྒྱལ་བརྒྱུད་མི་འགྱུར་ལིག་ཝེར་གནམ་གྱི་རྒྱལ། །མཆོད་གནས་མི་འགྱུར་བོན་མཆོག་རིན་པོ་ཆེ། །དེ་ལྟར་གནམ་གྱི་རྒྱལ་བོའི་བྱ་ལས་དེ། །ས་དང་སྐྱེ་འགྲོའི་བསོད་ནམས་བསགས་པས་བྱུང་། །ཅོ་བོན་གྱིམ་བུའི་ཚན་ཁྲུས་བྱས་ནས་ནམ་མཁའ་རྒྱལ་བོ་མཚན་གསོལ། དེ་ནས་ས་ཕོ་སྟག་ལོ་ལ་ཡུམ་བཙུན་ཙུང་མ་ལ་དུས་བབ་དང་མཐུན་པའི་ཚེས་བཟང་དུས་བཟང་རེ་ལ་སྔ་ཕྱི་བར་གསུམ་གྱི་ཁྲི་མིང་ཐོག་པ་སྲས་གསུམ་འཁྲུངས་པ། སྲས་ཆེ་བ་དང་པོ་གསེར་ཁྲི་ཞེས་སྟོད་ཀྱི་ཐ་གྲུ་མཛད་པའི་སྟོད་ཀྱི་ཡར་ལུང་རྒྱལ་བོ་ཞེས་སུ་གྲགས། སྲས་འབྲིང་པོ་ཁྲི་འོད་དམ་ཁྲི་འོག་དེ་ཉིད་སྨད་ཀྱི་རྒྱ་ནག་གི་རྒྱ་ཐོར་ཅོག་རྒྱལ་བོར་གྲགས། སྲས་ཐ་ཆུང་ཁྲི་ཏི་རྒྱལ་བོ་ནི་ཕོ་བྲང་གཡུ་རྩེའི་རྒྱལ་སའི་མངའ་བདག་མཛད། ཅེས《བོན་གྱི་རྒྱལ་རབས་མུ་ཏིག་ཕྲེང་བ》དང《བཀའ་ཁམས་བརྒྱད་པ》སོགས་ལས་གསུངས་སོ། །ཁྲི་ཏིའི་སྲས་ཡེ་འབུམ་དཀར་པོ། དེའི་སྲས་ཞལ་དཀར། དེའི་སྲས་ཡུལ་འཁོར། དེའི་སྲས་གསེར་སློང་ཚངས་ཡིག དེའི་སྲས་བཀའ་རྟགས། དེའི་སྐབས་བཀའ་རྗེ་གཡུ་རྩེ་ཕོ་བྲང་བཞེངས། (སྔར་ཡོད་བཤེན་རབ་ལྷ་ཁང་དུ་ཁྲོ་བོ་སྟག་ལྷའི་མེ་འབར་སྲུང་མ་གསོལ་ནས། ཡུལ་བཅོ་བརྒྱད་དུ་སྲུང་དམག་དྲེགས་པ་བཅོ་བརྒྱད་དུ་བཀོལ་ལོ། །)དེའི་སྲས་ལིག་ཝེར། དེའི་སྲས་ནེ་ཝེར། དེའི་སྲས་ཏིང་ཝེར། དེའི་སྲས་སླས་ཝེར། དེའི་སྲས་དྲུང་ཅན། དེའི་སྲས་གཡུང་དྲུང་། དེའི་སྲས་དེར་འབུམ། དེའི་སྲས་གཡུ་ཡིན། དེའི་སྲས་རིན་ཆེན། དེའི་སྲས་དངུལ་འཁོར། དེའི་སྲས་གསེར་འཛིན། མང་ཁར། དེའི་སྲས་སྒོམ་བློ། དེའི་སྲས་མང་ཁར་སྒོམ་སྐྱབས། (གཡུ་རྩེ་ཕོ་བྲང་དང་གཤེན་རབ་ལྷ་ཁང་རྒྱས་སུ་བཏང་ནས་གཡུང་དྲུང་ལྷ་སྟེང་གཉིས་པོ་བཞེངས་ནས་དྲན་པ་ནམ་མཁའ་ཡབ་སྲས་སོགས་ཀྱིས་མཆོད་གནས་མཛད།)དེའི་སྲས་སྨད་པ་ཏ་ཡོད། དེའི་སྲས་ཨ་སྐྱབས། དེའི་སྲས་ཁ་ཏེ་ཉི་འབུམ། དེའི་སྲས་ཁྲོ་བོ་འབུམ་རྒྱལ་ལ་སྲས་བཞིའི་གཅེན་པོ་གྲགས་རྒྱལ། དེའི་སྲས་ཨ་དབང་། དེའི་སྲས་གཡུང་འབུམ། དེའི་སྲས་གསུམ་གྱི་འབྲིང་པོ་རྣམ་རྒྱལ་གྲགས་པ། རྣམ་རྒྱལ་གྲགས་པའི་སྲས་གསུམ་གྱི་འབྲིང་པོ་ཁྲོ་བོ་རྒྱལ། དེའི་སྲས་ཚེ་དབང་དོན་འགྲུབ། དེའི་སྲས་ཡ་དྲུང་། ཡ་དྲུང་གི་སྲས་ལྔའི་སྐུ་ཆེན་གྲགས་རྒྱལ། གྲགས་རྒྱལ་གྱི་སྲས་ཀྱི་འབྲིང་བ་རྡོ་རྗེ་རྒྱལ། དེའི་སྲས་ཟླ་བ་ལ་སྲས་གཉིས་འཁྲུངས་པའི་གཅེན་པོ་འབུམ་རྒྱལ། འབུམ་རྒྱལ་ལ་སྲས་བཞིའི་གཅེན་འོག་ཨ་བློ། དེའི་སྲས་གཉིས་ཀྱི་གཅེན་ལྷ་རྒྱལ་ལ་སྲས་མེད་པས། གཅུང་ཆུང་རྒྱལ་ལ་བ་ལྷ་འབུམ་གྱི་སྲས་ངི་སྲུང་གིས་རྒྱལ་སྲིད་སྐྱོང་བའི་དེ་ལ་སྲས་ལྔ་ཡི་གཅེན་འོག་ལྷ་དབང་རྡོ་རྗེ། དེ་ལ་སྲས་ལྔ་འཁྲུངས་པའི་གཅེན་འོག་རྡོ་རྗེ་རྒྱལ་གྱིས་རྒྱལ་སྲིད་སྐྱོང་བས་ན། རྒྱལ་བོ་རེ་ལ་སྐུ་སྲུང་གཅེན་པོ་རེ། བཞེངས་པའི་གསས་ཁང་མཛད་འཕྲིན་མཐའ་ཡས་པས། བོན་སྲིད་རྒྱལ་སྲིད་སྐྱོང་བའི་རིམ་པ་ནི། ཞིབ་པར་རྒྱལ་རབས་མུ་ཏིག་འཕྲེང་བར་གསལ། རྒྱལ་བོ་རྡོ་རྗེ་རྒྱལ་གྱི་སྲ་ལྔ་ལས་ལྕམ་སྲིང་ཨ་ཁོ་བཙན་ལྷའི་བཙུན་མོ་བྱས། གཅེན་པོ་མི་དབང་ནམ་མཁའ་རྒྱལ་བོས་ཁྱིམ་སྤངས་རབ་བྱུང་སོ་ཐར་སྡོམ་པ་བླངས་ནས་མཚན་ཡང་ནམ་མཁའ་ཡེ་ཤེས་ཞེས་སུ་གྲགས་སོ། །དེའི་རྗེས་སུ་བཞེར་ཞེས་བློན་ཆེན་བཞི་དང་། གཡུང་དྲུང་བུ་བཞི་སོགས་སྐྱེས་ནས་རྒྱལ་རོང་གི་ཡུལ་ཕྱོགས་དར་ཞིང་རྒྱས་པར་མཛད་དོ། །
མདོར་ན་ཞང་ཞུང་རྒྱལ་གཤེན་བཅོ་བརྒྱད་ཀྱི་ཞང་རྒྱལ་འབྱུང་རྐྱེན་ནི་སུམ་པ་གླིང་གི་གྱིམ་ཤོད་ཤོད་ཆེན་སྦས་པའི་བཅོ་བརྒྱད་ཅེས་ཆུ་ཆེན་ནམ་མཁའ་རྒྱལ་བོའམ་ལིག་ཝེར་ནམ་མཁའ་རྒྱལ་བོ་ནས་བཟུང་རྒྱལ་མོ་རོང་དུ་རྒྱལ་ཕྲན་བཅོ་བརྒྱད་དུ་གྱུར། ལིག་ཝེར་ནམ་མཁའ་རྒྱལ་བོ་ནས་རྒྱལ་བོ་བསོད་ནམས་དབང་རྒྱལ་དང་མི་དབང་ནམ་མཁའ་རྒྱལ་བོའི་བར་རྒྱལ་རབས་ཞེ་ལྔ་ཙམ་བྱུང་ཡོད། དེ་དག་ལས་རྒྱལ་རོང་རྒྱལ་ཁབ་བཅོ་བརྒྱད་གྱེས་ཚུལ་དང་དེ་དག་གི་རྒྱལ་རབས་རིམ་བྱོན་སོགས་ཀྱི་ལོ་རྒྱུས་ཞིབ་པར་འདིར་ཡིག་ཚོགས་ལ་དོགས་ནས་རྒྱས་པར་མ་སྤྲོས། ཞིབ་པར་མཁྱེན་འདོད་ན་རྒྱལ་རོང་བ་བྲག་བར་དཔལ་ལྡན་གྱིས་བརྩམས་པའི《བོད་རྒྱལ་མོ་རོང་གི་ལོ་རྒྱུས་རབ་གསལ་མེ་ལོང》དང་བཙན་ལྷ་ངག་དབང་གིས་བརྩམས་པའི་ཆེད་རྩོམ་སོགས་ལ་གཟིགས་རོགས།
རྒྱལ་རོང་རྒྱལ་ཁག་བཅོ་བརྒྱད་ཐམས་ཅད་རུས་སྦྲ་ཡིན་པར་བཤད། སྤྱིར་རྒྱལ་རོང་གི་རུས་ཆེན་སྦྲ་ནི་མི་རྗེ་རྣམས་ཀྱི་གདུང་རྒྱུད་ཡིན་དགོས་པ་ལས། རྒྱལ་བོའི་གདུང་རྒྱུད་ལས་རྒྱལ་རོང་གི་མི་རྒྱུད་ཆད་པའི་དོན་ནི་མ་ཡིན་ནོ། །ཁ་ཤས་ཀྱིས་རྒྱལ་རོང་རྒྱལ་རྒྱུད་ནི་ཁྱུང་དཀར་གྱི་རྒྱུད་པ་རེད་ཟེར་མཁན་འདུག་པས་གོང་བུ་བཤད་པའི་ཁྱུང་འཕགས་ཁྲ་མོའི་གདུང་རྒྱུད་དང་ཅུང་འགལ་བ་བྱུང་ངམ་ཞེ་ན། དེ་ལ་སྐྱོན་མེད། བར་སྐབས་སུ་རྒྱལ་རོང་གི་རྒྱལ་བོ་མང་དག་ཁྱུང་འཕགས་ཁྲ་མོའི་གདུང་རྒྱུད་ཆད་ནས་ཁྱུང་པོ་སོགས་ནས་ཁྱུང་དཀར་གྱི་གདུང་རྒྱུད་རྒྱལ་རོང་དུ་སྤེལ་བའི་ལོ་རྒྱུས་མང་ངོ་། །དཔེར་ན། བྲག་སྟེང་རྒྱལ་བོར་ཁྱུང་འཕགས་ཁྲ་མོའི་གདུང་རྒྱུད་ཆད་སྐབས་རྒྱལ་བོ་དེའི་སྲས་མོ་ཧ་ཅང་མཛེས་མ་ཞིག་ཁྱུང་པོ་རུ་མནའ་མར་བརྫངས། དེ་རྗེས་མོ་ལ་བུ་མང་སྐྱེས་ནས་གཅིག་བྲག་སྟེང་དུ་ཕྱིར་བཏང་ནས་ཁྱུང་དཀར་གྱི་རིགས་བརྒྱུད་སྤེལ་བའི་ལོ་རྒྱུས་གསལ་པོ་ཡོད་འདུག རྒྱལ་བོ་གཞན་དག་ལའང་དེ་དང་འདྲ་བའི་ལོ་རྒྱུས་མང་ངོ་། །


text:
གྲངས་གནས་ཀྱི་ཀློག་སྟངས་
མཁས་པས་གསུང་ན་མི་རིགས་ཤིག་གཞན་འགྱུར་དུ་འགྲོ་བའི་འགོ་རྩོམ་ས་ནི་ གྲངས་ཀྱི་ཀློག་སྟངས་ནས་རེད་ཟེར། དེ་ཡང་ཨང་གྲངས་ཟེར་པ་འདི་ནི་ ང་ཚོའི་འཚོ་བའི་ཁོར་ཡུག་ནང་རྒྱུན་ལྡན་གྱི་བེད་སྤྱོད་ཆེ་ཤོས་ཤིག་ཡིན་པས་ ཕ་ཡུལ་གྱི་སྤུན་མཆེད་གཙོས་གྲོགས་ཕོ་མོ་ཡོངས་ཀྱི་འདི་ལ་དོ་སྣང་ཞིག་བྱེད་པའི་རེ་བ་ཞུ།།
གྲངས་ཀའི་དག་ཆ་འབྲི་ཚུལ་དང་གྲངས་གནས་དྲུག་ཅུ་བརྩི་ཚུལ།
ཉི་ཤུ་ནས་བརྒྱ་བར་ལ་རྗེས་འཇུག་ཡོད་ན། བཅུ་ཡི་སྔོན་འཇུག་མེད། དཔེར་ན། སུམ་ཅུ། དྲུག་ཅུ། བདུན་ཅུ། བརྒྱད་ཅུ། ལྟ་བུ་དང༌། རྗེས་འཇུག་མེད་ན་བཅུ་ལ་སྔོན་འཇུག་ཡོད་པ། དཔེར་ན། བཞི་བཅུ། ལྔ་བཅུ། དགུ་བཅུ་བཅས་སོ།།
ལྡབ་གཅིག ཤད་གཅིག བརྒྱ་གཅིག སྟོང་གཅིག ཁྲི་གཅིག འབུམ་གཅིག་ལྟ་བུའོ།།
ཆིག་ལྡབ། ཆིག་ཤད། ཆིག་བརྒྱ། ཆིག་སྟོང༌། ཆིག་ཁྲི། ཆིག་འབུམ་ལྟ་བུའོ།།
ཉིས་ལྡབ། ཉིས་ཤད། ཉིས་བརྒྱ། ཉིས་སྟོང༌། ཉིས་ཁྲི། ཉིས་འབུམ་ལྟ་བུའོ།།
ཉེར་གཅིག་ནས་བརྒྱ་བར་གྱི་གྲངས་ལ་སྔོན་འཇུག་དང་མགོ་ཅན་ནམ་ཡང་མི་འཇུག་པ། དཔེར་ན། ཉེར་གཅིག ཉེར་གཉིས། ཉེར་གསུམ། ཉེར་བཞི་ལྟ་བུ་དང༌། སོ་གཅིག་ནས་སོ་དགུ་བར་དང༌། ཞེ་གཅིག་ནས་ཞེ་དགུ་བར་དང༌། ང་གཅིག་ནས་ང་དགུ་བར། རེ་གཅིག་ནས་རེ་དགུ་བར། དོན་གཅིག་ནས་དོན་དགུ་བར། གྱ་གཅིག་ནས་གྱ་དགུ་བར་ལྟ་བུའོ།།
བཅུ་ནས་ཉི་ཤུ་བར་གྱི་གྲངས་དཔེར་ན། བཅུ་གཅིག བཅུ་གཉིས། བཅོ་ལྔ༌། བཅུ་བདུན། བཅོ་བརྒྱད། བཅུ་དགུ་བཅས་ལ་སྔོན་འཇུག་རྣམས་རང་དགར་གཞག་དགོས་སོ།།
གཅིག་ནས་བརྒྱ་བར་དཀྱུས་སུ་བཀོད་ན་འདི་ལྟར། གཅིག གཉིས། གསུམ། བཞི། ལྔ༌། དྲུག བདུན། བརྒྱད། དགུ། བཅུ། བཅུ་གཅིག བཅུ་གཉིས། བཅུ་གསུམ། བཅུ་བཞི། བཅོ་ལྔ༌། བཅུ་དྲུག བཅུ་བདུན། བཅོ་བརྒྱད། བཅུ་དགུ། ཉི་ཤུ། ཉེར་གཅིག ཉེར་གཉིས། ཉེར་གསུམ། ཉེར་བཞི། ཉེར་ལྔ༌། ཉེར་དྲུག ཉེར་བདུན། ཉེར་བརྒྱད། ཉེར་དགུ། སུམ་ཅུ། སོ་གཅིག སོ་གཉིས། སོ་གསུམ། སོ་བཞི། སོ་ལྔ༌། སོ་དྲུག སོ་བདུན། སོ་བརྒྱད། སོ་དགུ། བཞི་བཅུ། ཞེ་གཅིག ཞེ་གཉིས། ཞེ་གསུམ། ཞེ་བཞི། ཞེ་ལྔ༌། ཞེ་དྲུག ཞེ་བདུན། ཞེ་བརྒྱད། ཞེ་དགུ། ལྔ་བཅུ། ང་གཅིག ང་གཉིས། ང་གསུམ། ང་བཞི། ང་ལྔ༌། ང་དྲུག ང་བདུན། ང་བརྒྱད། ང་དགུ། དྲུག་ཅུ། རེ་གཅིག རེ་གཉིས། རེ་གསུམ། རེ་བཞི། རེ་ལྔ༌། རེ་དྲུག རེ་བདུན། རེ་བརྒྱད། རེ་དགུ། བདུན་ཅུ། དོན་གཅིག དོན་གཉིས། དོན་གསུམ། དོན་བཞི། དོན་ལྔ༌། དོན་དྲུག དོན་བདུན། དོན་བརྒྱད། དོན་དགུ། བརྒྱད་ཅུ། གྱ་གཅིག གྱ་གཉིས། གྱ་གསུམ། གྱ་བཞི། གྱ་ལྔ༌། གྱ་དྲུག གྱ་བདུན། གྱ་བརྒྱད། གྱ་དགུ། དགུ་བཅུ། གོ་གཅིག གོ་གཉིས། གོ་གསུམ། གོ་བཞི། གོ་ལྔ༌། གོ་དྲུག གོ་བདུན། གོ་བརྒྱད། གོ་དགུ། བརྒྱ་ཐམ་པ། བཅས་སོ།།
གྲངས་གནས་དྲུག་ཅུ་བརྩི་ཚུལ་འདི་ལ་མི་འདྲ་བ་ཡོད་མོད་འདིར་གནས་བརྟན་པའི་ལུགས་ལྟར་ན།
གཅིག་བཅུ་བརྒྱ་སྟོང་ཁྲི་འབུམ་དང༌། ། ས་ཡ་བྱེ་བ་དུང་ཕྱུར་ཏེ། ། རྐྱང་པའི་གྲངས་སུ་ཤེས་པར་བྱ། །ཐེར་འབུམ་ཁྲག་ཁྲིག་རབ་བཀྲམ་དང༌། ། གཏམས་དཀྲིགས་མི་འཁྲུགས་ཁྱད་འབྱིན་དང༌། །སྤང་རྟེན་དེད་འདྲེན་མཐའ་སྣང་དང༌། ། རྒྱུ་རིག་འོད་མཛེས་དབང་པོ་དང༌། །ལེགས་འབྱིན་སྟོགས་འགྲོ་འབྱིང་རྡུལ་དང༌། ། རྒྱ་རྟགས་དང་ནི་སྟོབས་འཁོར་དང༌། །བརྡ་ཤེས་རྣམ་བྱུང་སྟོབས་མིག་དང༌། ། བྱམས་པ་སྙིང་རྗེ་དགའ་བ་དང༌། །བཏང་སྙོམས་རྣམས་ཏེ་ཆེན་པོར་བཅས། ། ཁུག་པའི་གྲངས་སུ་ཤེས་པར་བྱ། །གྲངས་མེད་པ་ནི་ཐ་མའོ། །ཞེས་གསུངས་སོ།།
དེ་དག་ཁ་བཀྲལ་ན། ༡། གཅིག ༡(གཅིག) ༢། བཅུ། ༡༠(བཅུ) ༣། བརྒྱ། ༡༠༠(བརྒྱ་ཐམ་པ) ༤། སྟོང༌། ༡༠༠༠(ཆིག་སྟོང༌།) ༥། ཁྲི། ༡༠༠༠༠(ཆིག་ཁྲི) ༦། འབུམ། ༡༠༠༠༠༠(ཆིག་འབུམ) ༧། ས་ཡ། ༡༠༠༠༠༠༠(ས་ཡ་གཅིག) ༨། བྱེ་བ། ༡༠༠༠༠༠༠༠(བྱེ་བ་གཅིག) ༩། དུང་ཕྱུར། ༡༠༠༠༠༠༠༠༠(དུང་ཕྱུར་གཅིག) ༡༠། ཐེར་འབུམ། (དུང་ཕྱུང་༡༠ལ་ཐེར་འབུམ་༡) ༡༡། ཐེར་འབུམ་ཆེན་པོ།( ཐེར་འབུམ་༡༠ལ་ཐེར་འབུམ་ཆེན་པོ་༡) ༡༢། ཁྲག་ཁྲིག (ཐེར་འབུམ་ཆེན་པོ་༡༠ལ་ཁྲག་ཁྲིག་༡) ༡༣། ཁྲག་ཁྲིག་ཆེན་པོ། (ཁྲག་ཁྲིག་༡༠ལ་ཁྲག་ཁྲིག་ཆེན་པོ་༡) ༡༤། རབ་བཀྲམ། (ཁྲག་ཁྲིག་ཆེན་པོ་༡༠ལ་རབ་བཀྲམ་༡) ༡༥། རབ་བཀྲམ་ཆེན་པོ། (རབ་བཀྲམ་༡༠ལ་རབ་བཀྲམ་ཆེན་པོ་༡) ༡༦། གཏམས། (རབ་བཀྲམ་ཆེན་པོ་༡༠ལ་གཏམས་༡) ༡༧། གཏམས་ཆེན་པོ། (གཏམས་༡༠ལ་གཏམས་ཆེན་པོ་༡) ༡༨། དཀྲིགས། (གཏམས་ཆེན་པོ་༡༠ལ་དཀྲིགས་༡) ༡༩། དཀྲིགས་ཆེན་པོ། (དཀྲིགས་༡༠ལ་དཀྲིགས་ཆེན་པོ་༡) ༢༠། མི་འཁྲུགས། (དཀྲིགས་ཆེན་པོ་༡༠ལ་མི་འཁྲུགས་༡) ༢༡། མི་འཁྲུགས་ཆེན་པོ། (མི་འཁྲུགས་༡༠མི་འཁྲུགས་ཆེན་པོ་༡) ༢༢། ཁྱད་འབྱིན། (མི་འཁྲུགས་ཆེན་པོ་༡༠ལ་ཁྱད་འབྱིན་༡) ༢༣། ཁྱད་འབྱིན་ཆེན་པོ།(ཁྱད་འབྱིན་༡༠ལ་ཁྱད་འབྱིན་ཆེན་པོ་༡ ) ༢༤། སྤང་རྟེན། (ཁྱད་འབྱིན་ཆེན་པོ་༡༠ལ་སྤང་རྟེན་༡) ༢༥། སྤང་རྟེན་ཆེན་པོ། (སྤང་རྟེན་༡༠ལ་སྤང་རྟེན་ཆེན་པོ་༡) ༢༦། དེད་འདྲེན། (སྤང་རྟེན་ཆེན་པོ་༡༠ལ་དེད་འདྲེན་༡) ༢༧། དེད་འདྲེན་ཆེན་པོ།(དེད་འདྲེན་༡༠ལ་དེད་འདྲེན་ཆེན་པོ་༡) ༢༨། མཐའ་སྣང༌།(དེད་འདྲེན་ཆེན་པོ་༡༠ལ་མཐའ་སྣང་༡) ༢༩། མཐའ་སྣང་ཆེན་པོ།(མཐའ་སྣང་༡༠ལ་མཐའ་སྣང་ཆེན་པོ་༡) ༣༠། རྒྱུ་རིག (མཐའ་སྣང་ཆེན་པོ་༡༠ལ་རྒྱུ་རིག་༡) ༣༡། རྒྱུ་རིག་ཆེན་པོ།(རྒྱུ་རིག་༡༠ལ་རྒྱུ་རིག་ཆེན་པོ་༡) ༣༢། འོད་མཛེས། (རྒྱུ་རིག་ཆེན་པོ་༡༠ལ་འོད་མཛེས་༡) ༣༣། འོད་མཛེས་ཆེན་པོ། (འོད་མཛེས་༡༠ལ་འོད་མཛེས་ཆེན་པོ་༡ ) ༣༤། དབང་པོ། (འོད་མཛེས་ཆེན་པོ་༡༠ལ་དབང་པོ་༡) ༣༥། དབང་པོ་ཆེན་པོ། (དབང་པོ་༡༠ལ་དབང་པོ་ཆེན་པོ་༡) ༣༦། ལེགས་འབྱིན། (དབང་པོ་ཆེན་པོ་༡༠ལ་ལེགས་འབྱིན་༡) ༣༧། ལེགས་འབྱིན་ཆེན་པོ།(ལེགས་འབྱིན་༡༠ལ་ལེགས་འབྱིན་ཆེན་པོ་༡) ༣༨། རྟོགས་འགྲོ། (ལེགས་འབྱིན་ཆེན་པོ་༡༠ལ་རྟོགས་འགྲོ་༡) ༣༩། རྟོགས་འགྲོ་ཆེན་པོ།(རྟོགས་འགྲོ་༡༠ལ་རྟོགས་འགྲོ་ཆེན་པོ་༡) ༤༠། འབྱིང་རྡུལ། (རྟོགས་འགྲོ་ཆེན་པོ་༡༠ལ་འབྱིང་རྡུལ་༡) ༤༡། འབྱིང་རྡུལ་ཆེན་པོ།( འབྱིང་རྡུལ་༡༠ལ་འབྱིང་རྡུལ་ཆེན་པོ་༡ ) ༤༢། རྒྱ་རྟགས། (འབྱིང་རྡུལ་ཆེན་པོ་༡༠ལ་རྒྱ་རྟགས་༡) ༤༣། རྒྱ་རྟགས་ཆེན་པོ། (རྒྱ་རྟགས་༡༠ལ་རྒྱ་རྟགས་ཆེན་པོ་༡) ༤༤། སྟོབས་འཁོར། (རྒྱ་རྟགས་ཆེན་པོ་༡༠ལ་སྟོབས་འཁོར་༡) ༤༥། སྟོབས་འཁཽར་ཆེན་པོ།(སྟོབས་འཁོར་༡༠ལ་སྟོབས་འཁོར་ཆེན་པོ་༡) ༤༦། བརྡ་ཤེས། (སྟོབས་འཁོར་ཆེན་པོ་༡༠ལ་བརྡ་ཤེས་༡) ༤༧། བརྡ་ཤེས་ཆེན་པོ། (བརྡ་ཤེས་༡༠ལ་བརྡ་ཤེས་ཆེན་པོ་༡) ༤༨། རྣམ་བྱུང༌།(བརྡ་ཤེས་ཆེན་པོ་༡༠ལ་རྣམ་བྱུང་༡) ༤༩། རྣམ་བྱུང་ཆེན་པོ། (རྣམ་བྱུང་༡༠ལ་རྣམ་བྱུང་ཆེན་པོ་༡) ༥༠། སྟོབས་མིག (རྣམ་བྱུང་ཆེན་པོ་༡༠ལ་སྟོབས་མིག་༡) ༥༡། སྟོབས་མིག་ཆེན་པོ།(སྟོབས་མིག་༡༠ལ་སྟོབས་མིག་ཆེན་པོ་༡) ༥༢། བྱམས་པ། (སྟོབས་མིག་ཆེན་པོ་༡༠ལ་བྱམས་པ་༡) ༥༣། བྱམས་པ་ཆེན་པོ། (བྱམས་པ་༡༠ལ་བྱམས་པ་ཆེན་པོ་༡) ༥༤། སྙིང་རྗེ། (བྱམས་པ་ཆེན་པོ་༡༠ལ་སྙིང་རྗེ་༡) ༥༥། སྙིང་རྗེ་ཆེན་པོ། (སྙིང་རྗེ་༡༠ལ་སྙིང་རྗེ་ཆེན་པོ་༡) ༥༦། དགའ་བ། (སྙིང་རྗེ་ཆེན་པོ་༡༠ལ་དགའ་བ་༡) ༥༧། དགའ་བ་ཆེན་པོ། (དགའ་བ་༡༠ལ་དགའ་བ་ཆེན་པོ་༡) ༥༨། བཏང་སྙོམས།(དགའ་བ་ཆེན་པོ་༡༠ལ་བཏང་སྙོམས་༡) ༥༩། བཏང་སྙོམས་ཆེན་པོ།(བཏང་སྙོམས་༡༠ལ་བཏང་སྙོམས་ཆེན་པོ་༡) ༦༠། གྲངས་མེད།(བཏང་སྙོམས་ཆེན་པོ་༡༠ལ་གྲངས་མེད་༡) བཅས་གྲངས་དང་གྲངས་གནས་བརྩི་ཚུལ་ལོ།། །།


text:
༄༅། །སེམས་ཀྱི་ཉི་མ་ཕྱི་མའི་ལ་ཁར་བཞུད་རྗེས་ཀྱི་སྨྲེང་གླུ། ~~~~~སྟག་ཚང་རིག་རྒོད། ས་ཆེན་ཡངས་པོ་ཚད་པས་བཟུང་ཞིང་ནགས་ཀླུང་སྐྱོ་བོ་དྲི་མས་སྦཌ།། བསིལ་རླུང་འཇམ་པོ་རྒྱང་ལ་ཆས་ཤིང་ལྗོན་པའི་ཚོཌ་རྣམས་མྱ་ངན་བྱེད།། ཉི་མ་གཞོན་ནུ་འཕེལ་འགྲིབ་ལས་ཀྱིས་མི་འདུག་ཕྱི་མའི་ལ་ཁར་བཞུད།། མུན་པའི་དམག་གིས་སྣང་བ་ཉམས་པས་བདག་གི་འཇིག་རྟེན་སྨག་ལ་ཤོར།། སྨུག་སྤྲིན་ལང་ལིང་མུན་པའི་དབྱིངས་སུ་འགུལ་མེད་བེམ་གཟུགས་ཉིད་དུ་གྱུར།། གྱ་གྱུའི་ལམ་ཕྲན་རྒྱང་ལ་ཟུག་ཀྱང་བགྲོད་པའི་གོམ་སྒྲ་ཐོས་མ་འགྱུར།། འབར་འབུར་རི་བོའི་རྩེ་མོ་འགའ་རེ་རྒྱ་མཚོར་ནུབ་པའི་མི་ཚོགས་བཞིན།། ཅུང་ཟད་སྣང་ཡང་རབ་རིབ་ཉིད་གྱུར་རིམ་བཞིན་མི་མངོན་དབྱིངས་སུ་ཆས།། རྒྱང་རིང་གནམ་སའི་མཐུད་མཚམས་ཤིག་ནས་གྲོང་གི་གློག་སྒྲོན་མིག་ལ་འཆར།། ནན་གྱིས་ཉན་སྐབས་ཁྱི་ལྡོམ་འགའ་རེའི་ངུ་ཟུག་ཐོས་འཛིན་བུ་ཁར་གསལ།། སྲིན་འབུ་ལ་སོགས་སྲོག་ཆག་ཆུང་ཆུང་ཡར་མར་ངེས་མེད་ས་རུ་འཕུར།། བདག་ནི་ད་དུང་སེམས་ཀྱི་ཉི་མ་གང་ལ་བཞུད་པའི་ཤུལ་དུ་འཐོམས།། སྐྱིད་སྡུག་འཚོ་བའི་འཇིག་རྟེན་འདི་ན་འོད་ཀྱི་སྣང་བས་སྟོང་གྱུར་ཕྱིར།། བདག་ཉིད་གདུངས་ཤིང་མིག་ཟུག་བགྲད་དེ་ཡིད་ཁམས་རྒྱ་མཚོ་བཞིན་དུ་འཁྲུཊ།། འདས་དོན་སྲིད་པའི་ལམ་ཕྲན་བཞིན་དུ་དྲན་པའི་ས་གཞིར་གསལ་ལེར་དོད།། འདྲེན་བྱེད་ཆུ་ཕྲན་ཡར་ཆབ་བཞིན་གྱུར་སྨྲེ་སྔགས་འོ་དོད་བར་མེད་ཤོར།། སྐྱིད་ཤོད་ལྷ་ཡི་ཞིང་ཁམས་ཡངས་མོར་མུན་པའི་དཔུང་ཆེན་ལྷཌ་པའི་མོད།། སེམས་ཀྱི་ཉི་མ་རྒྱང་ལ་བཞུད་པའི་གཏམ་དེ་རྔ་ཆེན་བཞིན་དུ་གྲགས།། ཁྱེད་ཞལ་པད་གསར་སྒེག་པའི་ཉམས་ལྡན་བདག་གི་དྲན་པའི་ངོས་སུ་འཆར།། ཤུལ་ལུས་འཁྱམ་པོའི་འདྲེན་ཆེད་ཡོངས་སུ་དམར་པོར་གྱུར་ནས་ཧད་དེ་ལུས།། ལྷན་འཛོམས་རྫོགས་ལྡན་དུས་ཀྱི་བག་ཆགས་རེམ་རེམ་མིག་ལ་ཤེད་ཀྱིས་གསལ།། མི་ལོ་བཞི་ཡི་སྐྱིད་སྡུག་སྣ་ཚོགས་དྲན་པའི་སྦུབས་སུ་རླུང་འཚུབ་བཞིན།། བདག་གི་ཚོར་ཤེས་འཆལ་ཞིང་ཉམས་པས་ཀུན་ཀྱང་གདུང་བའི་ཆོས་སུ་ཤར།། …
ས་རཱ་མཐོ་སློབ། སྟག་ཚང་རིག་རྒོད། ཐོད་ཀྱི་ལྷུན་པོ་རབ་མཛེས་ལྗང་མདོག་གིས་བཀླུབས་ཤིང་།། ཡངས་པའི་ཁྱོན་དུ་སྣ་ཚོགས་མེ་ཏོག་གིས་རྒྱན་དུས།། ཆར་གྱི་ཟེགས་མ་འཐོར་བའི་སློབ་གླིང་གི་ཁྱོན་ན།། བྱ་སྐད་སྙན་མོ་སྒྲོག་པའི་དུས་བཟང་ཞིག་ཤར་བྱུང་།། རྒྱུུན་གཏན་སློབ་ཐུན་བྱ་བ་རིམ་ཅན་དུ་རྫོགས་ཤིང་།། ཁེར་བུར་ཁང་ཆུང་དབུས་ན་བསམ་གཞིགས་ལ་རེམ་ཚེ།། གནའ་བོའི་རོལ་དབྱངས་ཤིག་གི་སྟངས་སྟབས་ལ་ཉན་དུས།། རྒྱང་རིང་མཛའ་མོ་དྲན་པའི་ན་ཟུག་ཅིག་སྐྱེས་བྱུང་།།
༈ ཕྱི་དྲོ། ནོར་གླིང་མཐོ་སློབ། གཅེར་བུ་པ། རྣང་ཞིང་ལྗང་བུས་དགུན་ཉི་བག་ཙམ་གྱོན།། ལ་ཡི་སྒང་ཟུར་དུ་སྨུག་སྔོ་སྐྱ་ལིང་།། ནགས་ཚལ་རྩེ་ནས་རྩེ་རུ་སྡོམ་རྒྱ་འདེབས།། ཉི་མ་ནུབ་ནས་ཤར་ཞིང་གྲིབ་མ་དག། བོངས་ཚད་ཆེ་རུ་ཕྱིན་ཅིང་རླུང་བུ་གྲང་།། རྒོངས་ཀ་མང་པོ་འདི་ནས་བུད་ཤུལ་དུ།། ཞག་སྨད་ཅིག་གི་ནུབ་ཆུ་སྐོལ་མགོ་བརྩམས།།
སེམས་གཅོང་། སྒོ་ཡོལ། དཀར་མཛེས། ངའི་ཚིག་ཇ་ཧུབ་གང་བཏུང་རྗེས། ཁྱོད་ལ་དྲག་འགུལ་མེད་སོང་བ་ཅི་ཞིག་རེད། ལས་དབང་འདི་སྡུག་དྲག་པའི་ཡིན་ནམ། ཀྱེ་་་ ང་ཡི་གཅེས་ཕྲུག་མ། ངའི་མཚན་ལམ་རིང་མོ་ཞིག་དལ་གྱིས་བཅད་མྱངས། སྐབས་དེར། མཚེར་ཤུལ་སྟོང་བ་ཞིག་ལས། ང་ལ་ཡོད་པ་ནི་སེམས་གཅོང་རེད། ངས་ཁྱོད་ལ་འཕྲིན་ཞིག་བསྐུར་ཡོད།
ན་ཟུག སྙན་ངག་གླེགས་བམ་དཀར་པོའི་པོ་ཏི་ལགས །། ཁྱོད་ཀྱི་གསེང་གི་ཡིག་འབྲུ་དཀར་དམར་དེར།། ཁོ་བོ་ཤིན་ཏུ་གློ་བ་ཉེ་བས་ན ། ། ཁྱེད་ཞལ་འཛུམ་ཁ་དགོད་ཀྱིན་ང་ལ་ལྟོས །། བདག་གི་ཚོར་བའི་དགའ་སྡུག་ཞུ་སྟངས་སོམས།། བདག་སེམས་བྱང་རླུང་གྲང་བས་གཙབ་པའི་དུས །། མིག་ཆུ་ཁྱོར་བ་གང་ཙམ་བྱོ་བའི་དུས ། ། ང་ལ་སྙན་ངག་ཡོད་པས་ཞེ་རྩ་དྲོ ། །
དུར་ས་མཐོང་བ། རྩོམ་པ་པོ། གཙང་པོའི་རླབས་སྒྲས། ང་ཞེ་སེམས་སྨྲེང་ཞོར་ཤུལ་དུ་ལུས།། ལས་གྲིབ་མ་འབྲུལ་བའི་མཚམས་ཤེད་ནས།། སང་མ་འོངས་ཟེར་བ་ཆ་མེད་ཅིག།། ཁྱོད་མ་བསྡད་དལ་གྱིས་བཞུད་སོང་ཐལ།། མདང་ད་ཚོད་དགོད་སྒྲས་བསྐྱལ་བ་ནི།། སྐྱིད་འཇིག་རྟེན་འཛུམ་ཆུང་ཡག་ཚུལ་ཡིན།། སང་ཆ་མེད་ཁེར་ལམ་འགྲིམ་པ་པོ།། ཆོས་མ་ཎི་ཆ་རེ་ཡོད་ན་ཡག།
དུས་རབས་ཀྱི་དགེ་སློང་། རྩོམ་པ་པོ། འོས་ལངས། རྫ་རི་མཐོན་པོ་འདི་ཡི་ཕ་རོལ་ན།། ཆུ་མོ་སྐྱ་བོ་འདི་ཡི་ཚུར་རོལ་དུ།། སེམས་རྒྱུད་བྱངས་སེམས་བརླན་པའི་ཐུབ་པ་ཞིག། དགོད་འཛུམ་ལྷོད་པོ་ཞིག་གིས་ཚུལ་དུ་བཞུགས།། རི་སྒང་སྐྱ་བོ་ཞིག་གི་འདབས་རོལ་དུ།། ས་ཆུ་དོག་མོ་ཞིག་གི་བར་གསེབ་ན།། གནམ་ས་ཁྱོན་ནས་འགུལ་བའི་སྐྱེས་བུ་ཞིག། བརྩེ་བ་སྙིང་རྗེའི་འགྲོ་ལ་བརྩོན་ནས་བཞུགས།།
རྩོམ་པ་པོ། ཐེས་མགོ་སྐལ་བཟང་རྡོ་རྗེས། ཀ་ཁའི་དབྱངས་རྟ་ངག་ནས་གྱེར་བའི་ཞིང་ས་དང་།། ཁ་མཚར་རོལ་རྩེད་རྣམ་པ་དབེན་པའི་གནས་མཆོག་ལ།། ག་པུར་དབང་གིས་འོད་ལྟར་རྒྱས་པའི་དགོན་རྙིང་སྟེ།། ང་ཡི་གྲྭ་ས་སྐྱིད་འཇོ་དགོན་པ་ཡིད་ནས་དྲན།། ཅ་ཅོའི་འུར་ཟིང་བྲལ་བས་ཞི་གནས་བསམ་གཏན་འགྲུབ།། ཆ་ལུགས་ཆོས་གོས་གསུམ་རྒྱན་འདུལ་འཛིན་རྣམ་པས་ཕྱུག། ཇ་ཆང་མཚར་གླུ་མེད་པས་བླ་མའི་ཐུགས་དམ་འཕེལ།། ཉ་གང་དཀྱིལ་འཁོར་རྒྱས་འདྲའི་དགོན་འདི་ཨེ་མ་རྨད།།
རྩོམ་པ་པོ། སྨར་གདོང་ནག རྡོ་དང་བྲག་རི་མང་བའི་རི་འདབས་དེར།། ལྷིང་འཇགས་དབུགས་རིང་འཐེན་སྟེ་ངལ་ཞིག་གསོ།། མཚོ་དང་ཆུ་ཕྲན་དེ་དག་ཡིད་དུ་འོང་།། སྔོ་ལྗང་ཞིང་ཁ་དག་ནི་རིས་མོ་འདྲ།། རྡོ་ཡི་སྒང་ལ་རྡོ་ཡིས་བརྗིད་ཉམས་ངོམ།། ཁ་ཐུག་བལྟས་ན་མི་ཡིས་བཟོས་བར་སྙམ།། ཁ་མཚར་གཏམ་གླེང་འཚང་ག་རྒྱབ་སྟེ་བཤད།། དགོད་སྒྲ་དབར་ནས་སྤྲོ་བའི་གླུ་ཆུང་ལེན།།
ནོར་གླིང་མཐོ་སློབ། མེ་ཟླུམ། དོ་ནུབ་ང་རང་རི་སྡེ་ཞིག་གི་ཉེ་འགྲམ་ནས།། ཁྱེད་རང་དྲན་པའི་སེམས་ཀྱི་མཆི་མ་ས་རུ་ལྷུང་།། བརྩེ་བའི་ལོ་རྒྱུས་རྦབ་རླབས་བཞིན་དུ་འཕྱུར་བ་དེ།། སེམས་སོང་དགའ་ལོ་མིག་མཐར་འཁོར་བས་ལེ་ཡིན་འདོད།། ཟླ་བའི་འོག་ཏུ་རོལ་དབྱངས་ཤིག་ལ་རོལ་བཞིན་དུ།། དགའ་བའི་འཛུམ་དང་སྤྲོ་བའི་སེམས་ཤིག་མེད་ན་ཡང་།། ཡིད་ཀྱི་འཕག་རྩ་དབང་མེད་ནང་དུ་ལྡང་བ་ཡིས།། བུ་མོ་ཁྱེད་རང་དྲན་པའི་སྙན་ངག་ཐོལ་གྱིས་འབྲི།།


text:
རྩོམ་ཁུངས། རེབ་གོང་བོན་མང་དྲ་བ། རྩོམ་པ་པོ། རེབ་སྐྱིད་ཡར་འཕེལ།
གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཞི་བདེའི་སྨོན་ལམ་ཆེན་མོ་ཚོགས་འགོ་བརྩམས་པ་དང་། འགན་འཛིན་མི་སྣས་མཆོད་བཤམས་གོ་སྒྲིག་དང་ཚོགས་ཞུགས་པ་ཡོངས་ལ་ཞི་བདེའི་སྨོན་ལམ་ཆེན་མོའི་དཔེ་དེབ་གནང་བ་དང་། དྲུང་ཡིག་མཁན་པོ་ཆེ་དབང་རིག་འཛིན་ཀྱིས་མདོ་འཛིན་མཛད། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་ཤེས་རབ་བསྟན་པའི་ཟླ་བ་རིན་པོ་ཆེ་དང་མཚན་འཛིན་ཚོགས་གཙོ་སྣང་ཞིག་སྐྱབས་མགོན་བསྐལ་བཟང་བློ་གྲོས་རྒྱ་མཚོ་རིན་པོ་ཆེ་རྣམ་གཉིས་དབུ་བཞུགས་ཀྱིས་སྣང་དགོན་གྱི་དབུ་མཛད་ཆེན་མོས་ཞི་བདེ་སྨོན་ལམ་ཆེན་མོའི་དབུ་བཟུང་ནས་སྨོན་ལམ་གསུངས་པ་དང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་གཞོན་པ། གཡུང་དྲུང་བོན་གྱི་ཞི་བདེ་སྨོན་ལམ་ཆེན་མོའི་ཚན་གཙོ་སྤྲུལ་པད་མ་རིན་ཆེན་མཆོག་གིས་ཞི་བདེའི་སྨོན་ལམ་ཆེན་མོའི་སྐོར་གྱི་གསུང་བཤད་དང་འབྲེལ་ཏེ་སྐྱབས་རྟེན་བསྔོ་སྨོན་ཞུས།
ཕྱི་དྲོའི་ཆུ་ཚོད༡-༠༠སྟེང་གཡུང་དྲུང་བོན་མཉམ་འབྲེལ་ལྷན་ཚོགས་ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་འཚོག་པ་དང་། སྒོ་དགེ་ལེགས་ཀྱིས་མདོ་འཛིན་མཛད། རྟོགས་ལྡན་དགོན་གྱི་བསྟན་པའི་རྒྱལ་མཛན་གྱིས་སེམས་བསྐྱེད་ཀྱི་སྐོར་རགས་ཙམ་གླེང་བ་ཞེས་པའི་དཔྱད་གླེང་གནང་། མང་རི་དགོན་པའི་འཇམ་དབྱངས་ཚུལ་ཁྲིམས་ཀྱིས་སྨིན་གྲོལ་དབང་གི་སྐོར་ནས་གསུང་བཤད་གནང་། ཉག་རོང་བྲག་དབེན་དགོན་པའི་བསོད་ནམས་དབང་རྒྱལ་ནས་ཚད་མ་རིག་པའི་བྱུང་ཁུངས་སྐོར་ནས་དཔྱད་བརྗོད་གནང་བ་དང་དྲི་བ་འདོན་མཁན་དག་ལ་དྲིས་ལེན་རེ་རེ་སྤྲད། ཤར་རྫའི་རི་ཁྲོད་ཀྱི་གཤེན་བསྟན་དབང་རྒྱལ་ནས་སྡེ་སྣོད་མཛོད་ལས་འཕྲོས་པའི་དཀའ་གནད་འགའ་ཞིག་གི་ཐད་ནས་གསུང་བཤད་གནང་། ཤར་རྫའི་རི་ཁྲོད་ཀྱི་ཚུལ་ཁྲིམས་སྐལ་བཟང་གིས་བོན་དང་འབྲེལ་བའི་གཏམ་གླེང་ཞེས་པ་དཔྱད་བརྗོད་གནང་། ཤར་རྫའི་རི་ཁྲོད་ཀྱི་ཁྱེའུ་ལྷ་སྲས་ཀྱིས་ཡ་ཐོག་སྲིད་པའི་རྒྱུ་བོན་བོད་ཡུལ་དུ་དར་ཚུལ་སྐོར་ནས་དཔྱད་གླེང་གནང་། སྡེ་དགེ་ལྔ་རིག་སློབ་གླིང་གི་སྤྲུལ་ངག་དབང་གཡུང་དྲུང་གིས་བོན་གྱི་གསོ་བ་རིག་པའི་སྐོར་ནས་དཔྱད་བརྗོད་སྤེལ། དབྲ་ཁྱུང་དགེ་བཤེས་སྐལ་བཟང་ནོར་བུ་ཡིས་ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པའི་མཇུག་བསྡོམས་གསུང་བཤད་གནང་བ་དང་། གཡུང་དྲུང་བོན་གྱི་རྩོམ་པ་པོ་མང་པོ་ཞིག་ལ་དཔྱད་གླེང་གནང་བའི་དུས་ཚོད་སྤྲད་མ་ཐུབ་པས་གཡུང་དྲུང་བོན་མཉམ་འབྲེལ་མཐུན་ཚོགས་ཞང་བོད་ཤེས་རིག་གཞུང་བརྒྱའི་བགྲོ་གླེང་ཚན་ཁག་གི་མི་སྣ་ཡོངས་ཀྱི་ཚབ་བྱས་ནས་དགོངས་དག་ཞུས་པ་དང་། གཞོན་སྐྱེས་རྣམས་ལ་གྲུབ་མཐའི་དབང་དུ་མ་སོང་བར་རང་གཞན་གཉིས་ཀྱི་རིག་གཞུང་ལ་ཞིབ་འཇུག་གནང་དགོས་པའི་བཀའ་སློབ་གནང་ནས་ཞང་བོད་ཤེས་རིག་གཞུང་བརྒྱའི་བགྲོ་གླེང་ཐེངས་གཉིས་པའི་དཔྱད་བརྗོད་པ་རྣམས་ལ་གཡུང་དྲུང་བོན་མཉམ་འབྲེལ་མཐུན་ཚོགས་ཀྱི་ཚོགས་གཙོ་ཤེས་རབ་བསྟན་པའི་ཟླ་བ་རིན་པོ་ཆེ་མཆོག་ནས་གཟེངས་རྟགས་བྱ་དགའ་གནང་བ་དང་ལྷན་ཐེངས་གཉིས་པའི་ཞང་བོད་ཤེས་རིག་གཞུང་བརྒྱའི་བགྲོ་གླེང་ཚོགས་འདུ་ཡོངས་སུ་མཇུག་རྫོགས།གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་དང་སྣང་ཞིག་སྐྱབས་མགོན་ཚུལ་ཆེན་རིན་པོ་ཆེ་སོགས་གཙོ་བྱས་ཚོགས་མི་ཡོངས་སྣང་ཞིག་དགོན་གྱི་གཡུང་དྲུང་བོན་བཤད་སྒྲུབ་སློབ་གླིང་ལ་གཟིགས་སྐོར་གནང་བར་ཕེབས་པ་དང་བཤད་སྒྲུབ་སློབ་གླིང་གི་སློབ་གཙོ་ཆེན་མོ་རྫ་ཚེ་དབང་བསྟན་འཛིན་ལགས་ཀྱིས་སློབ་གྲྭའི་སློབ་བསྡུའི་དུས་ཚིགས་དང་སློབ་མའི་སྒྲིག་ལམ། འཚོ་བ་བཅས་ཀྱི་ཕྱོགས་ནས་སློབ་གྲྭའི་ཡོད་ཚད་ངོ་སྤྲོད་གཟབ་རྒྱས་གནང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་ཆེན་མོ་རྩེ་ཞིག་ཚང་ཤེས་རབ་བསྟན་པའི་ཟླ་བ་རིན་པོ་ཆེ་ནས་སློབ་སྦྱོང་ལ་དུས་ཚོད་དམ་འཛིན་བྱེད་དགོས་པ་དང་། སློབ་སྦྱོང་ལ་སེམས་ཤུགས་བསྐྱེད་དགོས་པ། སངས་རྒྱས་ཀྱི་བསྟན་པ་ལ་ལྷག་བསམ་དག་དགོས་པའི་བཀའ་སློབ་ཟབ་མོ་གནང་སྟེ་གཡུང་དྲུང་བོན་བཤད་སྒྲུབ་སློབ་གླིང་ལ་རྒྱལ་བའི་གསུང་བཀའ་རིན་པོ་ཆེ་ཚར་གཅིག་དང་གཟི་བརྗིད་དཔང་ཡིག སློབ་གྲྭའི་དགེ་རྒན་རྣམས་ལ་བཀའ་དྲིན་མཚོན་ཕྱིར་དུ་ལྷ་དར་རེ་གནང་། སྣང་ཞིག་དགོན་གྱི་དགེ་བའི་བཤེས་གཉེན་ཆེན་མོ་རྗེ་བཙུན་ནམ་མཁའ་ཚུལ་ཁྲིམས་མཆོག་གིས་རྒྱ་ཆེའི་དད་ལྡན་མང་ཚོགས་རྣམས་ལ་དུ་ཏྲི་སུའི་གོ་དོན་དང་ཕན་ཡོན་སྐོར་འཆད་ཁྲིད་གནང་།
ཆུ་ཚོད༦-༣༠སྟེང་གནམ་གཤིས་འགྱུར་ལྡོག་གི་དབང་གིས་ཆར་བ་བབས་བྱུང་བས་རྩོད་པ་བ་ཚང་མ་དང་མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་གཙོ་བྱས་ཚོགས་མི་ལྷན་རྒྱས་ཡོངས་གཡུང་དྲུང་བོན་བཤད་སྒྲུབ་སློབ་གླིང་ནས་གླིང་ཚན་གཏུག་འདུག་དམ་བཅའ་ཆེན་མོར་མཉམ་ཞུགས་གནང་བ་དང་བཅས་ཉིན་ལྔ་བའི་གནས་ཚུལ་རགས་བསྡུས་ཙམ་མོ།།


text:
རིག་སྔགས་གྲུབ་པའི་རྣལ་འབྱོར་པ་ཞིག་ལ་མཇལ་བ།
—ལྷ་རི་གཟིམ་སྤྲུལ་རིན་པོ་ཆེ་མཆོག་གི་སྐོར་ཟིན་བྲིས།
ཀླུ་སྨྱོན་ཧེ་རུ་ཀ
དེ་ཡང་སྤྱི་ལོ་ཉིས་སྟོང་བཅུ་གསུམ་ལོའི་ཟླ་ལྔ་པའི་ཚེས་བཅུ་ཉིན། གངས་ཅན་མགོན་པོ་རྒྱལ་དབང་ཡིད་བཞིན་ནོར་བུ་མཆོག་གི་གསེར་ཞལ་མཇལ་བ་དང་གསུང་གི་བདུད་རྩི་མྱོང་བ། ཐུགས་ཀྱི་བྱིན་རླབས་ཟབ་མོ་ཞུ་བ་སོགས་ཀྱི་ཆེད་དུ་ཁོ་བོ་ཨ་རིའི་ཨོ་རི་སྒན་ཞིང་ཆེན་གྱི་ཡུ་རྗེན་ས་གནས་སུ་ཡོད་སྐབས། ལོ་མང་སྔོན་ནས་ཞལ་ཚོར་ཞིང་རྫོགས་པ་ཆེན་པོའི་ཆོས་སྐོར་རེ་ཟུང་གི་ལྗགས་ལུང་ཞུ་སའི་བླ་མ་ཡང་ཡིན་པ་རྫོགས་ཆེན་མཁན་པོ་ཆོས་དགའ་རིན་པོ་མཆོག་གིས་ཞལ་པར་གནང་སྟེ། ཁོང་གིས་ཁམས་རྫ་སྟོད་རྫོགས་ཆེན་དགོན་པའི་བླ་མ་ཁྱད་འཕགས་སྐུ་ཚེ་འདིར་སྒྲུབ་པ་ཉམས་ལེན་ཚད་ལྡན་གནང་སྟེ་རིག་སྔགས་གྲུབ་པའི་གྲུབ་རྟགས་མངོན་སུམ་དུ་སྟོན་རྒྱུ་ཡོད་མཁན་ཞིག་ཁེ་ན་སྒྲའི་གྲོང་ཁྱེར་ཝེན་ཁོ་ཝེར་དུ་གདན་འདྲེན་ཞུས་ཡོད་ཅིང་། བླ་མ་འདིའི་གདུལ་བྱ་གཙོ་བོ་ནི་ལུས་སེམས་ཀྱི་ན་ཚ་འདྲ་མིན་བཅོས་རྒྱུ་དེ་ཡིན་པས། ཁྱེད་སྐུ་གཟུགས་རྒྱུན་པར་ན་གི་ཡོད་པ་ལ་དམིགས་ནས་ངེས་པར་ཡོང་ན་ལེགས་ཞེས་སྐུལ་མ་གནང་བྱུང་བས། ཉིན་རྗེས་མ་དེ་རང་ལ་གནམ་གྲུ་ཚར་གཉིས་དང་དེ་ནས་རླངས་འཁོར་ལ་བསྡད་དེ་ཨ་རི་ནས་ཁེ་ན་སྒྲར་བླ་མ་དེ་མཇལ་དུ་སོང་།
རྒྱལ་མཚམས་འགག་སྐོར་བསླེབས་དུས་རླངས་འཁོར་མང་པོ་བང་བསྒྲིགས་ནས་ཞིབ་གཤེར་ལ་བསྒུགས་ཡོད་པར་དུས་ཚོད་རིང་པོ་ཞིག་འགོར་བ་དང་། ཐད་ཀའི་བར་སྣང་ནས་འདབ་ཆགས་ཁྱུ་གཅིག་གིས་རང་དབང་ངང་འཕུར་ལྡིང་གིས་ས་མཚམས་ཀྱི་ནམ་འཕང་གཅོད་པ་མཐོང་སྟེ། འགྲོ་བ་མིའི་རིགས་ཀྱིས་ས་མཚམས་ཆུ་མཚམས་ཕྱེས་ནས་ཕྱོགས་རིས་འཁྲུག་རྩོད་བྱེད་པ་འདི་ནི་དུད་འགྲོ་འདབ་ཆགས་ལས་ཀྱང་སྡུག་པའི་ལས་ཀ་ཞིག་མིན་ན་གང་ཡིན་སྙམ་པ་ཞིག་ཀྱང་བྱུང་།
ཁེ་ན་སྒྲའི་རི་ཆི་མེན་ཟེར་བའི་ས་གནས་རྒྱ་རིགས་གནས་སྤོས་པ་མང་པོ་སྡོད་ས་དེའི་མགྲོན་ཁང་ཆེན་པོ་རེ་སྒྲི་སིན་ཞེས་པ་དེར་བླ་མ་དེ་དང་མཁན་པོ་ཆོས་དགའ་རྣམ་གཉིས་བཞུགས་འདུག་ལ། དུས་ཚོད་དགོང་མོར་སོང་བས་མཁན་པོ་མཇལ་བ་མ་གཏོགས་བླ་མར་སང་ཉིན་མཇལ་རྒྱུ་བྱས། ནུབ་མོ་དེར་བླ་མ་ག་འདྲ་ཞིག་ཡོད་ན་བསམས་ནས་བསམ་བློ་སྣ་ཚོགས་ཤིག་འཁོར་ཞིང་། རྨི་ལམ་དུ་དེ་སྔ་རྩ་ནས་རྨིས་མྱོང་མེད་པའི་མཁན་པོ་ཆོས་དགའ་ཁོང་སྐུ་གཟི་བརྗིད་ལམ་མེར་མཇལ་བ་ཞིག་བྱུང་བས། ཞོགས་པར་གཉིད་ལས་སད་དུས་སེམས་ནང་མཁན་པོ་ཁོང་གིས་གདན་འདྲེན་ཞུས་པའི་བླ་མ་དེ་གྲུབ་པའི་སྐྱེས་བུ་ཚད་ལྡན་ཞིག་ཡིན་ངེས་རེད་བསམས་པ་ཞིག་ཀྱང་བྱུང་།
ཚེས་བཅུ་གཟའ་སྤེན་པ་འཛམ་གླིང་ཨ་མའི་ཉིན་མོའི་ཞོགས་པའི་ཆུ་ཚོད་བརྒྱད་དང་ཕྱེད་ཀར་མཁན་པོ་ཚང་གིས་གུས་པ་བླ་མ་ཚང་བཞུགས་པར་ཁྲིད་སོང་ལ། གཟིམ་ཁང་གི་སྒོ་ནས་ཡར་མཇལ་དུས་བླ་མ་ཁོང་གཟིམ་ཁྲིའི་སྟེང་བཞུགས་ནས་ཞལ་འདོན་གནང་བཞིན་བཞུགས་འདུག་ལ། སྐུ་གཟུགས་བརྗིད་ཆགས་ཤིང་གསུང་གི་གདངས་སྙན་པ་ཞིག་མཇལ། ཐོག་མར་སྤྱན་གྱིས་ཐད་ཀར་གཟིགས་ནས་ཅང་མི་གསུང་ལ། ག་ལེར་བཀའ་མོལ་བསྡུས་པ་ཞིག་གསུངས་གྲུབ་རྗེས་ཁོང་མཁན་པོ་ཆོས་དགའ་ཚང་གི་སློབ་མ་བཞི་ཅུ་ཙམ་གྱིས་ཕེབས་སྒུག་ཞུས་ཡོད་པའི་ཚོམས་ཁང་ཆེན་པོ་དེར་གདན་འདྲེན་ཞུས། བླ་མ་ཚང་གིས་བཞུགས་ཁྲིའི་སྟེང་ནས་ཁོང་གིས་བསམ་ཡས་མཆིམ་ཕུའི་ཨོ་རྒྱན་རིན་པོ་ཆེའི་སྒྲུབ་ཕུག་ཏུ་སྒྲུབ་པ་ཉམས་ལེན་ཇི་ལྟར་མཛད་ཚུལ་གྱི་རྣམ་ཐར་ཉུང་ཙམ་ཞིག་ངོ་སྤྲོད་མཛད་རྗེས་ནད་པར་གཟིགས་མགོ་བརྩམས་སོང་། ཐོག་མར་ཕྱག་མཚན་ཟངས་དང་ལི་ལས་གྲུབ་པའི་ཕུར་བ་རྩེ་ཟླུམ་ཞིག་མི་མང་གི་ལག་པར་བཀྲམས་ཏེ་རེག་བྱ་ག་འདྲ་ཡིན་བལྟ་རུ་བཅུག་སོང་ལ། དེ་ནི་རེག་བྱ་ཅུང་ཟད་གྲང་མོ་ཞིག་རེད་འདུག དེ་ནས་ཕུར་བ་དེ་ཁོང་གི་ཞལ་དུ་བཅུག་ནས་སྐར་ཆ་སུམ་ཅུ་ཙམ་འགོར་རྗེས་ཕྱིར་ཕྱུངས་ཏེ་ནད་པའི་ལུས་ཀྱི་ན་ཚ་ཡོད་སའི་ཐད་ཀ་དེར་བཙུགས་པ་ན་ལྕགས་སྲེག་ཚ་བོ་བཞིན་ནད་པའི་ལུས་ཀྱི་པགས་པ་གཞོབ་ཐུལ་དུ་སྲེག་ཡོང་གིན་འདུག་ལ། ནད་པ་རེ་ཟུང་གིས་ཨ་ཚ་ཚ་ཞེས་སྐད་རྒྱག་གིན་འདུག གཞན་ཁོང་གིས་མེ་བསྒོམས་ཏེ་མཐེ་བོང་གིས་ནད་པར་རེག་ཀྱང་ལྕགས་སྲེག་གྱིས་གླན་པ་བཞིན་སྐྱི་ལྤགས་ཚང་མ་ཚིག་ནས་ཁོང་གི་མཐེ་བོང་གི་ངོར་འབྱར་འགྲོ་བ་དང་། རྡོ་རིལ་དང་ཕྲེང་བ་སོགས་ལ་སྔགས་བརྒྱབ་ན་ཡང་རེག་བྱ་ཚ་བོ་ཆགས་པ་གཅིག་མཚུངས་རེད།
འདིར་ཁོང་གི་རྣམ་ཐར་མདོར་བསྡུས་གསེར་རྟ་བླ་རུང་སློབ་གླིང་གི་གཙང་རིགས་སྐལ་བཟང་རྣམ་འདྲེན་གྱིས་བརྩམས་པ་ལས་ཅུང་ཟད་ཁོལ་དུ་ཕྱུངས་པར་གཟིགས་འཚལ།
གྲུབ་པའི་དབང་ཕྱུག་ལྷ་རི་གཟིམ་སྤྲུལ་ཀརྨ་འགྱུར་མེད་མཆོག་ནི། ༡༩༦༦ ལོར་མདོ་ཁམས་ཡུལ་ཤུལ་ཁུལ་རྫ་སྟོད་རྫོང་དུ་འཁྲུངས་ཤིང་། སྐུ་ན་ཆུང་དུས་ནས་དགེ་སེམས་ཁྱད་པར་བ་དང་ཡ་རབས་སྤྱོད་བཟང་གི་གཤིས་ཀ་ལྷན་སྐྱེས་སུ་མངའ་བར་གྲགས། དགུང་གྲངས་བཅུ་གསུམ་སྟེང་ནས་བཟུང་སྔ་འགྱུར་རྙིང་མ་བའི་ཆོས་སྡེ་རྫ་སྟོད་རྫོགས་ཆེན་དགོན་མདོ་སྔགས་བཤད་སྒྲུབ་གླིང་དུ་ཞུགས་ཤིང་། དགེ་བའི་བཤེས་གཉེན་མཆོག་སྤྲུལ་རིན་པོ་ཆེའི་མདུན་ནས་ཡི་གེ་འབྲི་ཀློག་དང་ཆོ་ག་ཆོས་སྤྱོད་ཀྱི་རིགས་སོགས་ལ་སྦྱངས་པ་མཛད། དགུང་གྲངས་ཆུང་བའི་དུས་ནས་བཟུང་བརྐྱངས་ཕྱག་བཙལ་ཏེ་སྟོད་དབུས་གཙང་གི་ཕྱོགས་སུ་ཕེབས་ནས་བདག་ཅག་གི་སྟོན་པ་བཀའ་དྲིན་ཅན་གྱི་རྒྱལ་ཚབ་ཇོ་ཤྰཀྱ་རྣམ་གཉིས་མཇལ་ཞིང་། བསྟན་འགྲོའི་དོན་ཆེན་འགྲུབ་པའི་ཐུགས་སྨོན་གནང་། དགུང་གྲངས་བཅོ་བརྒྱད་སྟེང་འཁོར་བ་ལས་ངེས་པར་འབྱུང་བའི་ཐུགས་འདུན་རྣལ་མ་སྐྱེས་ཏེ། དགེ་བའི་བཤེས་གཉེན་དམ་པ་རྫ་སྟོད་རྫོགས་ཆེན་མཁན་པོ་ཐུབ་བསྟན་རྣམ་རྒྱལ་མདུན་རབ་བྱུང་དགེ་ཚུལ་གྱི་སྡོམ་པ་མནོས་ཤིང་དབང་ལུང་དུ་མའང་གསན། དགུང་གྲངས་ཉེར་ལྔའི་སྟེང་ཡང་མཁན་པོ་དེ་ཉིད་ཀྱི་མདུན་ནས་བསྙེན་རྫོགས་ཀྱི་སྡོམ་པ་མནོས། དགུང་གྲངས་ཉེར་དྲུག་སྟེང་ཕྱི་མའི་ལམ་བྲོར་འགྲོ་ངེས་ཀྱི་སྒྲིབ་སྦྱང་གཤའ་མ་ཞིག་བྱེད་པའི་ཐུགས་སྟོབས་སྐྱེས་ཏེ་ཡང་སྐྱར་ལྷ་སར་ཕེབས་ནས་ཇོ་ཤྰཀྱ་རྣམ་གཉིས་དང་སེ་འབྲས་དགའ་གསུམ་སོགས་རིས་མེད་ཀྱི་དགོན་སྡེ་དང་གནས་ཆེན་དུ་མའི་མཇལ་ཕྱག་ཐུགས་སྨོན་མཛད། ཁྱད་པར་སྙིགས་དུས་ཀྱི་སྐྱབས་གཅིག་ཨོ་རྒྱན་སངས་རྒྱས་གཉིས་པའི་མཚན་དཔེའི་ཞབས་པད་དངོས་སུ་བཀོད་ཅིང་། གསང་བ་གསུམ་གྱི་བྱིན་གྱིས་བརླབས་པའི་སྒྲུབ་གནས་ཁྱད་པར་བ། བསམ་ཡས་མཆིམས་ཕུ་དང་ཡར་ལུང་ཤེལ་བྲག གཡའ་མ་ལུང་དང་བྲག་ཡེར་བ་སོགས་སུ་སྒྲུབ་པ་རྩེ་གཅིག་མཛད་དེ་གྲུབ་པའི་རྟགས་མཚན་ངོ་མཚར་བ་ཐོབ། དེའི་ཕྲན་གྱིས་མཐོང་ཐོས་རྣམས་གཏམ་རྒྱུད་ཐུང་ངུ་ཞིག་ཏུ་གྲུབ་འདུག་སྟེ་སྐྱོ་བ་མེད་པར་གསན་འཚལ།
སྤྱི་ལོ་༢༠༠༧ ལོའི་ཟླ་བདུན་པའི་ནང་ང་རང་པེ་ཅིན་ན་ཡོད་སྐབས་༧སྐྱབས་རྗེ་ཁང་གསར་རིན་པོ་ཆེ་དབོན་སྤྲུལ་བསྟན་པའི་དབང་ཕྱུག་སྟེ་ངེད་ཀྱི་ཞང་པོ་དམ་པ་མཆོག་གི་ཞལ་པར་ཐེངས་འགའ་བསླེབས་སོང་། ཐེངས་ཤིག་ཁོང་གི་ཞལ་ནས། ངེད་ལ་མཚོ་སྔོན་ཤུལ་ཡུལ་གྱི་ཕྱོགས་ན་སློབ་མ་བླ་རྒན་ཞིག་ཡོད། ཁོང་འཆི་ཆོས་རྣལ་མ་འདོད་པའི་ཆོས་པ་བཟང་པོ་ཞིག་ཡིན། ངེད་ཀྱིས་ཁོང་ལ་སེམས་ཁྲིད་འགའ་བཤད་མྱོང་། ཡུན་རིང་པོར་འགྲོགས་པའི་སློབ་མ་རྒྱུས་ཡོད་ཅིག་ཡིན། ངེད་ཀྱི་དྲུང་ནས་རྫོགས་པ་ཆེན་པོ་ཡེ་ཤེས་བླ་མའང་ཐེངས་འགའ་ཞུས་སོང་། ཉེ་ལམ་ཁོང་གི་བུ་དེའང་སེམས་ཁྲིད་ཅིག་འདེབས་དགོས་ཞེས་ངེད་ཀྱི་སར་ཁྲིད་འོངས། དེ་ནི་རིག་སྔགས་ཀྱི་རྣལ་འབྱོར་བ་ཆེན་པོ་ཞིག་རེད། བཤད་ཚོད་ལྟར་ན་བསམ་ཡས་མཆིམས་ཕུ་སོགས་ནས་ལོ་མང་པོར་རིག་སྔགས་ཁོ་ན་བགྲངས་ནས་སྒྲུབ་པ་མཛད་མཐར་གུ་རུ་རིན་པོ་ཆེའི་ཞལ་གཟིགས་ཤིང་འགྲོ་དོན་དུས་སུ་བབས་པར་ལུང་བསྟན་པ་ཡིན་ཟེར། གང་ལྟར་རིག་སྔགས་ཀྱི་ནུས་པ་དེ་ནི་ངོ་མཚར་བ་ཞིག་རེད། གསེར་དངུལ་ཟངས་ལྕགས་སོགས་དངོས་པོ་གང་ལའང་སྔགས་བཏབ་མ་ཐག་ཚ་བོ་རེག་མི་བཟོད་པ་ཞིག་ཏུ་འགྱུར་འགྲོ་བ་ནི་མངོན་སུམ་མིག་གིས་རིག་ཐུབ་རྒྱུ་ཞིག་རེད། རྒྱལ་ཁབ་ཀྱི་ཆེས་མཐོའི་མགོ་ཁྲིད་པ་ཆེ་གེ་མོར་གཅིན་པ་མངར་འགྱུར་གྱི་ནད་བྱུང་བར་ཁོང་གིས་སྔགས་བཏབ་ནས་དྲགས་སོང་ཟེར། མ་ཟད་དགེ་སློང་བདག་ཉིད་ཆེན་པོའི་མགུལ་ལའང་སྔགས་བཏབ་པར་གྲགས། ཁོང་དང་དགོན་པ་གཅིག་པའི་ངོ་ཤེས་རེར་ངེད་ཀྱིས་ཞིབ་ཏུ་དྲིས་པར་དེ་ཚོ་ཐམས་ཅད་བདེན་པ་རེད་ཟེར། ཁོང་ཚོའི་ཡུལ་དུ་སྐད་གྲགས་ཆེན་པོ་ཞིག་ཡིན་ཟེར། རྒྱལ་ཕྱི་ནང་གི་མི་ཆེན་དཔོན་ཆེན་དུ་མས་ཐོབ་ཚོད་བྱེད་བཞིན་པ་ཞིག་རེད། རྒྱུ་ལོངས་སྤྱོད་ཀྱི་རྙེད་པའང་ཆེན་པོ་ཡོད་ཚོད་རེད། དགོན་པ་མང་པོའི་བདག་པོ་ཡིན་གསུངས་འདུག འོན་ཀྱང་སེམས་ཁྲིད་འདྲ་ཐོབ་མ་མྱོང་གསུང་གི དགེ་ཚུལ་སློང་ཞིག་རེད། རང་བཞིན་འཇམ་ཞིང་ཐུགས་རྒྱུད་ཡག་པོ་ཅན་ཞིག་ཡིན་པ་འདྲ། ང་རང་རྒྱུན་དུ་སྙིང་ཁམས་མི་བདེ་བས་གཉིད་མི་འོང་བར་འདུག་པས། དེ་ལ་ཁོང་གིས་སྔགས་སྐོར་འགའ་བཏབ་སོང་། ཉིན་དྲུག་བདུན་ཞིག་ལ་ཕན་པའང་ཆེན་པོ་ཐོགས་བྱུང་། ཟླ་ཕྱི་མའི་ནང་ཁོང་སེམས་ཁྲིད་ཞུ་རུ་ངེད་ཀྱི་དྲུང་དུ་འོང་དགོས་ཟེར། དེས་ན་ཁྱོད་ཀྱང་ཡར་ཡོང་ཐབས་ཤིག་བྱེད་དགོས་པ་འདྲ། ཕན་རེ་ཐོགས་ལས་ཆེ་སྙམ་འདུག་ཅེས་གསུངས། ཉིན་འགའི་རྗེས་སུ་ཡང་སྐྱར་ཞལ་པར་ཐེངས་གཉིས་བསླེབས་ཤིང་ཁྱོད་ངེས་པར་ཡོང་ཐབས་ཤིག་གྱིས་དང་མཆིན་པའི་ནད་ལ་ཕན་ཐོགས་ཆེན་པོ་ཡོད་ཅེས་གཞན་གྱིས་གླེང་འདུག་གསུངས། གལ་ཏེ་གནས་ཚུལ་འདི་མི་ཕལ་བ་ཞིག་གིས་བཤད་ན་ངེད་ཀྱིས་དོ་སྣང་སྤུ་ཙམ་ཡང་མི་བྱེད་ངེས་ཅན་ཡིན། འོན་ཀྱང་ཨ་ཞང་གི་ཞལ་པར་ཐེངས་གསུམ་ལ་བསླེབས་པས་འགྲོ་བ་ལས་འོས་མེད་པ་འདྲ་སྟེ་ཅི་བྱ་སྙམ་ནས་ཉིན་ཁ་ཤས་ལ་བསམ་བློ་བཏང་། ཉིན་ཞིག་གནས་ཚུལ་འདི་ཁ་པར་གྱི་ལམ་ནས་ངེད་ཀྱི་གྲོགས་པོ་ཞིག་ལ་གླེང་བར་ཁོང་གི་ཞལ་ནས། སེམས་ཅན་གྱི་ལས་སྣང་བསམ་གྱིས་མི་ཁྱབ་པ་དང་། རིག་སྔགས་ཀྱི་ནུས་པ་བསམ་གྱིས་མི་ཁྱབ་པ་ཡིན་ཚུལ་ཁྱོད་ཀྱིས་ཀྱང་ལོས་ཤེས། སྔགས་པ་བཟང་པོ་ཞིག་ཡིན་ན་ཕན་ངེས་པར་དུ་ཐོགས་སྲིད་རྒྱུ་རེད། ཁྱོད་འདི་འདྲའི་ཡུན་རིང་བོར་པེ་ཅིན་སྨན་ཁང་ནང་བསྡད་ཀྱང་ནད་གཞི་སངས་དྲགས་བྱེད་ཐུབ་པའི་ངེས་པ་ནི་མི་འདུག དེས་ན་ཅིས་ཀྱང་འགྲོ་ཐབས་གྱིས། ཁྱད་པར་བླ་མ་རིན་པོ་ཆེས་ཐེངས་མང་པོར་གསུངས་ཚུལ་ལ་གཞིགས་ན་ཕན་རེ་ཐོགས་སྲིད་རྒྱུ་རེད། ཅེས་གསུངས། དེ་ནས་ངེད་ཀྱིས་བསམ་བློ་བཏང་ནས། ནམ་ཟླའང་ཧ་ཅང་མི་འཁྱགས་པའི་དུས་རེད། ཨ་ཞང་གི་ཞལ་མཇལ་འདོད་ཅིག་ཀྱང་འདུག ཁོང་གིས་རྫོགས་ཆེན་ནམ་མཁའ་སྤྲིན་བྲལ་གྱི་ཁྲིད་ཀྱང་གསུང་ཆས་བྱེད་འདུག་པས་དེའང་ཞུ་འདོད་ཅིག་སྐྱེས་ཏེ་ཤར་འགྲོ་ཞིག་བྱེད་དགོས་སྙམ། སྨན་པ་ལ་ཟླ་བ་གཅིག་གི་དགོངས་གནང་ཞུས་ཤིང་། སྨན་སོགས་གྲ་སྒྲིག་བྱས་ཏེ་གནམ་གྲུར་ཞུགས་ནས་ལམ་ལ་ཆས། ཁང་གསར་སྟག་ལུང་དགོན་དུ་འབྱོར་ཏེ་ཨ་ཞང་གི་སྐུ་མདུན་ནས་ནམ་མཁའ་སྤྲིན་བྲལ་གྱི་ཁྲིད་ཞུས་ཤིང་སྔགས་པ་ནམ་བྱོན་བསྒུགས་ནས་བསྡད། ཉིན་ཞིག་ཨ་ཞང་གིས་གྲྭ་པ་ཞིག་མངགས་ཏེ་ང་རང་འབོད་དུ་འོངས། སྔགས་པ་ཕེབས་བྱུང་ཟེར། ཨ་ཞང་གི་གཟིམ་ཁང་ནང་ནས་ངེད་གཉིས་ཐེངས་དང་པོར་མཇལ་ཞིང་ངེད་གཉིས་ཀྱིས་ཁ་དར་ཕུལ་ནས་ཁམས་བཟང་ཞུས། ཨ་ཞང་གིས་ངེད་གཉིས་ཕན་ཚུན་མཚམས་སྦྱོར་བྱས་ཤིང་ང་རང་ཁོང་ལ་བཅོལ་དམ་བཟང་པོ་བྱས། ཨ་ཞང་གི་ཞལ་ནས་ཁྱེད་ཀྱིས་མེ་ལོང་ལ་སྔགས་ཐོབས་ལ་ངའི་ཚ་བུའི་ལག་ཏུ་ཞོགས་དང་གསུངས། ཁོང་གིས་ངེད་ཅག་གི་རིག་ས་ནས་སྐར་མ་གཅིག་གི་ཡུན་ཙམ་ལ་སྔགས་འགའ་བཟླས་ཤིང་རག་ལས་གྲུབ་པའི་མེ་ལོང་ཡུ་བ་ཅན་ཞིག་ལ་བཏབ་ནས་ངའི་ལག་ཏུ་བཞག་བྱུང་། མེ་ལོང་དེ་ནི་དངོས་གནས་ཚ་བོ་རེག་མི་བཟོད་པ་ཞིག་རེད་འདུག ང་ནི་ཧ་ལས་ཤིང་ཅི་ཡིན་འདི་ཡིན་མེད་པར་དད་པ་ཞིག་ཀྱང་སྐྱེས། སྙིགས་མའི་དུས་སུ་སེམས་ཅན་ལས་ངན་དམན་པས་དཀོན་མཆོག་གི་བྱིན་རླབས་སྤྲིན་འོག་གི་ཉི་མ་དེ་དེ་རིང་མངོན་སུམ་དུ་མཐོང་ཐུབ་པ་བྱུང་ནས་དགའ་སྣང་ཆེན་པོ་ཞིག་སྐྱེས། ཁོང་གི་ཞལ་ནས་ད་དུང་སྐར་མ་བཅོ་ལྔ་ཙམ་གྱི་རིང་སྔགས་བཏབ་ན་དམར་འབར་བ་ཞིག་རེད་འགྲོ ས་སྟོང་དུ་བསླེབས་དུས་ཇ་བསྐོལ་ཚེ་ཤིང་སོགས་ལ་སྔགས་བཏང་ན་མེ་མཆེད་ནས་ཇ་སྐོལ་བྱེད་ཀྱང་ཉན་གི ང་དང་ལྷན་དུ་སོང་ན་མེ་ཆ་འཛིན་མི་དགོས་གསུངས་ནས་བཞད། ཉིན་དེ་ནས་བཟུང་མེ་ལོང་ཞིག་ལ་སྔགས་བཏབ་སྟེ་ཨ་ཞང་གི་ཐུགས་ཀར་ཡུན་རིང་ཙམ་ཕུར། ཁོང་གི་ཞལ་ནས་མདང་ངེད་ཀྱི་རྨི་ལམ་དུ་མཆོད་རྟེན་དཀར་པོ་ཞིག་གི་ནང་དུ་སྲིན་འབུ་ཞིག་འདུག་པར་ངེད་ཀྱིས་བཀྲུས་ནས་སྲིན་འབུ་དེའི་ཕྱེད་ཀ་ཆད་སོང་བ་ཞིག་རྨིས་པས། དེ་རིན་པོ་ཆེ་ཁྱེད་ཀྱི་བསྙུན་གཞི་ལ་ལྟ་བ་ཡིན་ཞེས་གསུངས། ཨ་ཞང་གི་ཞལ་ནས་འོ་ན་སྲིན་འབུ་དེ་མ་ལོན་པས་ངེད་ལ་ཕན་མི་ཐོགས་ནི་ཨེ་ཡིན་ནམ་གསུངས། ཕྲན་གྱིས་སྲིན་འབུ་དེའི་ཕྱེད་ཀ་ཆད་འགྲོ་ཚུལ་ལ་བསམས་ན་བསྙུན་གཞིའི་རྒྱུ་རྐྱེན་དེ་མཚམས་ཆད་འགྲོ་རྒྱུ་རེད་ཅེས་རྟེན་འབྲེལ་གསོས། སྔགས་པས་ཀྱང་དེ་འདྲ་རེད་གསུངས། དེ་བཞིན་ཕྲན་གྱི་མཆིན་པའི་སྟེང་དུའང་ཡུན་རིང་པོར་ཕུར། ཁྱོད་ཀྱི་ཕོ་གའང་བདེ་མི་འདུག་གསུངས། སྙིང་ཁམས་ཀྱང་བདེ་མི་འདུག་གསུངས། ཕོ་ག་དང་སྙིང་ཁམས་མི་བདེ་བ་ཐུགས་དག་ཀྱང་དེ་ངེད་ཀྱིས་ནད་གཞི་ཆེན་པོ་ཞིག་ལ་བརྩི་གི་མེད། མཆིན་པ་འདི་དྲགས་ཐབས་ཤིག་བྱུང་ནའང་ཞུས། འོ་མཆིན་པའི་ནད་བཅོས་སླ་མོ་ཡིན། ཐུགས་བདེ་མོ་གྱིས་དང་ངེས་པར་དུ་དྲག་ཏུ་འཇུག་གསུངས། དེ་ཉིན་ནས་བཟུང་སྔ་དྲོ་རྣམས་སུ་ཨ་ཞང་གི་གཟིམ་ཁང་དུ་ངེད་གཉིས་ལ་སྔགས་བཏབ་ཅིང་། ཉིན་གུང་དགོན་པའི་དཀྱིལ་ནས་ནད་པ་སྐྱ་སེར་མང་པོར་སྔགས་བཏབ། ཕྱི་དྲོར་ཨ་ཞང་གི་སྐུ་མདུན་ནས་སེམས་ཁྲིད་ཅིག་ཀྱང་ཞུས་འདུག ཕྱི་དྲོར་ཨ་ཞང་གི་ཐུགས་ཀར་སྔགས་འདེབས། མདང་ངའི་རྨི་ལམ་དུ་མཚོ་ཞིག་གི་ནང་ན་མེ་ཏོག་པདྨའི་གདན་རིན་པོ་ཆེ་ཁྱེད་བཞུགས་འདུག ང་ལ་འདི་གསུངས། རིན་ཆེན་ཁྲི་ལ་མཎཌལ་ཕུལ། སེམས་ཉིད་མི་གདའ་རྣམ་པར་དགེ །ཡིད་ལ་གསལ་ཞིང་དེ་ཁོ་ན། །ཉི་མའི་མདངས་ལྟར་རབ་གསལ་འབྱུང་། །སེམས་ཉིད་འདི་ལ་བརྟན་པར་སྐྱོངས། །ཞེས་གསུངས་ཟེར། ཨ་ཞང་གིས་དེ་ལ་གོ་རྒྱུ་ཞིག་ཡོད་ན་ཐང་གི་ཨང་གསུངས། ཉིན་གསུམ་གྱི་རྗེས་ནས་ངེད་ཀྱི་སར་ཕེབས་འོང་། ཁོང་ནི་ཐུགས་རྒྱུད་འཇམ་ཞིང་ཆེ་མཐོ་དྲེགས་པའི་ང་རྒྱལ་ཡང་མེད་པར་གང་དྲན་ཞུ་ཕོད་པ་ཞིག་འདུག དེར་ངེད་གཉིས་ཀྱིས་གླེང་མོལ་བྱས་ཤིང་། ཁོང་གིས་ཇི་ལྟར་རིག་སྔགས་འགྲུབ་ཚུལ་སོགས་ཞིབ་ཏུ་དྲིས་པར་ཁོང་གིས་ཐུགས་དགྱེས་བཞིན་ཕྲན་ལ་ཞལ་བརྡ་འདི་ལྟར་བྱས་སོ།།
ང་རང་གྲྭ་པ་དཀྱུས་མ་ཞིག་ཡིན། རིག་གནས་ཡོན་ཏན་གང་ཡང་མེད། དཔེ་ཆ་སློབ་གཉེར་ཀྱང་བྱེད་མ་མྱོང་བའི་གྲྭ་པ་ཕལ་བ་ཞིག་ཡིན། འོན་ཀྱང་བྱམས་སྙིང་རྗེ་དང་དད་པ་མོས་གུས་ཡག་པོ་ཞིག་ཡོད། དང་པོར་ཕྱག་བཙལ་ནས་ལྷ་སར་སོང་། དེ་རྗེས་རང་ཡུལ་དུ་ལོག་ནས་དགེ་ཚུལ་སློང་བསྒྲུབས། དེ་རྗེས་ཡང་སྐྱར་ལྷ་སར་སོང་། བསམ་ཡས་མཆིམ་ཕུ་དང་ཡར་ལུང་ཤེལ་བྲག་སོགས་ནས་མཚམས་བསྙེན་སྒྲུབ་ཡུན་རིང་ལ་བྱས། ལོ་གསུམ་གྱི་རྗེས་བསམ་ཡས་མཆིམས་ཕུའི་གུ་རུའི་སྒྲུབ་ཕུག་ན་ཡོད་དུས། ནུབ་ཅིག་གུ་རུ་རིན་པོ་ཆེ་ཕེབས་འོངས་ནས་ང་ལ་རྡོ་ནག་པོ་རིལ་བུ་ཞིག་གནང་སྟེ་འདི་ལ་སྔགས་རྒྱོབས་དང་འགྲོ་དོན་འོངས་གསུངས། ཕྱི་ཉིན་ནངས་མོར་རྡོ་ནག་པོ་རིལ་བུ་དེ་ང་རང་གི་ཕུག་པའི་ནང་ན་ཡོད་འདུག ངེད་ཀྱིས་འདི་གུ་རུ་རིན་པོ་ཆེས་ང་ལ་གནང་བ་ཡིན་ནམ་སྙམ་ནས་རྒྱུན་པར་ལག་ཏུ་བཟུང་སྟེ་སྔགས་བཏབ། ཟླ་གསུམ་འགོར་རྗེས་ཕ་ཡུལ་ཕྱོགས་ནས་ཨ་ཉོ་ཟེར་བའི་མི་སྐྱ་ངོ་ཤེས་ཤིག་གནས་མཇལ་ལ་འོངས་པ་ངེད་ཀྱི་སར་བསླེབས་བྱུང་། ངེད་གཉིས་གླེང་མོལ་བྱེད་བཞིན་ཉིན་གུང་གི་ཇ་སྐོལ་སྐབས་གློ་བུར་དུ་ཇ་འཕྱུར་བྱུང་། ངས་རྫ་མར་རྙོབ་འདོད་ནས་རྡོ་དེ་ཁོའི་ལག་ཏུ་བཞག་ནས་བསྙབས་པས་ཁོས་ཨ་ཚ་ཚ་རྡོ་འདི་ངར་འདུག་ཟེར། ང་རང་གིས་རེག་ན་ནི་ཚ་བའི་ཚོར་བ་གང་ཡང་མི་འདུག ང་ཡིད་མ་ཆེས་ནས་ནན་འདྲི་བྱས་ཚེ་རྡོ་འདི་དངོས་གནས་ངར་འདུག་ཟེར། སེམས་ལ་ཅི་ཡང་མེད་པའི་དགའ་བ་ཞིག་སྐྱེས་ནས་ངུས་པ་ཡིན། དེ་རྗེས་རྡོ་ལི་དེར་སྔར་ལས་ཀྱང་གཅེས་སེམས་ཤིག་སྐྱེས་ཏེ་རྒྱུན་པར་སྔགས་བཏབ་ཅིང་མཚན་མོར་ཡང་རུམ་དུ་བཟུང་ནས་ཉལ་བ་ཡིན། ཉིན་དེའི་ཡུལ་དེའི་མཇལ་བ་ཞིག་ཡོང་ནས་ཁོའི་སྐེ་ཕྲག་ན་གིན་འདུག་པས་ཁྱེད་ཀྱིས་ཞལ་ཕུ་ཞིག་འདེབས་རོགས་ཟེར། ངས་རྡོ་ལི་དེར་སྔགས་བཏབ་ནས་ཁོའི་སྐེ་ལ་རེག་པར་ཨ་ཚ་ཚ་ཇི་འདྲའི་ཚ་བོ་ཞིག་རེད་ཟེར། ང་རང་གི་སེམས་པར་ད་ནི་ངེས་པར་རིག་སྔགས་གྲུབ་པ་ཡིན་ནམ་སྙམ་ནས་དགའ་བ་ཞིག་དང་ལྷན་དུ་ཡུན་རིང་ངུས། ནད་པ་དེའི་ནད་ཀྱང་ཉིན་ཁ་ཤས་ནས་དྲག་སོང་ཟེར། དེས་མཆིམས་ཕུ་ན་སྔགས་པ་དེ་འདྲ་ཞིག་འདུག་ཅེས་མི་འགའ་ལ་བཤད་ཡོད་ཚོད་རེད། དེ་ནས་བཟུང་སྐབས་སྐབས་སུ་ནད་པ་འགའ་རེ་བསླེབས་ཡོང་གི ངེད་ཀྱིས་སྔར་བཞིན་རྡོ་དེས་ཕུར་བས་ནད་པ་མང་པོ་ནད་ལས་གྲོལ་སོང་།
སྤྱི་ལོ་༡༩༩༩ ལོ་སྟེ་ང་རང་ལོ་སོ་གསུམ་སྟེང་ནུབ་ཅིག་ཡང་གུ་རུ་རིན་པོ་ཆེ་ན་བཟའ་དཀར་པོ་གྱོན་པ་དབུ་ལ་པད་ཞུ་ཅན། སྐུ་ལུས་ཧ་ཅང་རིང་པོ། དབུ་ན་རལ་བ་རིང་པོ། ཕྱག་ན་འཁར་བ་རིང་པོ། མཆན་ཁུང་གཡོན་ན་ཁ་ཊྰཾ་ཀ་འཛིན་པ་ཞིག་བསླེབས་འོངས་ནས་ངེད་ཀྱི་མགོ་སྐྲ་ནས་བཟུང་སྟེ་ཀླད་ལ་འགའ་བསྐོར་ནས་མེ་དོང་ཞིག་གི་ནང་དུ་འཕངས། ངེད་སྐྲག་སྣང་ཆེན་པོ་ཞིག་སྐྱེས་ནས་ད་ཚིག་རན་ཐལ་བསམས། ཡང་བསམ་པར་ངས་རིག་སྔགས་འགྲུབ་ཡོད་པས་སྔགས་འདྲ་བཏོན་ན་མི་ཚིག་ནའང་ཐང་སྙམ་ནས་གུ་རུ་རིན་པོ་ཆེར་གསོལ་བ་འདེབས་བཞིན་རིག་སྔགས་བགྲངས། ཉེ་འཁོར་གྱི་ཤིང་རྣམས་ཡོངས་རྫོགས་ཚིག་ནས་སོལ་བར་གྱུར་ཀྱང་ང་མ་ཚིག་པར་ལྷགས། དེར་གུ་རུ་རིན་པོ་ཆེ་ཕེབས་འོངས་ཏེ་ཕྱག་མཁར་དེས་སོལ་བ་རྣམས་དཀྲུགས་ཏེ། འོ་ཁྱོད་མ་ཚིག་གམ་ཟེར། མ་ཚིག་ལགས་ཞུས་པས། འོ་འབྱུང་བ་མེ་ཡིས་མ་ཚིག་གྲུབ་རྟགས་བསྟན་ཟེར་བ་དེ་འདི་རེད། ད་ནི་ཁྱེད་ཀྱི་འགྲོ་དོན་དུས་སུ་བབས་པ་ཡིན་གསུངས། དེ་ནས་ཉིན་འགའི་རྗེས་སུ་ཡར་ལུང་ཤེལ་བྲག་ལ་སོང་ནས་ཟླ་བརྒྱབ་ལ་བསྒྲུབས་དུས་ནུབ་ཅིག་ཡང་རྨི་ལམ་དུ། ང་རང་མེ་ཏོག་དང་ལྗོན་ཤིང་སོགས་ཡོད་པའི་ས་སྐྱིད་པོ་ཞིག་ན་ཕ་ཡུལ་གྱི་མི་མང་པོ་དང་ལྷན་དུ་ཡོད། ཤར་ལྷོའི་མཚམས་ནས་འོད་ཆེན་པོ་ཞིག་བྱུང་ནས་ངའི་ལུས་ལ་ཐིམ་ཞིང་། འོད་ཀྱི་ལུས་ལ་ཡེ་ཤེས་སྙིང་པོ་ཅན། །གསལ་སྟོང་ཐུགས་ཀྱི་འོད་ཟེར་ཀུན་ལ་ཁྱབ། །ཅེས་སོགས་སྒྲ་མང་པོ་གྲགས་པ་རྨིས་ཀྱང་ཚིག་གཞན་རྣམས་དྲན་མི་འདུག དེ་ནས་བཟུང་གུ་རུ་རིན་པོ་ཆེ་འདྲ་བའི་བླ་མ་ཞིག་མཇལ་དགོས་སྣང་རྒྱུན་པར་སྐྱེས་འདུག དེ་རྗེས་བལ་ཡུལ་ཡང་ལེ་ཤོད་དང་རྒྱ་གར་རྩྭ་མཆོག་གྲོང་། ལུམ་བྷི་ནི་སོགས་གནས་ཆེན་རྣམས་ལ་གནས་སྐོར་བྱས་ཤིང་བདུན་མཚམས་རེར་བསྡད་པ་ཡིན། སྔ་གཞུག་ཏུ་ལོ་དགུ་ཙམ་ལ་སྒྲུབ་པ་རྩེ་གཅིག་ཏུ་བྱས། དེ་རྗེས་རྨི་ལམ་དུ་ཁང་གསར་རིན་པོ་ཆེ་འདི་དང་ཐེངས་མང་པོར་མཇལ་བའི་སྣང་བ་ཤར་འདུག སྤྱིར་རྫ་སྟོད་རྫོགས་ཆེན་མཁན་པོ་ཐུབ་བསྟན་རྣམ་རྒྱལ་དང་། མཁན་པོ་ཆོས་ཁྱབ། ཨ་སྐྱོང་རྟོགས་ལྡན་རིན་པོ་ཆེ། རྫོགས་ཆེན་པདྨ་སྐལ་བཟང་སོགས་ཀྱི་མདུན་ནས་ཀྱང་ཆོས་འབྲེལ་རེ་ཐོབ་མྱོང་། འོན་ཀྱང་སེམས་ཁྲིད་ཞིབ་མོ་ཞིག་ཐོབ་མ་མྱོང་། རྨི་ལམ་འདི་ཚོས་རྐྱེན་བྱས་ནས་ཁང་གསར་རིན་པོ་ཆེ་འདིར་དད་འདུན་གཞན་ལས་ཆེ་འདུག་པས་ངའི་ཚེ་རབས་ལས་ཀྱི་བླ་མ་དེ་འདི་ཨེ་ཡིན་སྙམ་འདུག ཅེས་གསུངས།
ལྷ་སར་འགྲོ་དུས་ཁྱེད་དགུང་ལོ་ཅི་ཡིན་ཞུས་པས། ལོ་བཅུ་བཞིའི་སྟེང་ཡིན་གསུངས། ངེད་ཀྱི་སེམས་ལ་བུ་བཟང་པོ་དེས་བྱ་བ་ཅི་ཞིག་བསྒྲུབས་ཀྱང་འདྲ་རྒྱུ་མི་འདུག རྗེ་མི་ལ་རས་པས་ཀྱང་འཇིག་རྟེན་སྒྲུབ་དུས་མཐུ་བསླབས་ཏེ་རང་གི་དགྲ་སྡེ་ཡོངས་རྫོགས་ཐལ་བའི་རྡུལ་དུ་བརླགས། སྒྲིབ་སྦྱོང་བྱེད་དུས་བླ་མའི་བཀའ་བཞིན་མཁར་ལས་བྱས་ཤིང་སྐུ་རྒྱབ་ཐེངས་མང་བརྡོལ་ཡང་སྡུག་རུས་བྱས་ནས་སྙིང་སྟོབས་བསྐྱེད་དེ་བླ་མའི་གསུང་གི་ཟུར་ཙམ་ཡང་མ་བཅགས། སྒྲུབ་པ་མཛད་དུས་ལྟོ་སྐྱ་གོས་ཧྲུལ་གྱིས་ཉམས་ལེན་རྡོ་རུས་ཐུག་པ་བྱས་ཏེ་ཚེ་གཅིག་ལུས་གཅིག་ལ་རྡོ་རྗེ་འཆང་གི་གོ་འཕང་ཐོབ། དམ་པ་འདིའང་དང་པོ་ནས་སྙིང་སྟོབས་དང་སྡུག་རུས་ཆེ་ཚུལ་ལ་ལྟོས་དང་། དགུང་ལོ་བཅུ་བཞིའི་སྟེང་ནས་བརྐྱངས་ཕྱག་བཙལ་ཏེ་རི་ཆུ་སྟོང་ཕྲག་མང་པོ་བརྒལ་ནས་སྟོད་དབུས་གཙང་གི་ཕྱོགས་སུ་ཕེབས་པའི་སྙིང་སྟོབས་ལ་བསམས་ན་རིག་སྔགས་འགྲུབ་པའི་གདེང་ཚོད་དང་ཡིད་ཆེས་ཤིག་ཡོད་ཆོག་ཆོག་རེད། མཚམས་བསྙེན་སྒྲུབ་བྱེད་དུས་ཀྱང་ངེས་པར་གཞན་དང་མི་འདྲ་བའི་སྡུག་རུས་བྱས་ཏེ་སྒྲུབ་པ་རྩེ་གཅིག་བྱས་ཡོད་ཚོད་རེད། དཀོན་མཆོག་གི་བྱིན་རླབས་ལ་ཕྱོགས་རིས་མེད་ཀྱང་སྒྲུབ་པ་པོའི་སྙིང་སྟོབས་དང་སྡུག་རུས་ཆེ་ཆུང་གིས་འབྲས་བུ་དངོས་གྲུབ་ཐོབ་ཚུལ་ཡང་འདི་ལྟ་བུ་ཁྱད་སོང་། རང་རེའི་ཤིང་ཁ་ཤོག་ལྕེས་བཟླས་པའི་ཅི་ཙམ་བྱས་ཀྱང་འབྲས་བུ་འདི་རེད་ཅེས་རྨི་ལམ་བཟང་པོ་ཙམ་ཡང་རྨི་རྒྱུ་མེད་པ་འདི་དཀོན་མཆོག་གིས་ལན་པ་ག་ལ་ཡིན། ལུས་སེམས་རྩེ་གཅིག་པའི་བརྩོན་འགྲུས་དྲག་པོ་དང་ཡིད་གཉིས་ཐེ་ཚོམ་མེད་པ་དེའི་གྲུབ་འབྲས་མངོན་དུ་གྱུར་པ་འདི་ཨེ་མ་ཇི་འདྲའི་ངོ་མཚར་ཆེ་ཨང་སྙམ།
ཡང་ཁྱེད་ཀྱིས་རིག་སྔགས་ཅི་ཞིག་བཟླས་པ་ཡིན་ཞུས་པས། བཟླས་ཆོག་རྡོ་རྗེའི་གོ་ཁྲབ་དང་གུ་རུ་སིདྡྷི། གུ་དྲག་བསྙེན་པ། རྟ་མགྲིན་བསྙེན་པ་སོགས་གཙོ་བོར་བསྒྲུབས་པ་ཡིན། ས་ཆ་སྟོད་སྨད་བར་གསུམ་གྱི་ནད་པ་རྣམས་ལ་སྔགས་བཏབ་ནས་ལོ་དགུ་ཙམ་འགོར་སོང་གསུངས། ཁྱེད་ཀྱི་མེ་ལོང་འདིར་སྔགས་བཏབ་དུས་རེག་བྱ་ཚ་བ་ཡིན་མིན་གྱི་ཁྱད་པར་ཅི་རེད་ཞུས་པས། དེ་ནི་ཞི་སྔགས་དང་དྲག་སྔགས་ཀྱི་ཁྱད་པར་ཡིན་འདུག ནད་པ་རྣམས་ལ་དང་པོར་ཞི་སྔགས་ཀྱིས་བསྔགས་ཤིང་མཐར་དྲག་སྔགས་ཀྱིས་བསྔགས་ན་ཕན་ཐོགས་ཆེན་པོ་འདུག་གསུངས། དྲག་སྔགས་འདི་བཏབ་ནས་ཕུར་ན་རེག་བྱ་ཧ་ཅང་ཚ་བ་བཟོད་དཀའ་བ་རེད་འདུག་ཀྱང་ང་རང་ལ་ནི་ཚོར་བ་གང་ཡང་མི་འདུག ང་རང་ལའང་ན་ཚ་ཕན་ཐོགས་རྒྱུ་མ་རེད་མོད་ཧ་ཧ་ཧ་གསུངས་ནས་བཞད།
ཆེས་མཐོའི་མགོ་ཁྲིད་པ་ཞིག་ལ་སྔགས་བཏབ་པ་བདེན་ནམ་ཞུས་པར། འོ། དེ་བདེན་པ་ཡིན་ཞེས་དེའི་གནས་ཚུལ་རྒྱས་པར་གསུངས་ཀྱང་འདིར་རེ་ཞིག་ཞིབ་ཏུ་མ་བཀོད། རྗེ་ཀརྨ་པས་རྒྱ་གར་ནས་གཞན་ལ་ངེད་ཀྱི་རྒྱུ་མཚན་གསུངས་འདུག དེའི་ཕྱིར་བླ་མ་མང་པོས་ངེད་རྒྱ་གར་ལ་ཡོང་ཐབས་ཤིག་ཡོད་ན་ཞེས་གསུངས་པས། རྗེས་སུ་༢༠༠༢ལོར་རྒྱ་གར་ལ་ཕྱིན་པ་ཡིན། ཀུན་གྱིས་གཙིག་ཆེན་ཡ་མཚན་པ་བྱས་སོང་། བླ་མ་བདག་ཉིད་ཆེན་པོའི་མགུལ་མི་བདེའི་ཚུལ་མཛད་པར་ཉིན་དྲུག་ལ་སྔགས་བཏབ་ནས་གཞི་མེད་དུ་སངས། ཐུགས་མཉེས་ཚུལ་བསམ་གྱིས་མི་ཁྱབ་པ་གནང་། དཀོན་མཆོག་གི་བདེན་སྟོབས་ལ་བསླུ་བ་མེད་ཀྱང་སྙིགས་མའི་དུས་སུ་འདི་འདྲ་མངོན་དུ་འགྱུར་དཀའ་བས་ངོ་མཚར་ཆེན་པོ་རེད། ཁྱོད་ལ་སྔོན་གྱི་ལས་འཕྲོ་དང་སྨོན་ལམ་ཡག་པོ་ཞིག་མེད་ན་སྔགས་རྐྱང་བ་བཟླས་པས་འདི་འདྲ་འགྲུབ་དཀའ་ཞེས་གསུངས་ཤིང་ཐུགས་དགྱེས་ཚུལ་དཔག་མེད་མཛད་དེ་སྤྱན་ཆབ་ཀྱང་མང་དུ་བསིལ། ཁོང་ལ་ཨ་མེ་རི་ཀ་ན་ཡོན་བདག་ཅིག་ཡོད་པ་ནད་ཀྱིས་ཐེབས་འདུག་པས་ཁྱོད་ཀྱིས་སྔགས་ཐུབ་བམ་གསུངས། ཁྱེད་ཀྱིས་བརྟག་པ་ཞིག་མཛོད་དང་ཕན་ཐོགས་ན་སྔགས་ལོས་ཐུབ་ཞུས་པར། ཁོང་གིས་བརྟག་པ་ཞིག་མཛད་དེ་བརྟགས་འབྲས་ཡག་པོ་འདུག་གསུངས། དེ་མ་ཐག་ཞལ་པར་གནང་སོང་། ཕྱི་ཉིན་ཕྱི་རྒྱལ་གྱི་མི་ཞིག་བསླེབས་སོང་། ངས་ཉིན་ཉི་ཤུ་ཙམ་ལ་བསྔགས་པས་དེའི་ནད་ཅི་ཡིན་མ་དྲིས་ནད་མེད་སངས་དྲག་རེད་སོང་། ཀུན་ཀྱང་དགྱེས་ཚོར་དཔག་མེད་མཛད། དངོས་གནས་བླ་མ་དཀོན་མཆོག་གི་བདེན་སྟོབས་ལ་བསླུ་བ་ནི་གང་ཡང་མི་འདུག ནད་གང་ལའང་ཕན་ཐོགས་ཀི ཁྱད་པར་བཅོས་མེད་ཀྱི་ནད་སྐྲན་ནད་དང་གཉན་ནད། གཅིན་པ་མངར་འགྱུར། སྙིང་ནད་ཅན་དང་སྨྱོན་པ་སོགས་ལ་ཕན་ཆེན་པོ་ཐོགས་ཀི སྨན་ཁང་མང་པོས་བཅོས་ཐབས་མེད་ཅེས་ཡི་གེ་བྲིས་ཐམ་ཀ་བརྒྱབ་ཡོད་པ་དེ་འདྲ་མང་པོ་དྲག་ཏུ་བཅུག་མྱོང་། ན་ནིང་མཚོ་སྔོན་ཞིང་ཆེན་གྱི་གཙོ་འཛིན་ཞིག་གི་ཆུང་མར་སྒལ་སྲིན་གྱིས་ན་འདུག་པས་ངེད་ཀྱི་སར་བསླེབས་སོང་བ་ཡག་པོ་དྲག་སོང་། དེ་བཞིན་མཚོ་སྔོན་ཞིང་ཆེན་གྱི་དཔོན་པོ་དབང་ཆ་ཅན་དེ་འདྲ་འགའ་རེ་ཡང་ནད་སྟོན་དུ་བསླེབས་སོང་། མཚོ་སྔོན་ཞིང་ཆེན་འཐབ་ཕྱོགས་གཅིག་གྱུར་པུའུ་ཡི་གཙོ་འཛིན་རྡོ་རྗེ་རབ་བརྟན་ལ་གཅིན་པ་མངར་འགྱུར་གྱི་ནད་བྱུང་བ་ངེད་ཀྱིས་བསྔགས་ནས་ད་ལམ་སངས་དྲགས་རེད་འདུག དེ་བཞིན་རྒྱལ་ཕྱི་ནང་གི་ནད་པ་རྒན་དར་གཞོན་གསུམ་དང་དེ་བཞིན་བླ་ཆེན་དཔོན་ཆེན་ཚོང་ཆེན་སོགས་མང་པོར་སྔགས་བཏབ་མྱོང་། སྤྱི་ཁྱབ་ནས་ནད་པ་བརྒྱ་ཆའི་སུམ་ཅུ་བཞི་ཅུ་ཙམ་ལ་ཕན་ཐོགས་པ་ཁག་ཁུར་བྱེད་ཐུབ་པ་ལྟ་བུ་ཞིག་རེད། ཕྱི་རྒྱལ་ནས་ཀྱང་གདན་ཞུའི་ཁ་པར་དང་ཡི་གེ་དེ་འདྲ་ཡོང་སོང་ལ། ཁོ་ཚོས་བཤད་ན་ངེད་ཀྱི་ས་བསྔགས་དང་ཆུ་བསྔགས་འདི་ཚོ་ནད་གང་ལའང་ཕན། ནུབ་སྨན་ལྟ་བུ་གཅིག་ལ་ཕན་ན་གཅིག་ལ་གནོད་པ་ལྟ་བུ་ཞིག་མ་རེད་ཟེར། འདི་ནི་ང་གཅིག་པོའི་ཡོན་ཏན་ག་ལ་ཡིན། འདི་ནི་བླ་མ་དཀོན་མཆོག་གི་ཐུགས་རྗེ་དང་བདེན་སྟོབས་ཀྱི་འོད་ཟེར་རེད། འདི་སྒོར་མོའི་ཆེད་དུ་བཙོང་ག་ལ་ཉན། ནད་པ་རེ་རེའི་ཟུག་རྔུ་བཅོས་ཐབས་ཤིག་ཡོད་ཀྱང་དེ་ནི་དགེ་བ་བསམ་གྱིས་མི་ཁྱབ་པ་རེད་བསམ་གིན་ཡོད། དཀའ་ཚེགས་ལའང་འཛེམ་གྱི་མེད། དེ་དག་གིས་བྱིན་པའི་རྒྱུ་ནོར་ཡང་ཆུད་ཟོས་སུ་མ་བཏང་བར་དཀོན་མཆོག་གི་སྐུ་གསུང་ཐུགས་རྟེན་སྣ་ཚོགས་བཞེངས། སྨན་ཁང་དང་སློབ་གྲྭ། དགོན་པ་དང་བཤད་གྲྭ། དབུལ་བོ་ནོར་མེད་སོགས་ལ་འབུལ་བཞིན་ཡོད། ང་རང་གིས་ཚ་རུ་ཡག་པོ་ཞིག་ཀྱང་གྱོན་བྲ་གི་མེད། ང་ལ་དེང་སང་དགོན་པ་མང་པོས་ཁོང་ཚོའི་སྤྲུལ་སྐུ་ཡིན་ཞེས་སྐུ་བདག་བྱེད་མྱོང་། ང་ལ་སྤྲུལ་སྐུ་རེད་ཅེས་བཤད་པས་དགའ་རྒྱུ་དང་མ་རེད་ཅེས་པས་སྡུག་རྒྱུ་མེད། གང་ལྟར་བླ་མ་དཀོན་མཆོག་ལ་ཡིད་ཆེས་པའི་དད་པ་གཙང་མ་ཞིག་ཡོད་སྟོབས་ཀྱིས་རིག་སྔགས་ཀྱི་ནུས་པ་འདི་མངོན་སྟོབས་སུ་གྱུར་པ་རེད། འདིས་སེམས་ཅན་རེ་རེ་ལའང་ཕན་རེ་ཨེ་ཐོགས་སྙམ་པ་ནི་དམིགས་ཡུལ་ཉག་གཅིག་ཡིན། དེ་ལས་གཞན་པའི་བསམ་ཚུལ་དང་རེ་བ་གང་ཡང་མེད་ཅེས་གསུངས།
དེ་ནས་བཟུང་ངེད་གཉིས་བར་གྱི་འབྲེལ་བ་ཇེ་ཟབ་ཏུ་སོང་ཞིང་ཐུགས་བརྩེ་བ་མཛད་འདུག ངས་ཁོང་ལ་མགོན་པོ་ཚེ་མཐའ་ཡས་པའི་སྐུ་བརྙན་བྱོན་ལེགས་ཤིག་དང་བཞུགས་གདན་སོགས་ཕུལ་ཞིང་བསྟན་འགྲོའི་དཔལ་དུ་ཞབས་པད་ཡུན་རིང་བརྟན་པའི་ཞུ་བ་ཕུལ། ཁྱད་པར་དུ་སྤྲུལ་སྐུ་ཡིད་བཞིན་ནོར་བུ་རྨེ་སྤྲུལ་བསྟན་འཛིན་རྒྱ་མཚོ་འདི་ང་ལ་བཀའ་དྲིན་ཤིན་ཏུ་ཆེ། ཁོང་སྐུ་བསྙུང་བཞེས་ནས་ལོ་མང་པོ་འགོར་སོང་། སྨན་པ་སུས་ཀྱང་ཕན་ཆེན་པོ་ཐོགས་མི་འདུག གཞན་ཡང་མཁན་པོ་བསོད་དར་རྒྱས་ཀྱང་དེ་འདྲ་སྙུང་བཞིན་ཡོད་པས། གལ་ཏེ་རྗེས་སོར་ཁོང་གཉིས་ཁྱེད་ཀྱི་མདུན་སར་བྱོན་ཐབས་རེ་ཡོད་ན་ཐུགས་ལ་ནན་འཛིན་བྱེད་དགོས་ཞུས་པར། ཁོང་གིས་ཐུགས་དགྱེས་ཚུལ་མཛད་དེ་ཡ་ཡ་གོ་གོ་གསུང་བཟང་སླད་མེད་གནང་། དེ་རྗེས་ང་རང་པེ་ཅིན་དུ་འབྱོར་ཞིང་ཁ་པར་གྱི་ལམ་ནས་སྤྲུལ་པའི་སྐུ་རིན་པོ་ཆེར་རྒྱུ་མཚན་རྣམས་ཞིབ་པར་ཞུས། ཁོང་ཐུགས་ཤིན་ཏུ་དགྱེས་ཚུལ་མཛད་དེ་ངོ་མཚར་ཆེ། ཁྱེད་ཀྱིས་ཁོང་རང་རེའི་ཆོས་སྒར་འདིར་གདན་འདྲེན་ཞུ་ཐུབ་ན་བླ་མ་མུ་མཚོའི་བསྙུང་གཞི་ལ་ཡང་ཕན་རེ་ཐོགས་ལས་ཆེ། གཞན་པའི་ནད་པ་ཚབས་ཆེན་ཡང་མང་པོ་འདུག བཞུགས་ས་སྣེ་ལེན་སོགས་ཅི་དགོས་ངེད་ཅག་གིས་གྲ་སྒྲིག་བྱེད། ངེད་ཀྱིས་རླངས་འཁོར་བསུ་མར་མངག་ཆོག་ཅེས་གསུངས། དེ་ནས་ཕྲན་གྱིས་ཁོང་ལ་ཁྱེད་བླ་རུང་ཆོས་སྒར་ཆེན་མོར་ཕེབས་དགོས་ཚུལ་ཞུས་པར། བསུ་མ་གང་ཡང་མི་དགོས། ང་རང་ལ་རླངས་འཁོར་ཡོད། ཉིན་དྲུག་གི་རྗེས་ནས་བསླེབ་འོང་གསུངས། ཉིན་འགའི་རྗེས་སྤྲུལ་སྐུ་རིན་པོ་ཆེའི་ཞལ་པར་ཞིག་བསླེབས་འོངས་ནས་བླ་མ་ཕེབས་བྱུང་གསུངས། ཇི་འདྲ་རེད་ཞུས་པར། འོ། ཧ་ལས་པ་ཞིག་རེད། ངོ་མས་ངོ་མཚར་ཆེན་པོ་འདུག དེང་གི་དུས་རིག་སྔགས་ཀྱི་རྣལ་འབྱོར་བ་འདི་འདྲ་ཞིག་སྲིད་པ་ནི་ཡ་མཚན་རེད། ང་ལའང་སྔགས་བཏབ་སོང་། བླ་མ་མུ་མཚོ་དང་མཁན་པོ་འཆི་མེད་རིག་འཛིན། མཁན་པོ་བསོད་དར་རྒྱས་སོགས་ལའང་སྔགས་བཏབ་སོང་། གཞན་པའི་ནད་པ་མང་པོར་སྔགས་བཏབ་པས་ལ་ལར་ཕན་བཟང་པོ་ཐོགས་སོང་ཟེར། ལ་ལར་ཕན་ཆེན་པོ་མ་ཐོགས་ཟེར། ང་ལ་ནི་ཕན་ཐོགས་སོང་བ་འདྲ། ཁོང་ཉིན་མང་པོར་བཞུགས་ཁོམ་མེད་པས་རྗེས་སུའང་ཁོམ་སྐབས་ཤིག་ལ་ཕེབས་འོང་གསུངས་འདུག བླ་མ་ཐུགས་རྒྱུད་དྲང་པོ་ཆེ་མཐོང་མེད་པས་བཟང་པོ་ཞིག་རེད་ཅེས་ཐུགས་དགྱེས་ཚུལ་དཔག་མེད་མཛད།
ཕྱི་ཉིན་མཁན་པོ་བསོད་དར་རྒྱས་ལ་ཁ་པར་གྱི་ལམ་ནས་དྲིས་པར་ཁོང་གིས་ཀྱང་དེ་བཞིན་གསུངས། དེ་འདྲའི་ཁྱད་ཆོས་ཅན་ཞིག་ཡིན་སྣང་མ་ཤར། ངེད་ཅག་ལ་བྱ་བ་མང་བས་སྣེ་ལེན་བཟང་པོ་ཞིག་ཀྱང་མ་ཡོང་། ངའི་ནད་གཞི་ལ་ཕན་ཞིག་ཐོགས་སོང་བ་འདྲ་བས་ཐུགས་རྗེ་ཆེ་གསུངས། ཟླ་འགའི་རྗེས་སུ་སྤྲུལ་སྐུ་རིན་པོ་ཆེར་ཡང་ཁམས་འདྲི་ཞིག་ཞུས་པར། སྔར་ལས་ཇེ་བདེར་བྱུང་སོང་། ཟླ་ཕྱེད་ཙམ་ལ་ཕན་བཟང་པོ་ཞིག་ཐོགས་སོང་། འོན་ཀྱང་ནད་གཞི་སངས་དྲག་བྱེད་མ་ཐུབ་ཐལ། གང་ལྟར་ངེད་ཀྱི་ནད་འདི་རྒྱ་བོད་སོག་གསུམ་གྱི་ནད་པ་དང་། ལག་ཐབས་པ་རྩ་རླུང་མཁན་པོ་སོགས་ཆེས་མང་པོར་བསྟན་ཀྱང་སྔགས་པ་འདིས་ཕན་ཐོགས་པ་ལྟ་བུ་དེ་སྔོན་སུས་ཀྱང་ཕན་ཐོགས་མ་མྱོང་། ཨ་ཞང་ཁྱེད་གཉིས་ལ་ཕན་ཐོགས་ཨེ་འདུག་གསུངས། ཨ་ཞང་ལ་ཕན་ཆེན་པོ་མ་ཐོགས་ཀྱང་ངའི་མཆིན་པ་ད་དུང་སྔར་བཞིན་ན་འདུག་ཀྱང་ཕལ་ཆེར་སྙིང་ཁམས་ལ་ནི་ཕན་བཟང་པོ་ཞིག་ཐོགས་སོང་བ་འདྲ། ཕ་ཡུལ་གྱི་མི་མང་པོར་ཕན་ཆེན་པོ་ཐོགས་འདུག་ཟེར་ཚུལ་ཞུས།
དེ་རྗེས་བླ་མ་ཨ་ཁྱུག་རིན་པོ་ཆེའི་སྒར་གྱིས་ཀྱང་གདན་འདྲེན་ཞུས་ཤིང་ནད་པ་མང་པོའི་ཟུག་རྔུ་བསལ་ཚུལ་གཞན་གྱི་ངག་ལས་ཐོས་ཀྱང་ཞིབ་པར་མ་ངེས། དེ་རྗེས་ངེད་གཉིས་ཟི་ལིང་དང་ཁྲིན་ཏུ། པེ་ཅིན་སོགས་ནས་ཐེངས་མང་པོར་མཇལ་ཞིང་རྒྱས་ཀྱང་ཆེ་ཙམ་བྱུང་། ཉིན་ཞིག་ངེད་ཅག་ཁོང་གི་རླངས་འཁོར་དུ་བསྡད་ནས་ཟི་ལིང་དུ་འགྲོ་བའི་ལམ་བར་ཞིག་ནས་ཡུད་ཙམ་ངལ་གསོས་པར་ངས་རྡོ་ལི་སྔོ་ཁྲ་ཆུང་ཆུང་ཞིག་རྙེད་པས། འདི་མཆོང་ལ་ཞིག་འདྲ་འམ་ཞུས་པར་ག་རེ་ངའི་ལག་ཏུ་ཞོགས་དང་གསུངས། ཕྱག་ཏུ་བཟུང་ནས་ཞལ་ཕུ་མཛད་དེ་ང་ལ་ཕྱིར་གནང་བར་ཚ་བོ་རེག་མི་བཟོད་པ་ཞིག་རེད་འདུག་ལ་སྐར་མ་གཉིས་ཙམ་ནས་རིམ་གྱིས་དྲོད་ཡལ་སོང་། ཐེངས་ཤིག་ནད་པ་ཞིག་ལ་སྔགས་འདེབས་སྐབས། གཏེར་ཆུ་དམ་བུ་གསུམ་ཙམ་ཀ་ཏོ་ར་ཞིག་གི་ནང་བླུགས་ནས་ང་ལ་ལྟོས་ཨང་གསུངས། བལྟས་པར་ཁོང་གི་ཞལ་ཕུ་ཆུ་ནང་དུ་བཏབ་པར་ཚེག་ཚེག་ཚེག་བྱས་ནས་ཆུ་དེའི་ནང་ནས་ཝུ་བ་འདྲ་བྱུང་སྟེ་གདུ་གྲབ་བྱེད་བཞིན་འདུག ཕལ་ཆེར་ཡུན་རིང་ཙམ་བསྔགས་ན་གདུས་འཇོག་གི་སྙམ་པ་ཞིག་རེད། ཕྱི་ཉིན་ཕྲན་གྱིས་ཁོང་ལ་ཁ་སང་གི་ནད་པ་དེ་ག་འདྲ་རེད་ཅེས་དྲིས་པར། ངའི་མདང་གི་རྨི་ལམ་ལ་བརྟགས་ན་ཕན་ཐོགས་ས་མ་རེད་ཀོ་གསུངས། ཏག་ཏག་ཉིན་ལྔ་ཙམ་ལས་ནད་པ་ཕྱི་མར་བུད་སོང་། ཡང་ཐེངས་ཤིག་ནད་པ་ཞིག་ལ་མེ་ལོང་གིས་འཕུར་སྐབས་ནད་པ་ཨ་ཚ་ཟེར། ཁོང་བཞད་མོ་ཅུང་མཛད་དེ། འོ། འོ། འོ། ངས་སེམས་ཆུང་མ་བྱས་པ་རེད་གསུངས་ནས་ཞལ་ཕུ་འགའ་བཏབ་ནས་ཕུར་བས་དེ་མ་ཐག་འཁྱག་པོར་ལོག་སོང་། ངས་ཁོང་ལ་ཁྱེད་ཀྱིས་ཅི་ལྟར་མཛད་ཞུས་པར། ཁོང་གིས་ངས་སེམས་གཏད་པ་ཙམ་གྱིས་ཚ་གྲང་ཅི་བྱས་ཀྱང་ཆོག་གསུངས། ཐེངས་ཤིག་རྒྱ་མོ་དགེ་བསྙེན་མ་ཞིག་གིི་ཕྲེང་བར་སྔགས་འདེབ་ཏུ་བཅུག་པར། དྲགས་སྔགས་ཀྱིས་བཏབ་པ་ཡིན་འདུག་སྟེ་ཕྲེང་ཐག་སི་སྐུད་ཅིག་འདུག་པ་ཞུ་ནས་ལོག་ལོག་ཅིག་ཆགས་འདུག
སྤྱི་ལོ་༢༠༠༩ལོའི་སྟོན་ཁར་ཁྲིན་ཏུ་ནས་ནད་པ་འགའ་ལ་སྔགས་འདེབ་སྐབས་ཕལ་ཆེར་ནད་པ་མང་ཕྱོགས་དྲག་སོང་བ་འདྲ། དེའི་ནང་ན་བྲག་མགོ་ནས་ཡིན་ཟེར་བའི་སྐྱེས་པ་རལ་བ་ཅན་ཞིག་འདུག་པས་ཕྱི་ཉིན་ང་ལ་བརྗོད་རྒྱུར། ང་ཁར་ཉིན་མགོ་ན་ནས་ཅུང་མིན་ན་ཤི་སོང་། ངོ་མས་འཆི་ཚད་བྱེད་ཀི གཉིད་ཅིག་གཞི་ནས་ཡོང་ནི་མ་རེད། ནུབ་མོ་པགས་རས་རློན་པ་མགོ་ཐོག་ཏུ་བཞག་ནས་ཉལ་དགོས་ཀི མགོ་གཟེར་སྟོབས་ཀྱིས་ཚད་པ་སྐྱེས་ཏེ་པགས་རས་རློན་པ་སྐམ་པོ་ཆགས་ཏེ་མཚན་རེར་ཐེངས་མང་པོར་བརྗེ་དགོས་ནི་རེད། ཁྲིན་ཏུ་ལ་མི་ཐོན་ཙམ་ཞིག་བྱས་སོང་། ཁ་སང་བླ་མ་འདིས་བསྔགས་རྗེས་མགོ་གཟེར་གཞི་ནས་འཇམ་སྟེ་མདང་གཉིད་སྐྱིད་པོ་ཞིག་ཡོང་ཐལ། པགས་རས་ཀྱང་འཇོག་མ་དགོས། དེ་རིང་མགོ་དྭངས་ཡག་རེད། སྣང་བའང་སྐྱིད་པོ་ཞིག་རེད། འོན་ཀྱང་མཆིན་པ་འདི་ད་དུང་ན་འདུག་པས་སྐུ་ཚེ་རིང་ཁྱེད་ཀྱིས་ཁོང་ལ་ད་དུང་ཞུ་རོགས་ཤིག་བྱེད་ཨེ་ཐུབ་ཟེར། ཡང་རྒྱ་རོང་བ་མིང་ལ་ཕུན་ཚོགས་ཟེར་བ་ཁྲིན་ཏུ་ཤམ་བྷ་ལའི་ཟ་ཁང་གི་མ་ཆེན་ཞིག་གིས་ལག་པའི་ཚིགས་དང་རྐང་བ་ན་འདུག་པས། རིན་པོ་ཆེས་བསྔགས་པའི་ཕྱི་ཉིན་ནས་ཇེ་དྭངས་ཇེ་དྭངས་སུ་གྱུར་ཏེ། ཉིན་འགའི་རྗེས་ནས་གཞི་མེད་དུ་དྲག་སོང་། ཕྲན་གྱིས་ད་སྐབས་ཐེངས་མང་པོར་ཁོ་ལ་ཅི་འདྲ་རེད་དྲིས་པར། ད་ནི་རྐང་ལག་གཉིས་ཀ་ནད་མེད་དུ་དྲག་འདུག་ཟེར། འདི་འདྲ་མང་པོ་ཞིག་རང་གིས་མངོན་སུམ་དུ་མཐོང་། ཐེངས་རེར་དྲག་སྔགས་གསུང་དུས་གསང་བ་འདྲ་ཞིག་གནང་སྟེ་ཁང་སྒོ་བསྡམས་ཤིང་ཕྲེང་བའང་ན་བཟའི་འོག་ཏུ་བགྲང་འདུག་པས་སྐབས་རེར་ཕྲེང་བའི་ནང་ནས་མེ་སྟག་མཆེད་འདུག་པ་མཐོང་ཐུབ། འདིའི་རིགས་ཆེས་མང་པོ་མཐོང་ཡང་དེ་ཙམ་ལས་མ་བྲིས།
ད་ལོ་སྤྱི་ལོ་༢༠༡༠ ལོའི་ཟླ་ལྔ་པའི་ཚེས་ཉེར་བཞི་ཉིན་ཟི་ལིང་ནས་ངེད་ཅག་ཡང་སྐྱར་ཞལ་མཇལ་བྱུང་ཞིང་། རྩོམ་པ་པོ་གངས་ཞུན་དང་སྐད་གཉིས་སྨྲ་བ་སྐུ་ཞབས་བསོད་ནམས། མཚོ་སྔོན་སྙིང་རྗེ་རོགས་སྐྱོར་ཚོགས་པའི་གཙོ་འཛིན་པ་རྒན་རྡོ་རྗེ་ཚེ་བརྟན་སོགས་ངེད་ཅག་ཡུན་རིང་བོར་གླེང་མོལ་བྱས། ཁོང་གི་ཞལ་ནས། ཁ་སང་ཡག་པོ་བྱས་ཡོད། སྐུ་ཞབས་པེ་ཙོང་གིས་མཚོ་སྔོན་ཞིང་ཆེན་དམངས་ཆེན་གྱི་གཙོ་འཛིན་གཞོན་པ་ཟ་ལར་རིགས་ཁ་ཆེའི་ཆོས་ལུགས་པ་མ་ཧྥུ་ཧེ་ཞེས་པ་ངེད་ཀྱི་སར་ཁྲིད་འོངས། ཁོས་རྐུབ་སྟེགས་སྟེང་ནས་ང་ལ་ལག་འཇུ་བྱས། ཁྱོད་ཀྱི་སྔགས་ནུས་དེ་ང་ལ་སྟོན་དང་ཟེར། ངས་ལྕགས་ཕུར་ལ་སྔགས་བཏབ་ནས་ཚ་བོ་བྱས་ཏེ་ལག་ཏུ་བཞག གསེར་དངུལ་ཟངས་ལྕགས་གང་ལ་སྔགས་བཏབ་ཀྱང་འདི་ལྟར་ཚ་བོར་འགྱུར་འགྲོ་ཞེས་ལབ་པར། མིག་འཕྲུལ་དང་གཡོ་སྒྱུ་སོགས་རེད་སྙམ་པ་ལོས་ཡིན། དེ་ཙམ་ཡིད་མ་ཆེས་པ་འདྲ། མ་ཟད་ང་རང་གི་ལག་པར་སྔགས་བཏབ་ཀྱང་ཚ་བོ་རེད་འགྲོ་ཞེས་ལབ་པར། ག་ལ་སྲིད་ཟེར། ངས་རང་གི་ལག་པར་སྔགས་བཏབ་ནས་ཚ་བོ་བྱས་ཏེ་ཁོའི་ལག་པར་ཚམ་ཚོམ་མེད་པར་འཇུས། ཁོའི་ལག་པ་བསྲེགས་ཏེ་ངའི་ལག་ངོའི་རི་མོ་རྣམས་ཀྱང་ཁོའི་ལག་པའི་ངོར་དོད་འདུག ཁོས་ཨ་ཚ་ཚ་ཟེར་བཞིན་ལག་པ་སྤྲུག་བཞིན་གློ་བུར་དུ་རྐུབ་སྟེགས་སྟེང་ནས་མར་བབས་ཏེ་ང་ལ་མགོ་བསྒུར་ཞིང་། དངོས་གནས་ཡ་མཚན་ཆེན་པོ་འདུག བོད་བརྒྱུད་ནང་བསྟན་ཆོས་ལུགས་ཀྱི་ཁྱད་ཆོས་དེ་རིང་བར་མ་མཐོང་། དེ་རིང་ནས་བཟུང་ང་ཁྱེད་ལ་ཡིད་གཏིང་ནས་ཆེས་པ་ཡིན། ཕྱིན་ཆད་ཁྱེད་ལ་ཞབས་ཞུ་རོགས་སྐྱོར་ཅི་དགོས་ཀྱང་བྱེད་ངེས་ཡིན་ཟེར། ཁ་སང་གངས་ཞུན་ངེད་ཅག་ལྷན་དུ་ཡོད་གསུངས། གངས་ཞུན་གྱིས། ཨོ་ཧོ་ཧོ། དེ་གཞན་ལ་བཤད་ཨེ་ཉན་མི་ཤེས་ཀོ་ཟེར། ཁོང་གིས་སྐྱོན་མེད། མ་ཧྥུ་ཧེ་ཁོ་རང་གིས་གཞན་ལ་བསྒྲག་དགོས་ཟེར་གསུངས། གངས་ཞུན་གྱིས། ཁ་སང་རིན་པོ་ཆེས་ངོ་མས་ཁྱད་ཆོས་བསྟན་ཐལ། མ་ཧྥུ་ཧེ་གཏིང་ནས་ཡིད་མི་ཆེས་ག་མེད་བྱུང་སོང་ནི་རེད། དངོས་གནས་ཁྱད་ཆོས་འདི་ཡ་མཚན་པ་ཞིག་རེད། ན་ནིང་ཡང་རིན་པོ་ཁོང་གིས་ང་ལ་འདི་ལྟར་གསུངས་མྱོང་། ཁྱོད་ཚོ་ཟི་ལིང་གྲོང་ཁྱེར་ན་ནང་པའི་ཆོས་ལ་ཡིད་མི་ཆེས་པ་མང་པོ་ཡོད་ཟེར། དེ་ཚོ་ཚང་མ་ཁྲིད་ཤོག་དང་ངས་ཡིད་ཆེས་ཀི་འཇུག་གསུངས་པ་རེད་ཟེར།
ལོ་ཙྰ་པ་བསོད་ནམས་ཀྱིས་ཀྱང་། ང་རང་གིས་སྔོན་ཆད་ཀྱང་བླ་མ་མ་པོའི་སྐད་སྒྱུར་བྱས་ནས་རྒྱལ་ཁབ་མང་པོར་ཕྱིན་མྱོང་། འོན་ཀྱང་བླ་མ་འདིའི་ཁྱད་ཆོས་གཞན་དང་བསྡུར་ན་བསྡུར་ཐབས་མེད་པ་ལྟ་བུ་ཞིག་རེད། ཕྱི་རྒྱལ་གྱི་མི་ཚོ་ཧ་ལས་འགྲོ་གི་གསུངས་ནས་གཏམ་རྒྱུད་སྙན་མོ་ཞིག་གླེང་བའི་མགོ་བརྩམས། ཐེངས་ཤིག་ཁ་ན་སྒྲ་རྒྱལ་ཁབ་ཀྱི་ཚོང་བ་ཆེ་ཤོས་རྗིམ་ཞོ་ཞེས་པ་དེ་མཆིན་པའི་སྐྲན་ནད་ཀྱིས་བཟུང་ནས་རྒྱལ་ཁབ་མང་པོའི་སྨན་ཁང་གིས་བཅོས་ཐབས་གཏན་ནས་མ་ཡོང་། ཁོའི་ནུ་བོ་དེ་རིན་པོ་ཆེ་འདིའི་སློབ་མ་རེད་འདུག་པས། རིན་པོ་ཆེའི་རྒྱུ་མཚན་ཁོ་ལ་བཤད་ཀྱང་ཁོ་ཡིད་མ་ཆེས། ང་ལ་སྨན་ཁང་མང་པོས་བཅོས་ཐབས་མ་བྱུང་བས་ད་གང་ལྟར་ལམ་གཅིག་ལས་མེད་ཅེས་བཤད། ནུ་བོས་ནན་ཏན་གྱིས་བཤད་དེ་ང་ལ་ངེས་པར་ཡིད་ཆེས་ཡོད། གང་ལྟར་ཚོད་ལྟ་ཞིག་བྱེད་དགོས་ཞེས་བཤད་པར་འོ་ན་དེ་ལྟར་གྱིས་ཟེར། འོན་ཀྱང་ནད་པ་དེ་ཨ་མེ་རི་ཀ་ན་ཡོད། ཁོའི་ནུ་བོ་དང་རིན་པོ་ཆེ་ངེད་ཅག་ཁེ་ན་སྒྲ་ན་ཡོད་པས། ང་ལ་ལམ་ཡིག་ཡོད་ཀྱང་རིན་པོ་ཆེར་ཨ་རིར་འགྲོ་བའི་ལམ་ཡིག་མེད། ཁོང་གིས་ང་ལ་ཁྱོད་ངེད་ཀྱི་ཚབ་བྱས་ཏེ་ཨ་རིར་སོངས་ལ་མེ་ལོང་འདིས་ནད་པར་ཕུར་དང་ཁེ་ན་སྒྲ་ནས་སྔགས་འདོན་གསུངས། བསོད་ནམས་ཀྱིས་གཏམ་རྒྱུད་བཤད་མཚམས་འདིར་བསླེབས་དུས། རིན་པོ་ཆེ་ཁོང་བཞད་བཞིན་དུ། ངས་དང་པོར་དེ་ལྟར་ལབ་དུས་བསོད་ནམས་དང་པོར་འགྲོ་ཁ་མི་ཉན་གི་གསུངས། བསོད་ནམས་ཀྱིས། ངས་ལོང་བས་ལོང་ཁྲིད་ག་ལ་ནུས་ཞེས་འགྲོ་མ་འདོད། འོན་ཀྱང་རིན་པོ་ཆེས་ང་ལ་དཀོན་མཆོག་གི་བྱིན་རླབས་ལ་རྒྱང་རིང་ཐུང་ག་ལ་ཡོད། ཁྱོད་སོངས་དང་ཕན་ཐོགས་ནི་རེད་གསུངས་པས་མི་འགྲོ་ཐབས་མེད་བྱུང་སོང་། ནུ་བོ་དེའང་ཚོང་བ་ཆེན་པོ་ཞིག་རེད། ངེད་གཉིས་གནམ་གྲུར་བསྡད་ནས་ཨ་རིར་སོང་། ནད་པ་དེ་ཧ་ཅང་ཚབས་ཆེན་པོ་རེད། ལྟོ་བ་ཆུས་གང་ནས་འགུལ་སྐྱོད་ཙམ་ལ་ཡང་དཀའ་ལས་འདུག ལུས་ཡོངས་རྫོགས་སེར་པོ་རེད་ཚར་འདུག ངས་རིན་པོ་ཆེར་ཞལ་པར་ཕུལ་ནས། ད་ཁྱེད་ཀྱིས་ཐུགས་བསྐྱེད་སྨོན་ལམ་གྱིས་དང་ངས་མེ་ལོང་གིས་འཕུར་ཞུས། ནད་པས་མི་མོས་བཞིན་དུ་ཉན་འདུག ངས་མེ་ལོང་གིས་འཕུར་དུས་མེ་ལོང་རིམ་གྱིས་ཚ་བོར་གྱུར་སོང་ལ་ངོ་མ་རྒྱུན་ལྡན་མ་ཡིན་པ་ཞིག་རེད་འདུག ངའི་སེམས་ལ་ངོ་མ་དཀོན་མཆོག་གི་བྱིན་རླབས་དེ་མེ་ལོང་འདིའི་ངོར་ཞུགས་འདུག་བསམས་པ་ཞིག་བྱུང་། དུས་ཚོད་གཅིག་ཙམ་ལ་ཕུར་དུས་རིན་པོ་ཆེའི་ཞལ་པར་འོངས་ནས། ད་ཅུང་ཙམ་ངལ་གསོ་གྱིས་གསུངས། ནད་པ་ཅུང་ཇེ་བདེར་སོང་ནས་ངས་ཟས་ཤིག་བཟའ་འདོད་ཟེར། ཤ་བསྲེགས་མ་ཆེན་པོ་ཞིག་དང་ཁོ་ཁོ་ཁུ་ནག་དམ་བི་ཆུང་བ་གསུམ་འཐུངས་ནས། ད་སྤྱོད་ཁང་ནང་དུ་འགྲོ་དགོས་ཟེར། སྤྱིར་ཁོ་རང་སྤྱོད་ཁང་དུ་འགྲོ་རྒྱུ་ཧ་ཅང་དཀའ་བའི་ཚོད་དུ་འདུག་ཀྱང་། དེ་ཉིན་དཀའ་ངལ་མེད་པར་ཟག་པ་དོར་ནས་ཚུར་འོངས། དགོང་མོར་ཡང་རིན་པོ་ཆེའི་ཞལ་པར་འོངས་ཏེ། ད་ཡང་མེ་ལོང་གིས་ཕུར་གསུངས། ངས་སྔར་བཞིན་དུས་ཚོད་གཅིག་ཙམ་ལ་ཕུར། ནད་པ་ཇེ་བདེར་སོང་ནས་གཉིད་དུ་ཡུར། ཕྱི་ཉིན་སྔ་དྲོར་ཇེ་དགར་རབ་ཅིག་སོང་འདུག ངས་རིན་པོ་ཆེར་ཞལ་པར་ཕུལ་ནས་ཡང་སྔར་ལྟར་དུས་ཚོད་གཅིག་ལ་ཕུར་དུས། ནད་པས་མགོ་ཡར་བཀྱགས་ཏེ་ད་ང་དངོས་སུ་རིན་པོ་ཆེའི་མདུན་དུ་འགྲོ་དགོས་ཟེར་བས། ཁོའི་ཆུང་མ་དང་ནུ་བོ་སོགས་དགའ་ཚོས་ཆེན་པོ་སྐྱེས། ཁོ་རང་ཉིད་ལ་གནམ་གྲུ་ཡོད་པས་ངེད་ཅག་རིན་པོ་ཆེའི་དྲུང་དུ་ལམ་ལ་ཆས། གནམ་གྲུར་ཞུགས་དུས་ཁོའི་ཆུང་མ་དང་ནུ་བོ་གཉིས་ཀྱིས་སྐྱོར་བ་ལ། ཁོས་ང་སྐྱོར་མི་དགོས་ཟེར་ནས་ངེད་ཀྱི་ལག་མགོ་ནས་བཟུང་ཞིང་གནམ་གྲུར་ཞུགས་ཤིང་། དུས་ཚོད་གསུམ་གྱི་རྗེས་སུ་ཁེ་ན་སྒྲར་བསླེབས་ཏེ་རིན་པོ་ཆེའི་དྲུང་དུ་བཅར། རིན་པོ་ཆེས་ནད་པ་དེ་ཉིན་བདུན་ལ་བསྔགས་རྗེས་དྲག་ཐག་ཆོད་སོང་། དེང་སྐབས་ཕལ་ཆེར་ལོ་ང་བཅུ་ང་གཅིག་ཙམ་རེད། ཅེས་བརྗོད། འོ་ད་དུང་དེ་འདྲ་ཡོད་དམ་ཞེས་དྲིས་པར། ད་དུང་ཡོད། ཁེ་ན་སྒྲར་དམངས་གཙོའི་ལམ་ནས་བསྐོས་པའི་གཙོ་འཛིན་ཞིག་དང་མཇལ་འཕྲད་ཅིག་གི་སྐབས་སུ། རིན་པོ་ཆེའི་ཕྱག་ཁོའི་འགྲམ་པར་གླན་པས་ཁོང་གི་ཕྱག་རྗེས་ཚང་མ་འགྲམ་པའི་སྒང་དུ་བབས་སོང་། གཞན་སྒུ་རུམ་ཟེར་བའི་མི་ཞིག་མཆིན་པ་སྐྲན་ནད་ཀྱིས་མནར་ནས་སྨན་ཁང་གིས་ཟླ་གཅིག་གི་ཚེ་ཚད་ལས་མེད་པར་ཐག་བཅད་པ་དེ་ཡང་རིན་པོ་ཆེས་བསྔགས་ནས་སངས་དྲག་ཏུ་སོང་ཡོད། ཡང་ཁེ་ན་སྒྲའི་བུད་མེད་ཅིག་གི་སྙིང་ནད་ལ་སྨན་པས་ཟླ་གཅིག་གི་ཚེ་ལས་མེད་པས་གཤག་བཅོས་ཀྱིས་དྲག་མི་ཐུབ་ཟེར་བ་ཡང་ཁོང་གིས་བསྔགས་ནས་སངས་དྲག་ཏུ་གྱུར་སོང་། རྗེས་སུ་སྨན་ཁང་གིས་ཐེངས་གསུམ་ལ་བརྟགས་རྗེས་སུ་ཡང་ནད་གཞི་རྩ་མེད་དུ་དྭངས་འདུག་ཅེས་བརྗོད་འདུག སྨན་པ་དེས་ང་ལ་ང་ཁྱོད་ཀྱི་སྨན་པ་མིན་ན་གནས་ཚུལ་འདི་ཁས་ལེན་བྱེད་ཐབས་གཏན་ནས་མེད་ཟེར་བྱུང་། ཡང་ཁེ་ན་སྒྲའི་བུ་མོ་ཞིག་གི་ནུ་མ་གཡོན་པ་སྐྲན་ནད་ཀྱིས་བཟུང་ནས་སྨན་པས་བཅོས་ཐབས་མི་འདུག མཚན་མོ་གཞོག་གཡོན་ཕབ་ནས་ཉལ་མི་ཐུབ་པའི་དཀའ་ངལ་ཡོད་བརྗོད་འདུག་པ་དེར་ཡང་རིན་པོ་ཆེས་དྲག་སྔགས་ཀྱིས་གཏར་སྲེག་གནང་བར་དེ་ནུབ་ནས་དྲག་སོང་།
གཞན་ཉིས་སྟོང་བརྒྱད་ལོར་ཁོང་གིས་གནང་བའི་ཕྱག་མདུད་ཅིག་ལུས་ལ་བཏགས་པའི་མི་ཞིག་ཡུལ་ཤུལ་ཁུལ་ནས་མི་གཞན་དང་འཛིང་རེས་བྱས་ཏེ། གཞན་དེས་ཁོ་ལ་མེ་མདས་ཚར་ལྔ་བརྒྱབ་ཡོད་ཀྱང་མདའ་མགོ་རྣམས་རུམ་དུ་ལྷུང་འདུག་ཅེས་ཁོང་གི་གྲྭ་པ་ཞིག་གིས་ང་ལ་གསུངས་བྱུང་ལ། ཁོང་གིས་ཀྱང་དེ་བདེན་པ་ཡིན། མི་དེ་ད་ལྟའང་ཡོད་ཅེས་གསུངས་བྱུང་།
རིག་སྔགས་ཀྱི་རྣལ་འབྱོར་བ་ཁོང་གིས་རྫ་སྟོད་རྫོགས་ཆེན་དགོན་པའི་རྟེན་བརྟེན་པ་གསར་བཞེངས་དང་དགོན་པ་གཞན་དག་ལ་ཞལ་བདག་འཛིན་སྐྱོང་། དམངས་ཕན་སྨན་ཁང་དང་སློབ་གྲྭ་མང་པོ་གསར་བཞེངས་རོགས་སྐྱོར་གནང་བཞིན་ཡོད་འདུག
རྡོ་བྲག་རིག་འཛིན་ཆེན་པོས་ལྷ་རི་གཟིམ་སྤྲུལ་བདུན་པའི་ཡང་སྲིད་འཁྲུལ་མེད་ཡིན་ཞེས་ངོས་འཛིན་ཕྱག་ཡིག་ཐམ་ཀ་བཅས་གནང་འདུག་ལ། གཞན་བླ་ཆེན་འགས་ངོས་འཛིན་གྱི་ཕྱག་ཡིག་སོགས་འདུག་ཀྱང་མང་དུ་མ་སྤྲོས་སོ།།
ཁོ་བོ་ཀླུ་སྨྱོན་གྱིས་ཁམས་སྐྱེ་རྒུ་མདོ་ནས་ཡིན་ཞིང་དེང་སྐབས་ང་ཚོའི་ཆོས་ཚོགས་སུ་བཞུགས་པའི་ལྷ་རིས་པ་གྲགས་ཅན་བླ་མ་མིག་དམར་ལགས་སུ་ཁོང་གི་སྐོར་མཐོང་ཐོས་ཡོད་མེད་དྲིས་པར་ཁོང་གིས། ངེད་ཅག་ཡུལ་ཤུལ་ས་ཆར་མཚོན་ན་བླ་མ་དེར་རྡོ་ལི་བླ་མ་ཟེར་ཞིང་སྐད་གྲགས་ཆེན་པོ་ཡོད། ཁོང་གིས་སྔགས་བརྒྱབ་ནས་འོན་པས་སྒྲ་ཐོས་པ་དང་ལོང་བས་གཟུགས་མཐོང་བ། ལྐུགས་པས་སྐད་ཆ་བཤད་ཐུབ་པ་དེ་འདྲ་ལན་མང་པོ་བྱུང་མྱོང་། ང་ཚོའི་གྲོང་བའི་རྒན་རྒོན་ལོང་བ་དེ་འདྲར་ཡང་ཁོང་གིས་སྔགས་བཏབ་ནས་མིག་གིས་མཐོང་ཐུབ་པ་དེ་འདྲ་གཉིས་བྱུང་སོང་། ཁོང་གར་ཕེབས་གར་བཞུགས་ཀྱི་གནས་སུ་ནད་པ་དང་མཇལ་བའི་འཚང་ཁ་ཆེན་པོ་ཡོད་ཅེས་གསུངས།